
MINUTI

Il-Minuti tas-Seduta Nru. 118 li saret fis-27 ta’ Mejju, 2009 ġew konfermati.

MISTOQSIJIET -TWEĠIBIET ORALI

FONDI MILL-UNJONI EWROPEA

5091. L-ONOR.  JOE MIZZI (f'isem l-Onor. Anthony Agius Decelis)  staqsa lill-Ministru tal-Finanzi, l-Ekonomija u Investiment: B’riferenza għal mistoqsijiet parlamentari 4228 u 3692, kemm kienu l-kontribuzzjonijiet finanzjarji li l-Gvern Malti ħa mill-Unjoni Ewropea matul is-sena 2008?  Kemm ġew fondi globalment mill-Unjoni Ewropea proġett proġett fl-2008?
ONOR. CHRIS SAID (Segretarju Parlamentari) (f'isem il-Ministru tal-Finanzi, l-Ekonomija u Investiment):  Nirriferi lill-Onor. Interpellant għat-tweġiba mogħtija għall-mistoqsija parlamentari 3692.
THE DEPUTY SPEAKER (Onor. Carmelo Abela):  L-Onor. Mizzi, mistoqsija supplimentari.

ONOR. JOE MIZZI: Jista' s-Segretarju Parlamentari jgħidli x’kienet tgħid ir-risposta tal-mistoqsija parlamentari li rriferieni għaliha? 

THE DEPUTY SPEAKER: Is-Segretarju Parlamentari.

ONOR. CHRIS SAID: M'għandix il-file quddiemi u allura ma nistax nagħtih risposta. 

THE DEPUTY SPEAKER:  L-Onor. Mizzi.

ONOR. JOE MIZZI:   Sur President, li kieku qalli biex nistenna daqsxejn sakemm iġib l-informazzjoni kont naċċettaha r-risposta, imma li jgħidli li m’għandux il-file quddiemu hija risposta barra minn lokha, biex ma ngħidx li hija nuqqas ta’ responsabbiltà. (Interruzzjonijiet) 

THE DEPUTY SPEAKER: Is-Segretarju Parlamentari.

ONOR. CHRIS SAID:   Sur President, għadhom kemm ġabuli l-file u r-risposta ta’ mistoqsija parlamentari 3692 kienet tgħid hekk:

"Nirriferi lill-Onor. Interpellant għar-risposti li ngħataw għall-mistoqsijiet parlamentari 7535 u 7627."

THE DEPUTY SPEAKER:  L-Onor. Mizzi.

ONOR. JOE MIZZI:   Jien naf nilgħab tal-ors jekk irrid!  Lili wkoll waslitli r-risposta imma jekk irridu nkunu serji m’għandniex nagħmlu l-affarijiet b’dan il-mod.  Jien bl-ebda mod ma ridt infixkel.  Jien ridt sempliċement inkun ċert li ngħatat risposta adegwata.  Fil-fatt ninsab sodisfatt bir-risposta li ngħatat u għalhekk m’għamiltx aktar mistoqsijiet.
THE DEPUTY SPEAKER: Is-Segretarju Parlamentari.

ONOR. CHRIS SAID: L-Onor. Mizzi m’għandux għalfejn jeħodha b’dan il-mod.  Jien kont qed nikkwota eżatt dak li għandi fil-file.  Kif jaf, normalment fil-file jkun hemm ir-risposti ta’ dawk il-mistoqsijiet parlamentari li jsir riferiment għalihom.

THE DEPUTY SPEAKER:  L-Onor. Mizzi.

ONOR. JOE MIZZI:   Jien għalhekk staqsejtu x’jgħidu r-risposti taż-żewġ mistoqsijiet parlamentari li saret riferenza għalihom għax nemmen li jkun utli li dak li jkun ikollu l-file quddiemu bl-informazzjoni kollha f’każ li jiġi mistoqsi dwarha.

THE DEPUTY SPEAKER:   Is-Segretarju Parlamentari.

ONOR. CHRIS SAID:  Xtaqt nagħmel punt ta' kjarifika biss.  Il-files qegħdin quddiemi u fil-fatt ikkwotajt minnhom.

THE DEPUTY SPEAKER:  L-Onor. Mizzi.

ONOR. JOE MIZZI:   Jiena s’issa għadni nara u naf li ġabulu l-files wara li għamiltlu d-domanda, madanakollu d-domanda għamiltha b’mod ġenwin u mhux għax kont naf li ma kellux l-informazzjoni quddiemu. Jien kont ministru wkoll u l-files kont inżommhom quddiemi meta kont nirrispondi f'isem xi ħadd. 

FONDI MILL-UNJONI EWROPEA

6712. L-ONOR. JOE MIZZI (f'isem l-Onor. Anthony Agius Decelis)  staqsa lill-Ministru tal-Finanzi, l-Ekonomija u Investiment: B’riferenza għall-mistoqsijiet parlamentari 5091, 4228 u 3692, kemm kienu l-kontribuzzjonijiet finanzjarji li l-Gvern Malti ħa mill-Unjoni Ewropea matul is-sena 2008?  Kemm ġew fondi globalment mill-Unjoni Ewropea proġett proġett fl-2008?

ONOR. CHRIS SAID (f'isem il-Ministru tal-Finanzi, l-Ekonomija u Investiment):  Din hija mistoqsija identika għall-mistoqsija preċedenti, allura għandha l-istess risposta li tgħid: Nirriferi lill-Onor. Interpellant għat-tweġiba mogħtija għall-mistoqsija parlamentari 3692.

THE DEPUTY SPEAKER:  L-Onor. Mizzi, mistoqsija supplimentari.

ONOR. JOE MIZZI: Jista' s-Segretarju Parlamentari jgħidli meta ġew imwieġba l-mistoqsijiet parlamentari 5091, 4228 u 3692?

THE DEPUTY SPEAKER: Is-Segretarju Parlamentari.

ONOR. CHRIS SAID: Il-mistoqsija parlamentari 3692 ġiet imwieġba fil-25 ta' Mejju, 2009, filwaqt li fil-file m’għandix informazzjoni dwar meta ġew imwieġba l-mistoqsijiet parlamentari 7535 u 7627.

THE DEPUTY SPEAKER:  L-Onor. Mizzi.

ONOR. JOE MIZZI:  Jista’ staqsejtu jgħidli meta ġew imwieġba l-mistoqsijiet parlamentari 5091 u 4228.  Din hija mistoqsija supplimentari diretta għall-mistoqsija oriġinali. 

THE DEPUTY SPEAKER: Is-Segretarju Parlamentari.

ONOR. CHRIS SAID:   Kif għedt fir-risposta tiegħi,  m’għandix informazzjoni dwar meta ġew imwieġba l-mistoqsijiet parlamentari 5091 u 4228, però dawn jistgħu faċilment jinġiebu mir-records tal-parlament.

THE DEPUTY SPEAKER:  L-Onor. Mizzi.

ONOR. JOE MIZZI: Peress li s-Segretarju Parlamentari qed jgħid li dawn jistgħu faċilment jiġu provduti, jista' jekk jogħġbu jipprovdihomli hu ħalli narahom?

THE DEPUTY SPEAKER: Fil-fatt dawn il-mistoqsijiet parlamentari se jingħataw lis-Segretarju Parlamentari.  (Interrruzzjonijiet)  L-Onor. Mizzi.

ONOR. JOE MIZZI: Dwar mistoqsija parlamentari 5091 m'hemm l-ebda diffikultà għax hija l-mistoqsija li saret qabel, imma mistoqsija parlamentari 4228 ma nafx jekk ġietx imwieġba jew le.

THE DEPUTY SPEAKER:  Onor. Mizzi, mistoqsija parlamentari 4228 se tinġieb dalwaqt.  Nixtieq niġbed l-attenzjoni li meta jkun hemm tweġibiet li jirriferu għal mistoqsijiet parlamentari oħrajn, tajjeb li jkunu qegħdin fil-file tal-Ministru biex hu jsibhom mill-ewwel.  Għalhekk nitlob lill-Ministru biex ġentilment jiġbed l-attenzjoni dwar dan lis-section li tieħu ħsieb l-mistoqsijiet parlamentari, anke biex ix-xogħol tiegħu isir eħfef. Is-Segretarju Parlamentari.

ONOR. CHRIS SAID:  Sur President, ir-risposta għall-mistoqsija parlamentari 4228 kienet tgħid hekk:  

"Nirriferi lill-Onor. Interpellant għat-tweġiba mogħtija għall-mistoqsija parlamentari 3692.".   

U r-risposta ta’ mistoqsija parlamentari 3692 kienet tagħmel riferenza għar-risposta 7535 li diġà għamilna riferenza għaliha.  Ir-risposta ta’ din il-mistoqsija ngħatat fis-seduta 113 tat-18 ta' Mejju 2009. Kienet daqsxejn twila imma jekk l-Onor. Interpellant irid, nista' naqrahielu. 

THE DEPUTY SPEAKER:  L-Onor. Mizzi.

ONOR. JOE MIZZI:   Il-mistoqsija li tagħmel riferenza għal dawn it-tliet mistoqsijiet saret f’Marzu. Jista' s-Segretarju Parlamentari jispjega x’inhi r-raġuni li għal ħafna mistoqsijiet parlamentari qed jingħad li r-risposta se tingħata f’seduta oħra, għax b’dan il-mod il-poplu in ġenerali kif ukoll il-membri ta’ din il-Kamra qed jiġu mċaħħda milli jingħataw l-informazzjoni f'waqtha?   

Niġbed l-attenzjoni tas-Sedja li hemm mistoqsijiet li huma ta' interess nazzjonali u li ilhom minn Frar biex jiġu mwieġba.  Imbagħad insibu li fil-gazzetti lokali l-gvern ikun ta ċerta informazzjoni, filwaqt li f’dan il-parlament dik l-informazzjoni ma tkunx ingħatat.  Qed nirriferi għall-mistoqsijiet parlamentari li saru dwar kontijiet tad-dawl u affarijiet bħal dawn.  Għaldaqstant qed nitlob il-protezzjoni tas-Sedja, għax ma nistgħux nibqgħu mexjin b'din is-sistema f’din l-ogħla istituzzjoni u f'pajjiż demokratiku.  Il-parlament suppost li jagħti eżempju u mhux sew li n-naħa tal-gvern tagħti r-risposti lill-media filwaqt li f’dan il-parlament ma jingħatawx. Nerġà ngħid li jiena qed nitlob ruling min-naħa tas-Sedja biex tgħidli jekk huwiex korrett li informazzjoni għal ċerti mistoqsijiet ma tingħatax f’dan il-parlament u mbagħad l-istess informazzjoni tingħata lill-mezzi tax-xandir.

THE DEPUTY SPEAKER:  Qabel ma nsejjaħ lis-Segretarju Parlamentari nixtieq nagħmel dan il-punt.  L-ewwelnett, kif kulħadd jaf, is-Sedja m'għandhiex poter fuq kif iwieġeb il-ministru, jiġifieri l-uffiċċju tal-iSpeaker u tal-Iskrivan tal-Kamra jistgħu jirregolaw il-mod kif tidħol mistoqsija, imma t-tweġiba mhijiex regolata min-naħa tal-parlament.  L-Onor. Mizzi kien diġà ġibed l-attenzjoni għal dan il-fatt u jien stess kont inkarigajt lill-Iskrivan tal-Kamra li min-naħa tagħha ġibdet l-attenzjoni tas-segretarji permanenti fil-ministeri kollha dwar il-fatt li l-mistoqsijiet parlamentari qegħdin idumu ma jiġu mwieġba.  Is-Segretarju Parlamentari.

ONOR. CHRIS SAID:  Sur President, hawnhekk m’aħniex qegħdin ngħidu li r-risposta mhijiex qed tingħata, iżda qed tingħata risposta b'riferenza għal tweġiba ta’ mistoqsija parlamentari oħra.  Allura l-Onor. Mizzi mhuwiex korrett meta qed jgħid li f'din il-mistoqsija, bħal f’mistoqsijiet oħra, mhux qed tingħata risposta.  Fil-fatt mistoqsija parlamentari 7535 kienet saret fis-26 ta' Marzu, ġiet imwieġba f’seduta 113 tat-18 ta' Mejju u kienet titlob ċerta informazzjoni li tinkludi ammont ta’ ċifri li riedu ċertu żmien biex jinġabru.  Fil-verita r-risposti ngħataw għall-maġġoranza kbira tal-mistoqsijiet li saru fis-seduta tal-lum.

THE DEPUTY SPEAKER:  L-Onor. Mizzi.

ONOR. JOE MIZZI:   Nitlob lis-Sedja tgħidli jekk il-fatt li l-informazzjoni ma tingħatax lill-membri ta’ din il-Kamra u mbagħad l-istess gvern jagħti dik l-informazzjoni lill-media, hijiex kwestjoni ta’ misleading the House.  Għax jekk wieħed jgħid li l-informazzjoni għadha qed tinġabar u mbagħad tingħata barra mhux veru li dik l-informazzjoni tkun għadha qed tinġabar. 

Ma jistax ikun li fil-ħin tal-mistoqsijiet nibqgħu niġu trattati b'dan il-mod. Jien għadni ġej minn laqgħa barra minn Malta u meta qamet il-kwestjoni dwar il-mistoqsijiet parlamentari ntqal li l-ikbar theddida għad-demokrazija hi meta l-mistoqsijiet jiġu mwieġba b’ċertu mod.  Naħseb li l-Parlament ta' Malta, li tant niftaħru li hu demokratiku huwa l-iktar wieħed li jipprattika din is-sistema li tmur kontra d-demokrazija. Jekk hemm l-informazzjoni l-Ministru għandu jgħaddiha u mhux jagħtiha lill-poplu biex jagħmel propaganda filwaqt li lill-membri ta' din l-ogħla istituzzjoni tal-pajjiż ma jagħtihilhomx.

Jien qed niġbed l-attenzjoni li hemm numru ta’ mistoqsijiet parlamentari li ili x-xhur li għamilthom, li l-informazzjoni li ntalbet fihom ma ngħatatx hawn ġew imma ħarġet fil-gazzetti.  Qed ngħid dan kollu biex is-Sedja tiġbed l-attenzjoni u tara jekk hijiex kwestjoni ta' misleading the House.

THE DEPUTY SPEAKER:  Naturalment, kif diġà għedt, is-Sedja m'għandhiex poter fuq il-mod kif iwieġeb il-Ministru, però kull membru parlamentari jaf x’inhu d-dmir tiegħu lejn il-parlament.  Jiġifieri meta jsirulhom il-mistoqsijiet, għandhom jagħtu t-tweġibiet kemm jista’ jkun fl-iqsar żmien possibbli u kif inhu xieraq.  Dak huwa d-dmir tal-ministri u ta’ kull membru parlamentari.  

Is-Sedja ma tistax tagħmel aktar minn hekk.  Anzi diġà għedt li jien stess kont inkarigajt lill-Iskrivan tal-Kamra li kitbet lis-segretarji permanenti biex tiġbdilhom l-attenzjoni, imma aktar minn hekk ma jistax isir.  L-Onor. Mizzi.

ONOR. JOE MIZZI:   Veru li l-ministri jistgħu jirrispondu kif iridu, imma ma jistgħux jimmislidjaw lill-Kamra. Dik hija waħda mill-parametri. Nerġa’ ngħid li l-ministri jistgħu jirrispondu kif iridu imma ma jistgħux jigdbu, għax jekk jinqabdu jigdbu jkunu qed jimmislijdjaw il-Kamra.  U meta jgħidu li l-informazzjoni tkun għadha qed tinġabar u din tingħata lill-pubbliku jkunu qegħdin jigdbu u jimmislijdjaw il-Kamra.   Fuq dan il-punt qed inqajjem kwestjoni, Sur President.  Is-Sedja għandha tidħol biex tara jekk din hijiex kwestjoni li wieħed biha jkun qed jimmislidja l-Kamra. U hawnhekk qed nitlob il-protezzjoni tiegħek, Sur President.

THE DEPUTY SPEAKER:   Is-Segretarju Parlamentari.

ONOR. CHRIS SAID:  Xtaqt nagħmel kumment fuq dak li għadu kemm qal l-Onor. Mizzi. L-ewwelnett l-Onor. Mizzi qed jgħid li bil-mod kif qed nirrispondu l-mistoqsijiet qed nimmislidjaw il-Kamra. Fil-każ ta’ din ir-risposta qed nagħtu l-informazzjoni kollha li ntalbet.  L-Onor. Mizzi qed jagħmel ukoll riferenza għall-mistoqsijiet li ma ġewx imwieġba u li l-informazzjoni għalihom ingħatat lill-media mingħajr ma jsemmi liema huma dawn il-mistoqsijiet.  Sur President, huwa faċli li wieħed jagħmel dawn l-allegazzjonijiet imma fil-verità numru ta' mistoqsijiet jieħdu ċertu żmien biex jiġu mwieġba għax l-informazzjoni li tinġieb hawn trid tkun korretta u turi l-verità kollha, kif qal tajjeb l-Onor. Mizzi.  Kultant l-informazzjoni tkun tirrikjedi ġbir ta’ numru kbir ta’ ċifri u dettalji oħra u biex dawn jinġabru jieħdu ammont ta’ żmien, anke għaliex din trid tkun eżatta, kif fil-verità hija eżatta l-informazzjoni li ngħatat b’risposta għall-mistoqsija parlamentari 7535.

Din il-mistoqsija kienet qed titkellem fuq ammont ta' miljuni ta' ewro li nġiebu mill-Unjoni Ewropea matul l-2008.  Dawn jikkonsistu f’aktar minn €22 miljun fuq proġetti li jaqgħu taħt l-ERDF, f’€5.6 miljun fuq proġetti li jaqgħu taħt l-SEF u €18.4 miljun fuq proġetti li jaqgħu taħt il-fond ta' koeżjoni.  Dawn huma ammonti ta’ flus li ntużaw fl-2008 u li biex tiġborhom mhux kemm tfaqqa’ subgħajk u jinġabru imma trid iddur kull proġett li sar tal-Unjoni Ewropea matul l-2008, tara xi twettaq minnu, tara fil-verità xi tħallas u x'inġab mill-Unjoni Ewropea għal dawk il-pagamenti li jkunu nġabru.  Dan kollu ma tistax tagħmlu f'ġurnata u allura jittieħed ċertu żmien biex tinġabar l-informazzjoni eżatta, kif għandhom dritt jingħataw il-membri parlamentari kollha, b’mod partikolari min ikun għamel il-mistoqsija.  

Issa l-Onor. Mizzi qed jagħmel riferenza għal xi mistoqsijiet parlamentari li għadhom ma ġewx imwieġba u skont hu ngħatat l-informazzjoni lill-media.  L-ewwelnett jista' jkun li l-informazzjoni li tkun ingħatat lill-media ma tkunx kompluta imma tkun biss risposta għal parti mill-mistoqsija, anke għaliex ħafna drabi l-mistoqsijiet parlamentari jkunu maqsumin f’numru ta’ mistoqsijiet oħra.  Fil-fatt jekk naraw mistoqsija parlamentari 7535 insibu li hija maqsuma f’mill-inqas seba’ mistoqsijiet.  Allura anke jekk fil-media tkun ħarġet parti jew risposta għal waħda minn dawk is-seba’ mistoqsijiet, fil-verità inti ma tistax tiġi hawn fil-parlament u tagħti biss dik ir-risposta, imma trid tagħti l-informazzjoni kollha.

Jista' jkun ukoll li inti jkollok at hand l-informazzjoni ta’ waħda jew tnejn minn dawk is-seba’ partijiet tal-mistoqsija imma dwar l-oħrajn tkun trid tidħol aktar fil-fond.  Jien qed nirriferi għal din il-mistoqsija partikolari li, kuntrarjament għal dak li qed jgħid l-Onor. Mizzi, ġiet imwieġba fit-18 ta' Mejju b’mod eżawrenti.  Din kienet tinkludi numru ta' ċifri, il-mod kif ingħataw, il-mod kif intużaw u dettalji oħra li ġew mitluba, anke taħt  liema programmi ntużaw.  Alllura anke jekk inti jkollok ir-risposta lesta għal erba' jew ħames partijiet minn din il-mistoqsija jkollok tistenna sakemm tasal l-informazzjoni eżatta u tkun tista’ tgħaddiha lil dan il-parlament. 

Nassigura lill-Onor. Mizzi li l-gvern m'għandu l-ebda intenzjoni li ma jweġibx il-mistoqsijiet u mill-eżerċizzju li qed isir fuq it-talba tiegħu jinduna li meta ma tkunx inġabret l-informazzjoni jew ma tkunx waslet l-informazzjoni fil-ħin, fir-risposta jingħad li l-informazzjoni se tingħata f’seduta oħra, fil-maġġoranza kbira tal-każijiet, ftit żmien wara dik ir-risposta tingħata u tinġieb hawnhekk fil-Kamra.  Allura jekk nagħmel riferenza għal dak li qed jingħad mill-Onor. Mizzi li f'sitwazzjonijiet hu jara informazzjoni fil-media qabel ma tiġi mwieġba mistoqsija parlamentari, il-mistoqsija naturali li tqum tkun din:  Jekk il-gvern joħroġ l-informazzjoni fil-media, x'interess għandu li ma jġibhiex hawnhekk fil-parlament u jpoġġiha għall-attenzjoni tal-membri tal-parlament u fl-aħħar mill-aħħar għall-attenzjoni tal-pubbliku Malti u Għawdxi kollu?  Il-mistoqsijiet parlamentari jsiru biex toħroġ l-informazzjoni u tingħata lill-pubbliku Malti u Għawdxi kollu permezz tal-parlament.  U naħseb li l-media l-istess rwol għandha.  

Nerġa’ ngħid li fil-media tista’ tkun ħarġet parti biss minn dik l-informazzjoni li tkun qed tintalab, għax f'dan il-pajjiż għandna l-ġurnalisti wkoll li kontinwament jagħmlu numru ta' mistoqsijiet.  Illum, grazzi għal-liberalizzazzjoni fix-xandir u fil-media, għandna ammont kbir ta' ġurnalisti li kontinwament jagħmlu l-mistoqsijiet. U l-gvern jirrispondi wkoll għal dawn il-mistoqsijiet bħalma jirrispondi għall-mistoqsijiet li jsiru fil-parlament tagħna.   Għalhekk jista’ jkun li jkun hemm sitwazzjonijiet fejn xi parti mill-mistoqsija tkun ħarġet għal xi mistoqsijiet li jsiru mill-ġurnalisti tagħna.  Nerġa’ nsostni li mistoqsija parlamentari 7535 kienet tikkonsisti f’numru ta’ mistoqsijiet u r-risposta għaliha kienet waħda eżawrenti.  Il-Ministru Tonio Fenech, fil-każ ta' din il-mistoqsija, ta risposta eżawrenti. Imbagħad f’numru ta' mistoqsijiet oħra, għax numru ta' membri parlamentari tan-naħa tal-Oppożizzjoni għamlu ħafna mistoqsijiet l-istess, il-Ministru tal-Finanzi, l-Ekonomija u Investiment għamel riferenza għar-risposta li kienet ingħatat.

THE DEPUTY SPEAKER:  Nixtieq niġbed l-attenzjoni tal-membri kollha tal-Kamra li l-parlament jibqa' dejjem l-ogħla istituzzjoni tal-pajjiż u għandu jiġi smat bħala l-ogħla istituzzjoni tal-pajjiż minn kulħadd. Nittama li l-punt huwa ċar għal kulħadd, kemm għall-gvern kif ukoll għall-oppożizzjoni.   

Il-ħin tal-mistoqsijiet għadda. Tqegħid ta' Karti. ll-Ministru Dolores Cristina.


TQEGĦID TA’ KARTI

ONOR. DOLORES CRISTINA (Ministru għall-Edukazzjoni, Kultura, Żgħażagħ u Sport):  Mr Speaker, inqiegħed fuq il-mejda tal-Kamra:

Tagħrif dwar postijiet vakanti fil-livelli akkadamiċi u amministrattivi fl-MCAST, bi tweġiba għall-mistoqsija parlamentari 5576;

Kopja ta’ żewġ emails datati 21 ta’ Frar, 2005 dwar ir-rakkmandazzjonijiet li s-Sovrintendenza tal-Patrimonju Kulturali tat lill-Awtorità ta’ Malta dwar l-Ambjent u l-Ippjanar dwar l-iskedar protettiv ta’ bini fi Triq il-Kbira, Qormi, bi tweġiba għall-mistoqsija parlamentari 8990;

f’isem il-Prim Ministru nqiegħed fuq il-mejda tal-Kamra:

Tagħrif dwar konsulenti fuq kuntratt ta’ impjieg fis-Servizz Pubbliku, flimkien mas-salarju u l-benefiċċji li jirċievu, bi tweġiba għall-mistoqsija parlamentari 7198;

Tagħrif dwar xogħol li qed jagħmlu u l-mod kif jitħallsu l-konsulenti fi ħdan is-Servizz Pubbliku, bi tweġiba għall-mistoqsija parlamentari 7202;

Tagħrif dwar applikazzjonijiet għal proġetti mill-kunsilli lokali quddiem l-Awtorità ta’ Malta dwar l-Ambjent u l-Ippjanar, bi tweġiba għall-mistoqsija parlamentari 7443;

Tagħrif dwar għaqdiet sportivi lokali li bbenefikaw minn fondi tal-Awtorità tat-Turiżmu ta’ Malta bejn l-2005 u l-2009, bi tweġiba għall-mistoqsija parlamentari 8602;

Tagħrif dwar studenti barranin li ġew jistudjaw l-Ingliż bejn l-2004 u l-2007 maqsuma skont in-nazzjonalità, bi tweġiba għall-mistoqsija parlamentari 8649;

Tagħrif dwar uffiċjali fid-dekasteru li għalih hu responsabbli l-Prim Ministru li s-servizz tal-internet tagħhom mhux provdut mill-Malta Information Technology Agency (MITA), bi tweġiba għall-mistoqsija parlamentari 8684;

f’isem il-Ministru għall-Politika Soċjali nqiegħed fuq il-mejda tal-Kamra:

Żewġ tabelli li juru l-għadd ta’ persuni li kienu qed jirċievu l-benefiċċju għal mard u l-pensjoni tal-invalidità li Bord Mediku tad-Dipartiment tas-Sigurtà Soċjali sabhom tajbin għax-xogħol bejn l-2007 u April 2009, bi tweġiba għall-mistoqsija parlamentari 8289; 

Tagħrif dwar l-għadd ta’ persuni li ddaħħlu l-isptar għall-kura kawża ta’ overdose u xorb eċċessiv bejn Jannar u Marzu 2009, bi tweġiba għall-mistoqsija parlamentari 8295; u 

f’isem il-Ministru tal-Finanzi, l-Ekonomija u Investiment inqiegħed fuq il-mejda tal-Kamra:

Tabella li turi l-għadd ta’ karozzi mikrija, flimkien mal-ispiża għalihom,  fid-dekasteru li għalih hu responsabbli l-Ministru tal-Finanzi, l-Ekonomija u Investiment, bi tweġiba għall-mistoqsija parlamentari 7972.

THE DEPUTY SPEAKER:  Grazzi.  Stqarrijiet ministerjali?  Mozzjonijiet?  Ordnijiet tal-Ġurnata.


ORDNIJIET TAL-ĠURNATA

ABBOZZ TA’ LIĠI LI JEMENDA L-ATT DWAR IL-KUNSILLI LOKALI 

LOCAL COUNCILS (AMENDMENT) BILL

L-ordni għat-Tieni Qari ġie moqri.
Ikompli mis-27 ta’ Mejju, 2009.

Il-mistoqsija reġgħet tqiegħdet.

THE DEPUTY SPEAKER:  L-Onor. Charles Buhagiar huwa in possession, u s'issa ħa 17-il minuta.

ONOR. CHARLES BUHAGIAR: Sur President, meta kont qed nitkellem dwar dan l-abbozz il-ġimgħa li għaddiet qajjimt diversi punti li joħorġu kemm minn dan l-abbozz kif ukoll mill-operat tal-kunsilli lokali.  Wieħed mill-punti li kont bdejt nitkellem fuqu kien proprju r-responsabbiltà li għandhom il-kunsilli lokali għall-infrastruttura fil-lokalità tagħhom.  Minn dawk il-punti li semmejt rigward l-infrastruttura dakinhar, l-aktar punt importanti hu li jien inħoss li hemm bżonn li jerġa' jitwaqqaf il-coordination unit li kien jagħmel xogħol tant tajjeb anke għall-kunsilli lokali għax kien iservi bħala one-stop shop għal meta jkunu se jagħmlu x-xogħlijiet.  Kull meta kienu jkunu se jagħmlu xi xogħlijiet il-kunsilli lokali kienu jirriferu għall-coordination unit li jara li entitajiet li jipprovdu servizzi infrastrutturali jagħtu s-sehem tagħhom qabel ma jsiru x-xogħlijiet infrastrutturali.  Waħda mill-problemi kbar li jiffaċċjaw il-kunsilli lokali llum hija proprju n-nuqqas ta' kooperazzjoni li jsibu minn dawk l-entitajiet li jkollhom bżonn joħorġu permessi sabiex jitwettqu x-xogħlijiet.   B'mod partikolari nitkellem fuq il-MEPA.

Wieħed irid japplika quddiem il-MEPA sabiex ikun jista' jwettaq ħafna mill-proġetti li jsiru mill-kunsilli lokali, imma mhux dejjem imexxu l-applikazzjonijiet li jkollhom il-kunsill lokali malajr.  Saret domanda parlamentari, li llum ma kellix ċans għar-risposta tagħha, li fiha ntalab jingħad kemm hemm applikazzjonijiet quddiem il-MEPA tal-kunsilli lokali li jridu jagħmlu proġetti.  Però jien ċert li hemm numru mhux ħażin.  Mill-esperjenza tiegħi nista' ngħid li hemm numru mhux ħażin ta' applikazzjonijiet pendenti tal-kunsilli lokali quddiem il-MEPA.

Jien inħoss li hawnhekk ukoll il-gvern għandu jintervjeni sabiex applikazzjonijiet li kunsilli lokali jkollhom quddiem il-MEPA jiġu trattati b'ċerta prijorità għax il-proġetti li jagħmlu l-kunsilli lokali huma maħsuba sabiex itejbu l-kwalità tal-ħajja għall-komunità ta' dik il-lokalità.  Mhumiex proġetti spekulattivi jew proġetti kummerċjali jew proġetti privati, imma proġetti tal-komunità.  Allura nħoss li huwa importanti li meta l-MEPA tkun qed taġġudika jew tipproċessa dawn it-tip ta' applikazzjonijiet tifhem li dawn huma applikazzjonijiet li qed isiru bi skop preċiż sabiex itejbu l-infrastruttura, il-faċilitajiet, il-kwalità tal-ħajja tar-residenti f'dik il-lokalità.  Ladarba dan huwa l-iskop, u xejn aktar minn hekk, dawn il-proġetti għandhom jingħataw fast track u mhux jintefgħu hemmhekk u ħafna drabi jintnesew.  Jien ma nafx għax għadni ma rajthiex il-lista li tpoġġiet fuq il-mejda tal-Kamra minħabba li tpoġġiet issa, però jien ċert li hemm applikazzjonijiet għal proġetti li ilhom ftit taż-żmien mhux ħażin.  

Allura l-appell tiegħi lill-Ministru hawnhekk huwa li għandu jsir xi tip ta' arranġament mal-MEPA sabiex meta l-kunsilli lokali jissottomettu applikazzjonijiet għall-proġetti tagħhom dawn jiġu trattati b'ċerta urġenza.  Qed ngħid dan għax ħafna drabi l-proġetti tal-kunsilli lokali jkunu marbuta ma' affarijiet oħra.  Per eżempju, jekk kunsill lokali jrid jitlob devoluzzjoni fuq proprjetà ħafna drabi l-ewwel irid imur il-MEPA sabiex iġib il-permess biex imbagħad wara jitlob devoluzzjoni skont il-permess li jinħariġlu mill-MEPA.  Meta għandek din is-sitwazzjoni jfisser li jekk il-proġett ma jiġix approvat jew idum biex jiġi approvat, allura t-talba għad-devoluzzjoni ma tiġix proċessata u kollox jaqa' lura.  

Kelli każ, li kont involut fih, tal-kunsill lokali tax-Xgħajra ta' Malta li għamlu talba quddiem il-MEPA sabiex jibnu sports centre li kellu jkun iffinanzjat mill-iżviluppaturi tal-iSmartCity u kieku tafu kemm damu biex ħarġu l-permess il-MEPA.  Issa jekk ma joħorġux il-permess fiż-żmien stipulat jispiċċaw jitilfu l-fondi. Dan m'għandux ikun. Fuq il-fondi, marbuta mal-kwestjoni tal-MEPA wkoll, se nitkellem aktar 'il quddiem. L-istess jista' jingħad għal istituzzjoni oħra li toħroġ il-permessi, l-ADT. Din toħroġ ċerti permessi li jkollhom bżonn kunsilli lokali għal ċerti xogħlijiet li jkunu jridu jagħmlu fit-toroq u l-bankini.  Hawnhekk għandna sitwazzjoni agħar minn tal-MEPA.  Għax filwaqt li l-MEPA bit-tajjeb u l-ħażin tagħha għandha mod kif taħdem biex joħorġu l-permessi, l-ADT m'għandhiex din it-tip ta' organizzazzjoni.  Il-liġi tgħidlek, u l-Ministru responsabbli mill-infrastruttura għandu jinsisti - kif naħseb korrettement qed jagħmel - li qabel ma l-kunsilli lokali jagħmlu xogħlijiet fit-toroq u l-bankini jridu jġibu l-permessi tal-ADT. Imma x’jiġri? Tmur tapplika l-ADT u jeħel kollox hemmhekk u l-permessi ma jinħarġu qatt. 

Issa, biex inkun fair, naf li bħalissa l-ADT qegħdin jagħmlu effort sabiex joħolqu xi tip ta' sistema kif jipproċessaw dawn it-tip ta' applikazzjonijiet.  Imma din hija xi ħaġa li ilha sejra lura s-snin, mhux illum.  Allura x’qed x'jiġri?  Ħafna drabi kunsilli lokali li jwettqu x-xogħlijiet, għax huma marbutin li jwettquhom, mingħajr ma jistennew il-permess tal-ADT jirċievu ittra mingħand il-ministru biex ineħħu kollox minn hemmhekk għax bla permess u ħafna problemi bħal dawn.  Dan kollu ma jiġrix jekk il-proċess ta' applikazzjoni quddiem l-ADT jsir b'ċerta urġenza, għall-istess raġuni għalfejn għandha tiġi aġġudikata b'urġenza applikazzjoni quddiem il-MEPA għax dawn huma proġetti li huma maħsuba sabiex itejbu l-ħajja tal-komunità.  

L-aħħar darba tkellimt ukoll dwar l-idea ta' reġjonalità li ddaħħlet f'dan l-abbozz.  Kont għedt li huwa importanti li r-reġjuni jiġu iffissati f'parametri li jkunu jagħmlu sens u mhux jiġu ffissati għax il-ministru jrid - l-ebda riferenza lejn il-ministru li hemm illum - jagħmilhom b'dan il-mod, u jbiddilhom u jgerfixhom kif irid hu.  Għandu jkun hemm parametri stabbiliti u maqbula bejn kulħadd, maqbula bejn l-oppożizzjoni u l-gvern.  Il-mod kif ikkritikajt jien kien mod kostruttiv u għedt li huwa tajjeb li ċerta ħidma ssir fuq bażi reġjonali għax tifhem l-economies of scale hemmhekk. Imma wieħed irid joqgħod attent ħafna issa, għax parti minn din il-liġi qed tgħid li se nagħmlu r-reġjuni biex ngħaqqdu l-ħidma tal-lokalitajiet flimkien però se noħolqu wkoll l-idea tal-hamlets.  Jiġifieri permezz ta' din il-liġi areas żgħar fil-periferija tal-irħula, li forsi mhux jingħataw attenzjoni biżżejjed mill-kunsill lokali partikolari, se nagħtuhom is-saħħa jagħmlu l-kumitat tagħhom u jieħdu l-fondi mill-kunsill lokali biex jagħmlu l-affarijiet tagħhom.  

Fil-prinċipju nifhem li jista’ jkun hemm bżonn din it-tip ta’ leġislazzjoni f’ċerti areas.  Per eżempju, mar-Rabat għandek il-Baħrija li huwa hamlet bi ’l fuq minn 500 persuna li jrid jingħata ċerta attenzjoni għax jekk il-kunsill tar-Rabat jagħti kas biss iċ-ċentru tar-raħal u jinsa il-periferija fil-Baħrija ma jsir xejn.  Mhux qed ngħid li jsir hekk fil-verità għax il-Baħrija tingħata attenzjoni.  L-istess ħaġa l-Bidnija li hija hamlet, ma nafx jekk huwiex mal-Mosta jew ma’ San Pawl il-Baħar jew mat-tnejn, għax donna maqsuma l-Bidnija.  Iva, jeżistu każi ġenwini fejn hemm bżonn li l-bżonnijiet tal-hamlets jiġu indirizzati b’mod tajjeb.  Però issa ma mmorrux għall-estremità, li kull fejn ifettlilna nibdew niddikjaraw il-hamlets kullimkien għax inkella nispiċċaw li l-kunsill lokali se jkun hampered fil-ħidma tiegħu bid-domandi li jibdew isiru mill-hamlets għax tista’ tgħid kważi f’kull raħal hemm xi hamlet x’imkien.  Jiġifieri l-kwestjoni tal-hamlets trid tiġi studjata ftit iktar u l-mod kif jikkwalifika hamlet għandu jkun iktar preċiż.  Se mai hamlet għandu jkun kwalifikat b’ċerti parametri bħalma għandu jiġi kwalifikat ir-reġjun.  

It-tielet punt li qajjimt id-darba l-oħra u se nkompli nitkellem fuqu llum hija l-kwestjoni tas-segretarju eżekuttiv.  Bħalma għedt diġà fil-ħidma tal-kunsilli lokali nifhem li s-segretarju eżekuttiv huwa persuna mill-iktar importanti għax l-operat kollu tal-kunsill idur mal-ħidma tiegħu kif qiegħda l-liġi llum.  Allura huwa importanti li jkollok bniedem li hu tal-affari tiegħu, li jaf x’qed jagħmel u li hu kapaċi għax-xogħol li qed iwettaq.  Però wara li għamilna l-kunsilli lokali biex immexxu ’l quddiem il-prinċipju tas-sussidjarjetà, li nittrasferixxu l-poter mill-gvern ċentrali għall-kunsilli lokali, issa f’daqqa waħda se nieħdu dak il-poter lura fuq dik il-persuna li l-iktar hija importanti fil-kunsilli lokali, cioè is-segretarju eżekuttiv?  

Meta kont qed nikkritika l-mod kif se jiġu ngaġġati s-segretarji eżekuttivi, li l-gvern se jkollu pool ta’ segretarji eżekuttivi u l-kunsilli lokali jridu jagħżlu minn dan il-pool, il-ministru qal li xorta sta għall-kunsill lokali li jinnomina hu minn dan il-pool lil min irid.  Veru, però ma jfissirx lanqas li n-nies kollha li hawn f’Malta li huma tajbin għal segretarju eżekuttiv se jifformaw parti minn dan il-pool li se jkollu l-gvern.  Jekk tagħmel hekk ifisser li int illimitajt l-għażla tal-kunsilli lokali għar-rwol importantissimu ta’ segretarju eżekuttiv proprju għal dak in-numru ta’ nies li għandu l-gvern.  Naħseb li din hija xi ħaġa li m’għandhiex tkun.  Ħalli jkun hemm pool ta’ nies miċ-Ċivil li jistgħu jagħmlu funzjoni ta’ segretarju eżekuttiv f’każi estremi fejn ikollok segretarju li jirriżenja, għax sakemm tlaħħaq wieħed ġdid irid ikollok il-kontinwità, jew forsi jkun hemm xi kunsilli li jixtiequ jagħżlu minn dan il-pool.  Però ma tistax tillimita lill-kunsilli lokali għal dawn in-nies li jifformaw parti mill-pool biss.  

Sur President, naħseb li jekk nillimitaw l-għażla tas-segretarji eżekuttivi għan-nies li hemm fil-pool inkunu qegħdin innaqqru mis-setgħat li għandhom il-kunsilli lokali għax illum il-kunsill lokali jista’ jaħtar lil min irid bħala segretarju eżekuttiv.  Dak il-poter li għandu llum int illimitajtulu.  Jien naħseb li dan m’għandux ikun.  Jien nifhem għalfejn sar dan il-pool għax naf każi fejn kien hemm problemi bejn sindki u kunsilliera u segretarji eżekuttivi li ma setgħux jaħdmu flimkien, is-segretarju eżekuttiv irid jara x’se jagħmel għax jispiċċa bla xogħol u ħafna minn dawn il-kwestjonijiet.  Jiġifieri nifhem l-idea warajha, però naħseb li mhijiex maħsuba tajjeb biżżejjed fil-fond u wieħed għandu jara kif dawn l-affarijiet jista’ jmexxihom ’il quddiem mingħajr ma jkun daqshekk drastiku li jgħid li l-kunsilli lokali bilfors iridu jagħżlu minn dan il-pool.  

Niġi issa għall-kwestjoni fundamentali tal-kunsilli lokali.  Ix-xogħol li jagħmlu l-kunsilli lokali jiddependi mir-riżorsi li għandhom.  L-aħħar darba tkellimt fuq ir-riżorsi umani però llum se nitkellem fuq ir-riżorsi finanzjarji.  Il-kunsilli lokali jagħmlu użu mill-budget li jagħtihom il-gvern u hemm il-formola kif dan jinħadem.  F’dan l-abbozz qed jiġi propost xi tibdil, però jekk irridu nimxu iktar ’il quddiem - u dan il-pajjiż bħala membru fl-Unjoni Ewropea qed jagħmel użu minn fondi li jiġu mill-Unjoni Ewropea - ħafna mill-fondi li jistgħu jużaw il-kunsilli lokali ma jiġux biss mingħand il-gvern imma jistgħu jiġu wkoll minn fondi esterni bħalma hija l-Unjoni Ewropea.  Hawnhekk irid isir sforz ikbar sabiex il-kunsilli jkunu kapaċi jieħdu dawn it-tip ta’ fondi.  

Jien naf li skont il-programm tal-Unjoni Ewropea kien hemm fondi available għall-kunsilli lokali u dawn kollha kienu qed jissottomettu lill-MEUSAC l-applikazzjonijiet tagħhom.  Ngħid prosit ħafna lil min kien qed imexxi l-MEUSAC, jidhirli Marija Schembri, li rnexxielha tagħti l-għajnuna tagħha lill-kunsilli ħalli jippreparaw dawn l-applikazzjonijiet.  Naf li kellha ħafna xogħol sabiex tagħmel dan kollu u ma kienx faċli, però naħseb li rridu mmorru oltre minn hekk.  Hawnhekk ukoll forsi tidħol il-MEUSAC.  Ma jistax ikun li jiġri bħalma ġara l-ġimgħa li għaddiet, li kunsilli lokali, almenu kif nafha jien, jiġu informati ftit ġimgħat qabel li hemm fondi available biex japplikaw għalihom, imbagħad ġenn sħiħ fost il-kunsill lokali u kulħadd jibda jivvinta xi proġetti jrid jagħmel ħalli japplika għalihom.  

Dawn it-tip ta’ skemi se jibqgħu jiġu. Malta fl-Unjoni Ewropea se jkollha aċċess għal dawn il-fondi kontinwament.  Per eżempju, qaluli li f’Settembru li ġej se jkollna aċċess għal fondi oħrajn min-naħa tal-Unjoni Ewropea.  Meta nafu li se jkun hemm dawn il-fondi ġejjin naħseb li għandu jkun il-gvern tramite l-MEUSAC li jqajjem awareness fil-kunsilli lokali anke permezz ta’ informazzjoni li jista’ jagħtihom dwar x’fondi jistgħu jaċċessaw min-naħa tal-Unjoni Ewropea.  Dan irid isir ħafna minn qabel għax jekk tħalli kollox għall-aħħar ikollok tgerfixa sħiħa, ħafna ġiri, kulħadd jipprova jagħmel li jista’ fl-aħħar ftit ħin u x-xogħol ma jsirx tajjeb biżżejjed.  Allura għandna nagħmlu ħilitna biex naċċessaw dawn il-fondi, però jrid isir ippjanar bis-serjetà, jien ngħid bis-serjetà ħafna, sabiex meta jiġi ż-żmien li dawn il-fondi jkunu available il-kunsilli lokali jkollhom l-affarijiet ippreparati ħalli jkunu jistgħu japplikaw għal dawn il-fondi.  

Il-kunsilli lokali jistgħu jaċċessaw mhux biss għall-fondi tal-Unjoni Ewropea imma hemm fondi oħrajn, anke lokali, li jistgħu jmorru għalihom.  Sfortunatament ninnota, anke minn taħdidiet li jkolli mal-kunsilli lokali, li għad hemm nuqqas ta’ informazzjoni fil-kunsilli lokali dwar x’fondi hemm available għalihom anke lokalment. Per eżempju, il-MEPA għandha xi tlieta jew erba’ tipi ta’ fondi, fosthom is-CPPs, il-UIF u ma nafx kemm-il fond ieħor li wieħed jista’ japplika għalihom biex iwettaq proġetti fil-lokalità tiegħu.  Ħafna drabi għandek kunsilli lokali li sal-lum, sfortunatament, ma jkunux jafu li hemm dawn il-fondi available.  Forsi tgħidli li dan nuqqas min-naħa tal-kunsill li ma jkunx jaf li hemm dawn il-fondi available.  Jista’ jkun ukoll, però naħseb li d-dipartiment tal-kunsilli lokali għandu jagħmel effort biex jaċċerta ruħu li l-kunsilli lokali jkunu aware li jeżistu dawn il-fondi.  

Fil-passat kien hemm fondi oħrajn li kienu available għall-kunsilli lokali.  Per eżempju, kien hemm żmien meta d-dipartiment tat-toroq kien jagħti kuntratti ta’ Lm75,000 lill-kunsilli lokali biex jagħmlu toroq ġodda flimkien mal-ADT fil-lokalità.  Kien hemm diversi kunsilli li kienu ħadu minn dawn il-fondi, bħalma kien hemm ukoll fondi oħrajn mill-Housing Authority sabiex isiru l-ġonna fil-housing estates.  Kien hemm skema maħduma mal-kunsilli lokali sabiex dawn jagħmlu ċerti proġetti fil-lokalità tagħhom, imma ħafna drabi ssib li dawn huma fondi li l-kunsilli lokali ma jkunux aware tagħhom.  Allura sta għad-dipartiment li jwassal informazzjoni dwar x’fondi jistgħu jagħmlu użu minnhom il-kunsilli lokali f’każ ta’ fondi li ġejjin minn sorsi lokali u

f’każ ta’ fondi li ġejjin min-naħa tal-Unjoni Ewropea sta għall-MEUSAC li tgħarraf b’dawn il-fondi lill-kunsilli lokali.  

Mod ieħor kif il-kunsilli lokali qed isibuhom komdi biex jiffinanzjaw l-operat tagħhom huwa proprju bit-tariffi li qed jivvintaw.  Jiddispjaċini li qed nuża l-kelma “jivvintaw”.  Jien naf li hemm diversi legal notices dwar kif jiġu charged ċerti affarijiet.  Mhux qed nitkellem fuq multi imma qed nitkellem fuq tariffi.  Per eżempju, dan l-aħħar klijent tiegħi mar jagħmel binja ġewwa raħal f’Malta u skont kif inhi l-liġi llum trid tagħmel il-hoarding ’il barra mill-bini.  Is-site kienet ftit kbira għax kienet kantuniera u dan il-hoarding ħallieh hemm seba’ xhur.  Wara li lesta x-xogħol fejn kien bini ta’ sitt flats, il-kunsill lokali bagħatlu kont ta’ €42,000 għax dan okkupa art li f’dan il-każ kienet bankina.   Ikkalkolawhielu bil-Lm1-il metru kwadru kuljum għall-perijodu li dam jokkupa l-bankina.Filwaqt li nifhem li trid tiċċarġja xi ħaġa, ma jistax ikun li tħalli lil kulħadd joħloq inkonvenjent u ma tiċċarġja xejn, imma ejja nkunu raġunevoli.  Taf x’qed ngħidu?!  Qed ngħidu li meta dan bena sitt flats u ċċarġjajtu €42,000 talli okkupa l-art kemm dam bil-hoarding hemmhekk, spiċċa biex fuq kull flat żdiedulu €7,000 spejjeż.  Dan irid iġibhom minn x’imkien. U kif se jġibhom dawn l-ispejjeż?  Mhux xilli jwaddabhom fuq il-prezz tal-proprjetà!  Huwa sewwa li nagħmlu l-affarijiet b’dan il-mod?!  Ma nafux li meta nagħmlu l-affarijiet b’dan il-mod se ngħollu l-prezz tal-proprjetà?!  

Nerġa’ ngħid, għandna naraw li jkun hemm ċerti tariffi għal min jabbuża u għal min joħloq l-inkonvenjent imma jridu jkunu tariffi li jagħmlu sens.  Imbagħad għandek oħra. Din id-direttiva partikolari tal-Lm1 kull metru kwadru meta tokkupa spazju pubbliku – kull min kien fil-kunsilli lokali jaf x’inhi – ċerti kunsilli fejn hemm żvilupp fil-lokalità japplikawha u oħrajn ma japplikawhiex. Jiġifieri lanqas hija applied across the board.  Din mhijiex raġonevoli. Ma tistax tiċċarġja b’dan il-mod lill-iżviluppaturi għax tispiċċa taqtagħlu nifsu.  Meta ċċarġjawh €42,000 ta’ proġett ta’ sitt appartamenti spiċċaw iċċarġjawh iktar milli ċċarġjatu l-MEPA, iktar milli ċċarġjah il-perit u iktar milli nefaq biex jagħmel l-excavation.  Kif jista’ jkun niċċarġjaw dawn il-fees kollha lill-iżviluppatur li qed jagħmel ix-xogħol ta’ kostruzzjoni f’Malta?!  

Niġi issa għal mod ieħor kif jiffinanzjaw il-ħidma tagħhom il-kunsilli lokali permezz tal-multi, speċjalment mill-ispeed cameras u miċ-ċitazzjonijiet li jagħtu l-wardens.  Jien m’iniex qed nargumenta li għandna nippermettu l-abbużi, imma naf li hemm ħafna kunsilli lokali li jsibuhom komdi bil-flus li jdaħħlu mill-ispeed cameras u mill-wardens.  Minn mistoqsijiet parlamentari li saru hawnhekk naraw li hemm kunsilli li jdaħħlu €200,000, €300,000 fis-sena mill-multi tal-ispeed cameras.  Jien ċert li jsibuhom tajbin dawn il-flus biex iwettqu l-ħidma tagħhom il-kunsilli lokali, però ejja nkunu raġonevoli wkoll.  Ma naħsibx li l-iskop primarju tal-local enforcement għandu jkun biex indaħħlu l-flus minnu, imma biex ngħallmu lin-nies ma jiksrux il-liġijiet.  Ħalliha li min jippersisti jispiċċa jkollu jħallas.  Imma naħseb li rridu nħarsu lejn is-sistema tal-local enforcement li għandna llum, xi ħaġa li dan l-abbozz li għandna quddiemna ma jagħmilx.  Din hija ħaġa li n-nies qed idejjaqhom ħafna, li għal kull ħaġa ta’ xejn jaqilgħu ċitazzjoni u jiġu mmultati meta l-idea primarja tal-enforcement għandha tkun li teduka liċ-ċittadini dwar il-mod kif iridu jaħdmu.  

Nagħlaq billi ngħid li filwaqt li hemm diversi inizjattivi li joħorġu minn dan l-abbozz li huma tajbin għax jindirizzaw diversi nuqqasijiet li kien hemm qabel, naħseb li hemm affarijiet li huma fundamentali li hemm bżonn li jiġu diskussi iktar fid-dettall u jiġu rfinuti iktar milli qegħdin hawnhekk.  Nirringrazzjak, Sur President.  

THE DEPUTY SPEAKER:  Grazzi.  Iktar rimarki?  L-Onor. Charlò Bonnici.

ONOR. CHARLÒ BONNICI:  Sur President, għadu ċar ħafna f’moħħi l-perijodu ta’ qabel ma ġew introdotti l-kunsilli lokali 15-il sena ilu, meta s-sistema kienet ċentralizzata.  Għadni niftakar li biex issir triq f’raħal partikolari jrid jaħseb jew ministru jew id-dipartiment jew xi skrivan f’xi dipartiment.  Dan kien ix-xenarju ta’ qabel ma ġew introdotti l-kunsilli lokali li llum diffiċli ħafna nimmaġinawh.  Għadha wkoll f’moħħi l-kurżità li kelli ftit qabel ma bdew isiru l-elezzjonijiet tal-kunsilli lokali dwar kif iċ-ċittadini komuni, dawk li qatt ma kellhom esperjenza fil-politika, dawk li qatt ma ħadu sehem f’xi laqgħa pubblika, sempliċement ċittadini normali, setgħu jidħlu f’sistema politika, għax il-kunsilli lokali huma parti minn sistema politika li jekk tieħu sehem fiha naturlament tkun ukoll politiku bħalma aħna l-membri li qegħdin hawn ġew f’dan il-Parlament.  Sa dak iż-żmien konna għadna bl-impressjoni li l-politika kienet biss il-ħobż għal snien numru limitat ta’ professjonisti u forsi ftit individwi oħra li jirnexxilhom jinfiltraw iċ-ċirku politiku.  

Illum, 15, 16-il sena wara qegħdin hawnhekk niddiskutu tibdiliet importanti fil-liġi dwar il-kunsilli lokali, tibdiliet frott numru ta’ snin ta’ esperjenza u frott l-ikbar eżerċizzju ta’ konsultazzjoni li qatt sar f’pajjiżna fejn kien hemm 20 proċess differenti mifrux fuq sena fejn intlaqgħu madwar 8,000 suġġeriment ġejjin minn sferi differenti.  F’dawn il-minuti li ġejjin xtaqt nitkellem dwar diversi tibdiliet proposti f’dan l-abbozz li għandna quddiemna mhux biss bħala membru parlamentari iżda forsi iktar bħala ex kunsillier u anke ex viċi sindku ta’ Ħ’Attard.  Veru ma tantx domt għax kulma domt sena bħala kunsillier għax imbagħad ġejt elett f’dan il-parlament, imma nħoss li f’din is-sena dħalt biżżejjed fil-ħidma tal-kunsilli lokali biex anke jien nista’ nikkontribwixxi b’xi ideat.  

Naraw li l-iskop ta’ din ir-riforma – u hemm stqarrija fid-dokument li kien ħareġ ftit ilu – huwa biex jingħata l-aħjar servizz lir-residenti tal-lokalità, li jkun il-gwida aġġornata u effettiva biex jiġu assigurati l-aqwa u l-aħjar deċiżjonijiet għar-residenti.  Hawnhekk naraw li l-focus huma r-residenti u ħadt gost naraha mifruxa tul dan id-dokument kollu u hija riflessa wkoll f’dan l-abbozz li għandna quddiemna.  Jalla meta tgħaddi din il-liġi minn dan il-parlament verament isservi u tkun iffokata fuq iċ-ċittadin.  

Għandna stqarrija li hemm bżonn li l-kunsilli jsiru one-stop shop.  Inħoss li din hija ħaġa mill-iktar importanti.  Ħaġa li kienet turtani meta kont kunsillier kienet li ħafna drabi bħala kunsillier u bħala kunsill trid twieġeb mhux biss għal dak li tista’ tagħmel int bħala kunsillier jew li jista’ jagħmel il-kunsill, iżda anke dak li tiddependi għalih minn entitajiet oħra, ħafna drabi pubbliċi.  Insemmi, per eżempju, il-Water Services Corporation.  Ikollok nies li jgħidulek li dawn tertqulhom t-triq wara li kienet għadha kemm saret bit-tarmac.  Inti trid twieġeb li ma kellekx say f’dak ix-xogħol, ma stajtx twaqqafhom għax ġew jaħdmu u reġgħu għalquha mhux kif suppost.  

Insemmi wkoll l-ADT, sfortunatament, għalkemm f’dawn l-aħħar ġimgħat kien hemm ċerti tibdiliet li nħoss li jistgħu jġibu ċerta arja friska.  Però se nerġa’ nsemmi każ tipiku ta’ kif ikollok twieġeb għal xi ħaġa li verament ma jkollokx kontroll fuqha. Hemm bus shelter fi Triq l-Imdina Ħ’Attard li ilu nieqes sentejn u nofs.  Issa matul dawn l-aħħar tliet ġimgħat iċċaqalqu ftit u rajna l-qafas ta’ dan il- bus shelter.  Madankollu s’issa għadu ma tlestix.  U llum, għalkemm m’għadnix kunsillier, xorta waħda għadhom jiġu għandi n-nies jistaqsuni fuq ċerti affarijiet.  Issa meta n-nies imorru fil-kunsill lokali u jistaqsu fuq ċerti problemi, dawn iridu jwieġbu.  Għalhekk naħseb li din tal-one-stop shop hija xi ħaġa importanti u nappella lill-Onor. Chris Said sabiex verament nagħfsu fuqha. 

Hemm affarijiet oħra li mhux neċessarjament ikun hemm fihom kwestjoni ta’ inkompetenza imma jkun hemm kwestjoni ta’ burokrazija normali.  Per eżempju, fejn jidħlu t-tibdil ta’ bozoz mill-Enemalta nistenna li nkunu ftit aktar effiċjenti.  Tajjeb ngħidu li hemm żewġ sistemi fit-tibdil ta’ bozoz. Għandek is-sistema ta’ bozoz li jaqgħu taħt l-Enemalta u s-sistema ta’ bozoz li jaqgħu taħt il-kunsilli lokali.  Hawnhekk għandna bżonn naraw kif qiegħda taħdem din is-sistema ħalli kemm jista’ ikun, jekk triq ġiet fid-dlam, ma ddumx aktar minn lejl wieħed f’dan id-dlam.  Nieħu pjaċir ninnota f’dan id-dokument li qed jiġi propost titjib fis-sistema tal-IT u tal-customer care.  Huwa importanti li l-ilmenti, is-suġġerimenti u dak li jkunu qegħdin jitolbu r-residenti jiġi reġistrat, followed up u indirizzat kemm jista’ jkun malajr.  

Sur President, qiegħed ninnota wkoll proposta fejn se jkun hemm l-introduzzjoni ta’ quality service charter kif jingħata servizz mill-kunsill lokali.  Huwa importanti li jsiru dawn iċ-charters u huwa aktar importanti li nattwawhom.  Tajjeb li l-uffiċċji tal-kunsilli lokali jkunu aċċessibbli imma biex isir hekk, trid tingħata l-għajnuna meħtieġa.  Hawnhekk nerġa’ nirreferi għall-kunsill lokali ta’ Ħ’Attard, fejn dan għadu fil-bini li kellu mill-ewwel ġurnata li ġie mwaqqaf.  Dan il-bini mhuwiex aċċessibbli għall-persuni b’diżabilità.  Issa hemm proposta ta’ kif jista’ jsir il-bini ġdid tal-kunsill lokali, però sfortunatament dan ma sarx, anke minħabba raġunijiet finanzjarji.  Naturalment trid toqgħod attent ħalli ma ddaħħalx fid-dejn lill-kunsill lokali meta għandek prijoritajiet oħra.  Imma sadanittant il-kunsill lokali ta’ Ħ’Attard għadu mhuwiex aċċessibbli.  Hemm kunsilli lokali f’lokalitajiet oħra li nbnew b’mod li ġew aċċessibbli għall-persuni b’diżabilità, u tajjeb li għamlu hekk, imma għad hemm kunsilli lokali li għadhom mhumiex aċċessibbli.  Hawnhekk ukoll, ikun tajjeb li l-gvern ċentrali jħares lejn din il-problema u jara dawk il-kunsilli lokali li għandhom bżonn xi għajnuna ħalli jgħinhom. 

Qiegħed jiġi wkoll propost ħinijiet aktar komdi għall-pubbliku, inkluż matul is-sibtijiet.  Hemm numru ta’ kunsilli lokali li minn jeddhom introduċew is-sessjoni tas-Sibt ħalli min ikun xogħol fost il-ġimgħa, ikun jista’ imur il-kunsill is-Sibt u jinqeda dakinhar. Ikun tajjeb li xi ħaġa bħal din tiġi mifruxa f’aktar kunsilli lokali.  Dan l-abbozz ta’ liġi qiegħed jipproponi lokalitajiet aktar sostenibbli.  Fil-fatt se tingħata għajnuna finanzjarja mifruxa fuq perijodu ta’ tliet snin lil kull kunsill lokali sabiex titfassal strateġija li għandha twassal għal lokalitajiet aktar sostenibbli f’dawk li huma infrastruttura, ambjent, edukazzjoni u kultura.  Qegħdin naraw ukoll li l-pjanijiet lokali se jsiru wara konsultazzjoni mar-residenti u mal-għaqdiet tal-lokal.  

Hawnhekk għandi xi ngħid ukoll għax il-pjani lokali m’ilhomx wisq li saru u kienet saret konsultazzjoni wiesgħa fejn ġew involuti l-kunsilli lokali.  Ftit tas-snin ilu kelli nagħmel riċerka minħabba proġett partikolari li kien hemm.  U jiena stajt ninnota li dak il-pjan lokali kien jiddependi ħafna mis-sehem li kellhom il-kunsilliera lokali mill-partiti kollha involuti f’dawk id-diskussjonijiet.  Fil-fatt dawn il-kunsilliera partikolari, forsi minħabba li ma kellhomx għarfien ta’ kif jaħdmu l-affarijiet, u forsi għax ma kenux intiżi f’dak is-suġġett, ċerti affarijiet ma appuntawhomx u ma tkellmux fuqhom.  Għalhekk f’dan il-każ il-MEPA baqgħet għaddejja u llum, wara ħafna snin feġġew il-problemi u rajna ħafna protesti u ittri.  Ikun tajjeb li meta nkunu qegħdin nagħmlu dawn it-tip ta’ konsultazzjonijiet naraw li l-punti kollha jiġu koperti, u jekk ikun hemm bżonn il-kunsilli lokali jingħataw l-għajnuna teknika li hemm bżonn ħalli jkunu jafu eżattament implikazzjonijiet ta’ dawk id-deċiżjonijiet li jittieħdu.  

Qiegħed nara wkoll li se jiġu mgħoddija responsabilitajiet ġodda lill-kunsilli lokali, u din hija xi ħaġa tajba.  Għall-ewwel dawn se jiġu mgħoddija fuq ftit lokalitajiet.  Huwa tajjeb li l-kunsilli lokali jingħataw responsabilitajiet addizzjonali, imma wieħed irid jagħti kas tar-riżorsi umani u anke tar-riżorsi finanzjarji.  Ir-riżorsi umani fil-kunsilli lokali mhumiex daqstant kbar.  Naf li qiegħed jiġi propost li dawn jiġu miżjuda, imma tajjeb li wieħed jagħti kas li hemm ċerti limiti, u allura dawn ir-responsabilitajiet iridu jkunu skont dawn il-limiti.  U hija xi ħaġa tajba li qed jiġi propost dan il-pilot project ħalli wieħed jara x’żidiet irid jagħmel.  Naraw ukoll li l-kunsilli lokali se jingħataw l-għajnuna sabiex isir użu aħjar u aktar effiċjenti tal-enerġija, il-ħarsien tal-klima u l-immaniġġjar tal-iskart.  

Per eżempju, tajjeb li nagħmlu programm sabiex kull kunsill lokali jkollu minn tal-inqas ġnien wieħed li d-dawl tiegħu jkun ġġenerat minn pannelli fotovoltajiċi.  Tajjeb li nkunu aktar tanġibbli u ngħidu li kull kunsill lokali jrid ikollu minn tal-inqas proġett wieħed.  Irrid ngħid ukoll, anke mill-esperjenza personali, li xi kultant investiment żgħir jista’ ikollu riperkussjonijiet kbar.  Hawnhekk kulma se nsemmi investiment ta’ €100 li sar mill-kunsill ta’ Ħ’Attard.  Meta kont għadni kunsillier konna tkellimna fuq it-tqassim tal-boroż il-griżi.  U dakinhar kellna għażla quddiemna, li jew ngħidu lin-nies jiġu jiġbruhom huma mill-kunsill jew inkella nibagħtuhomlhom aħna.  Il-prassi kienet li n-nies jiġu jeħduhom huma mill-kunsill imma aħna għedna li għandna ninvestu €100 u nibagħtuhomlhom id-dar bħal meta nibagħtulhom il-magazine.  

Kull lokalità hija differenti.  Il-maġġoranza tan-nies ġewwa Ħ’Attard jaħdmu u allura ma tistax tippretendihom li jiġu l-kunsill lokali sabiex jiġbru l-boroż.  Għalhekk b’dan l-investiment ta’ €100 il-lokalità ta’ Ħ’Attard ġiet iddikjarata bħala l-aktar lokalità li n-nies qed jagħmlu użu minn dawn il-boroż il-griżi.  U allura investiment ta’ €100 kellu riperkussjonijiet daqsxejn kbar, li f’dan il-każ kienu pożittivi.  Qegħdin naraw ukoll li l-kunsilli lokali se jingħataw aktar responsabilità tal-ħarsien tat-tradizzjonijiet u l-folklor lokali.  Din diġà bdiet issir bl-għajnuna tal-gvern.  Jiena verament kuntent li din qiegħda ssir għax nemmen fiha ħafna.  Fil-fatt nistgħu ngħidu li kważi kull weekend, f’kull lokalità, qiegħda ssir xi ħaġa marbuta mat-tradizzjoni u mal-folklor.  Naħseb li matul din l-aħħar sena għamilna progress f’dan il-qasam u tajjeb li nibqgħu sejrin hekk.  

Sur President, qegħdin naraw ukoll li l-kunsilli lokali se jkunu mistiedna jieħdu ħsieb aktar il-wirt storiku fil-lokalità tagħhom billi jsiru wkoll il-gwardjani ta’ dan il-wirt.  Huwa tajjeb li tkun gwardjan imma tajjeb li jkollok il-flus jew li tingħata l-appoġġ finanzjarju sabiex jitħares dak il-wirt.  Ftit ilu għamilt mistoqsija parlamentari dwar l-embankment li hemm Ħ’Attard, jiġifieri minn fejn kienet tgħaddi l-ferrovija fi żmien l-antik.  Din illum tinsab fi stat ħażin u qiegħda taqa’ ġebla ġebla.  U naħseb li fi ftit snin oħra, anke b’ħalba xita mhux ħażin, nistgħu nitilfu dan il-wirt storiku.  Il-kunsill lokali minn dejjem kien irid li dan il-proġett isir, imma tajjeb li hawnhekk tingħata l-għajnuna mill-gvern ċentrali ħalli proġetti bħal dawn isibu ruħhom fuq l-aġenda nazzjonali u mhux il-kunsilli lokali biss ikunu l-gwardjani ta’ dan il-wirt.  Tajjeb li wara li jkun hemm il-finanzjament possibbli, il-kunsilli lokali jsiru l-gwardjani ta’ dak il-wirt ħalli jsir il-manteniment li hemm bżonn.

Sur President, tajjeb li qed naraw aċċenn għall-użu aħjar tal-faċilitajiet tal-iskejjel.  Din hija viżjoni li ilha tberren f’moħħ ministri tal-edukazzjoni li kien hawn fil-passat riċenti u anke r-riforma fil-qasam edukattiv kienet qiegħda taħseb dwar kif il-faċilitajiet li hemm fl-iskejjel, b’mod partikolari s-swali u l-faċilitajiet sportivi ma jingħalqux wara s-2.00 p.m.  Mhux sewwa li invesitmenti ta’ eluf ta’ ewro ma jibqgħux jintużaw wara li s-surmast jew il-headmistress jagħlqu l-kanċell tal-iskola tagħhom fis-2.30 p.m.   Illum qegħdin ngħidu li dawk il-faċilitajiet se jsiru tal-komunità wara l-ħin tal-iskola.  Diġà bdejna bil-ħolqien tal-kulleġġi, fejn qed naraw li qed isir użu aħjar ta’ dawn il-faċilitajiet.  Tajjeb li b’din ir-riforma tal-kunsilli lokali nibdew naraw li l-kunsilli lokali se jkollhom sehem attiv fl-użu aħjar ta’ dawn il-faċilitajiet.  Per eżempju, nistgħu ngħinu ħafna f’dik li hija lifelong learning billi jsiru lezzjonijiet ta’ filgħaxija f’diversi suġġetti, inkluż dak tal-ICT ġewwa l-iskejjel.  Naf li din hija daqsxejn ta’ għadma iebsa għall-amministraturi tad-dipartiment u għad-direttorati tal-edukazzjoni għax naħseb ftit se jkunu dawk il-kapijiet tal-iskejjel li se jċedu l-użu tal-computers filgħaxija peress li dan l-equipment jiswa ħafna flus.  Imma jiena naħseb li jekk ikun hemm persuna responsabbli minn dan l-equipment, filgħaxijiet ikun jista’ isir l-użu tagħhom biex tiġi mgħallma t-teknoloġija tal-informatika lin-nies li forsi qatt ma kellhom iċ-ċans li jieħdu dan it-tagħlim.  

Huwa maħsub li l-kunsilli lokali jifirxu l-ħidma tagħhom fil-qasam soċjali u naħseb li ħadd daqs il-kunsilli lokali ma jista’ jagħraf il-ħteġijiet tan-nies tal-lokal.  Dan jgħodd ukoll għall-qasam tal-anzjani.  Hemm kunsilli lokali li kważi mill-bidu kellhom sehem fid-day centres.  Hemm day centre f’Ħad-Dingli fejn il-kunsill lokali tar-Rabat kien iġib l-anzjani, bi spejjeż għall-kunsill, f’dik il-lokalità.  Illum il-konċett ta’ day centres qiegħed jinfirex u hemm kunsilli lokali li ħarġu anke l-flus sabiex isiru dawn id-day centres.  Jekk il-kunsilli jkollhom aktar riżorsi finanzjarji u umani jistgħu jaħsbu f’servizzi ġodda għall-anzjani.  U forsi xi darba, bħalma hemm il-home help ta’ matul il-ġurnata, li huwa mmexxi mill-gvern ċentrali, ikollna wkoll konċett ta’ night helpers.  Hawnhekk ikollok nies mil-lokalità, li jistgħu jkunu paid volunteers, li jingħaqdu f’xibka ta’ għajnuna għall-anzjani li jgħixu fil-lokalità.  Hemm servizzi oħra li jistgħu jippilotaw ukoll il-kunsilli lokali.  Qed naraw ukoll iċ-childcare centres, u meta tgħaddi din il-liġi, il-kunsilli lokali jistgħu jidħlu flimkien mad-diversi kulleġġi sabiex jgħinu f’dan il-qasam.

Fil-qasam sportiv, anke bl-għajnuna tal-Kunsill Malti għall-iSport, qegħdin naraw diversi għajnuniet li qed jingħataw lill-kunsilli lokali sabiex dawn ikunu jistgħu jorganizzaw attivitajiet fid-diversi lokalitajiet bħal, per eżempju, sport for all, sabiex jippromwovu l-isport u l-attività fiżika.  Kif nafu din hija xi ħaġa importanti għax kulħadd jaf bil-problema tal-obeżità li għandna f’pajjiżna.  Għalhekk għandna naraw li dawn it-tip ta’ inizjattivi jinxterdu mhux biss fuq livell nazzjonali imma anke fuq livell lokali.  Naraw ukoll li qed jiġi propost - dan huwa suġġett daqsxejn jaħraq - l-inforzar lokali.  Ħadt gost li qed jingħad li għandu jsir enfasi fuq proċess edukattiv li għandu jwassal għal aktar ordni u dixxiplina fil-lokalità.  

Veru li mhux qed naraw riforma totali fis-sistema tal-gwardjani lokali, imma huwa importanti li nibqgħu naċċennaw fuq kif in-nies m’għandhomx jaraw lil dawn il-gwardjani bħala li qegħdin hemm biex jiġbru aktar flus imma li qegħdin hemm biex jedukaw lin-nies f’dik li hija dixxiplina.  Hemm bżonn li jkun hemm id-dixxiplina imma ma tridx tkun dixxiplina stupida, bħalma kultant tkun.  Issa biex tiġi mħaddma din is-sistema trid ħafna spejjeż.  Tajjeb ukoll li jkollna nies imħarrġa u hemm bżonn li l-gwardjani lokali jkunu mħarrġa aktar.  Irridu naslu wkoll f’sitwazzjoni fejn dawn in-nies ikunu rispettati.  Jiena ngħid li dawn għadhom ‘il bogħod milli jġibu dak ir-rispett li għandhom il-pulizija.  U xi kultant dan iseħħ minħabba xi inċidenti stupidi.  Ħalli nsemmi wieħed minn dawn l-inċidenti, li kważi kważi tista’ tgħid li huwa tad-daħk. 

Sur President, wieħed ipparkja l-karozza tiegħu filgħodu f’post ġewwa Ħ’Attard.  Matul il-ġurnata ġew tal-ADT u waħħlu bus stop, żebgħu l-linji sofor fejn din il-persuna kellha l-karrozza tagħha pparkjata.  Il-gwardjan lokali baqa’ jistenna lill-ħaddiema jlestu dan il-bus stop biex ikun jista’ iwaħħal ċitazzjoni lil sid dik il-karozza.  Meta tara xi inċident bħal dan ftit li xejn jifdallek fiduċja f’din is-sistema.  Hemm bżonn li n-nies ikollhom il-fiduċja fil-gwardjani lokali.  Imma minkejja dan kollu, in-nies xorta waħda jriduhom lill-gwardjani lokali, l-aktar f’żoni viċin l-iskejjel.  Hawnhekk nagħti t-tort lill-ġenituri għax biex iwasslu lit-tfal tagħhom l-iskola jkunu jridu jipparkjaw eżatt quddiem l-iskola anke jekk ma tkunx ix-xita.  Fil-fatt dawn jibdew jipparkjaw quddiem garaxxijiet u fuq il-bankini.  U hemmhekk in-nies jitolbu għall-gwardjani lokali.  Issa jista’ għall-bidu ma jagħtix ċitazzjonijiet, imma jekk ikun hemm bżonn f’dawk il-każijiet għandu jagħti ċittazzjonijiet għax ħdejn l-iskejjel għandek bżonn tal-gwardjan lokali.   Jiena nerġa’ ngħid li huwa importanti li l-gwardjani lokali jiksbu r-rispett għax s’issa għadhom ma kisbuhx ħalli din is-sistema tiġi aktar apprezzata.  

Hemm diversi punti li xtaqt insemmihom imma naħseb li nista’ inħallihom għall-kelliema li se jitkellmu warajja.  Imma punt importanti li xtaqt insemmi huwa r-rwol tas-segretarju eżekuttiv.  Tista’ taqbel u tista’ ma taqbilx ma’ dak li qed jiġi propost hawnhekk, imma huwa importanti ħafna li s-segretarju eżekuttiv jikseb r-rwol ta’ kap eżekuttiv kif suppost hu.  Qiegħed jiġi propost li jkun hemm pool ta’ prsuni minn fejn jintgħażlu s-segretarju eżekuttivi. Jien, personalment naħseb li din kienet l-aħjar għażla fiċ-ċirkostanzi preżenti.  Imma wieħed irid jara wkoll is-segretarju eżekuttiv bħalma jara s-segretarju permanenti f’ministeru.  Is-segretarju permanenti f’ministeru sa ċertu punt ikollu l-fiduċja tal-ministru partikolari. Imma meta fuq ċerti issues ta’ regolamenti ma jweġibx lejn il-ministru. Dan huwa uffiċjal pubbliku u jekk hemm bżonn anke jieqaf lill-ministru.  Issa f’dan il-każ is-segretarju eżekuttiv għandu jkun dak il-bniedem li jekk hemm bżonn jieqaf ukoll lill-kunsill jew lis-sindku.  Dan għaliex ħafna drabi, is-segretarju eżekuttiv aktar ikun moħħu li jħares l-interessi personali tiegħu ħalli jingħata l-performance bonus milli biex jara li dak il-kunsill partikolari qiegħed josserva l-liġi.  

Fl-aħħarnett ngħid biss li din hija riforma bis-sens u li warajha kien hemm proċess ta’ konsultazzjoni wiesgħa.  Dan jidher kemm fid-dokument kif ukoll fl-abbozz ta’ liġi li għandna quddiemna.  Naturalment hemm affarijiet oħra li stajna għamilna, però hemm limitu safejn tista’ tasal.  Personalment xtaqt li jsiru ċerti tibdiliet oħra, imma meta tkun qiegħed tikkonsulta man-nies - u għalhekk tikkonsulta biex tisma’ x’għandhom xi jgħidu - trid tagħrbel dak li ntqal u tieħu l-aħjar deċiżjoni possibbli.  Wara esperjenza ta’ 15-il sena mit-twaqqif tal-kunsilli lokali, bit-tajjeb u l-ħażin tagħhom, nista’ ngħid li verament wasalna biex nagħlqu kapitlu u niftħu ieħor, li fih nistgħu naraw kunsilli lokali jaħdmu aħjar sabiex l-ewwel u qabel kollox iċ-ċittadin verament ikun moqdi aħjar.  Nirringrazzjak. 

THE DEPUTY SPEAKER:  Grazzi.  Aktar rimarki?  L-Onor. Luciano Busuttil.  

ONOR. LUCIANO BUSUTTIL:  Sur President, meta twieldu l-kunsilli lokali bejn l-1993 u l-1994, fil-każ tal-Ħamrun li huwa l-post fejn kont noqgħod,  jiena kont wieħed minn dawk li għedt li l-kunsilli lokali nħolqu sempliċiment biex ikunu ta’ paraventu politiku għal dik is-sistema li konna drajna biha dak iż-żmien, jiġifieri fejn il-ministru jkun il-kap ta’ kollox u jkun hu li jiddeċiedi kollox.  Imma maż-żmien tibda tirrealizza li l-kunsilli lokali huma l-eqreb strument politiku lejn iċ-ċittadini.  U dan għaliex fil-kunsilli lokali jittieħdu deċiżjonijiet li jolqtu lil kulħadd.  Wara 15-il sena ta’ kunsilli lokali kien hemm bżonn li ssir riforma jew tiġdid – kif qal il-Prim Ministru – tal-kunsilli lokali.  Dawn huma bħal tifel li jilħaq l-età ta’ 15-il sena u jkun irid jibda jieħu ċerti deċiżjonijiet u jagħmel ċerti kambjamenti li ‘l quddiem jaffettwawlu ħajtu.  

Jiena diġà għedt li dan il-proċess ta’ tiġdid ma kienx xi proċess faċli u nista’ ngħid li l-Segretarju Parlamentari Chris Said għamel xogħol kbir billi sema’ lil kulħadd u min jaf kemm-il darba qagħad ‘il bogħod mill-familja tiegħu sabiex jasal għal din ir-riforma.  U ta’ dan nixtieq ngħidlu grazzi.  Imma meta wieħed jara dan l-abbozz ta’ liġi li ġie ppreżentat quddiemna u wara dak ix-xogħol kollu li sar wieħed jibda jistaqsi jekk dan huwiex l-abbozz ta’ liġi li l-gvern qed jipproponi bħala riforma tal-kunsilli lokali.  Dawn biss huma l-affariijiet li hemm bżonn fir-riforma tal-kunsilli lokali?!  Naqblu li għandu jkun hemm tiġdid imma jrid ikun tiġdid – kif qal il-Prim Ministru fil-press conference li għamel meta ġie ppreżentat dan id-dokument - mhux biex jitbissmu l-kunsilliera u s-sindki imma biex dawn ikollhom il-mezzi biex jagħtu servizz aħjar liċ-ċittadini u biex iċ-ċittadini jinqdew aħjar.  

Dan l-abbozz ta’ liġi fih elementi li ma kenux imniżżla fid-dokument li ġie mqassam u li kulħadd seta’ jniżżel minn fuq il-webpage tal-gvern. Meta wieħed ikun midħla u jkollu għal qalbu l-kunsilli lokali u jara l-viżjoni għalihom kif jistgħu jtejbu l-ħajja taċ-ċittadini, meta jara dan l-abbozz ta’ liġi li għandna quddiemna mill-ewwel se jistaqsi min fassal din il-liġi.  Hija l-id politika, dik l-id li qed tara l-kunsilli lokali bħala għodda politika biex tiffavorixxi lil xi ħadd aktar minn ħaddieħor?  Jekk irridu riforma li tolqot direttament liċ-ċittadini rridu naraw fiex jolqtuhom il-kunsilli lokali.  Issa hawnhekk ma tridx tkun xi bravu għax meta tistaqsi liċ-ċittadini fiex jolqtuhom il-kunsilli lokali, dawn jgħidulek li l-kunsilli jolqtuhom meta jaqilgħu xi ċitazzjoni, u allura s-sistema tal-inforzar lokali.  Tajjeb ngħidu wkoll li din is-sistema se tiġi indirizzata f’riforma għaliha.  Jiena naħseb li l-aktar ħaġa li kien hemm bżonn, sabiex iċ-ċittadini tassew jaraw riforma li se tkun qiegħda ttejjeb l-operat tal-kunsilli lokali, kienet dik li jkun hemm riforma l-ewwel u qabel kollox fis-sistema tal-inforzar lokali.  

Tajjeb ngħidu li meta fil-passat saru surveys ħareġ biċ-ċar li 70% taċ-ċittadini qalu li jridu l-inforzar lokali u li jaqblu mal-gwardjani lokali.  Kien hemm 90% minnhom li qalu wkoll li hemm bżonn ta’ riforma u li kienu ddiżappuntati b’dan l-abbozz ta’ liġi.  Is-sistema tal-inforzar lokali hija sistema li taħdem fuq data li hija proprjetà tal-Gvern Malti.  Mill-mistoqsijiet parlamentari li għamilt ġie kkonfermat li d-data, jiġifieri l-isem u l-kunjom, l-indirizz u n-number plates tal-vetturi huma kollha proprjetà pubblika tal-Gvern Malti li qed jingħataw lill-privat u li qed jintużaw mill-privat at a very high cost.  Ta’ min jgħid li 70% tal-ispejjeż li tinkorri din is-sistema huma maqsumin fi tnejn; min jopera l-gwardjani lokali u l-kumpanija li tuża din id-data sabiex tqassam dawn iċ-ċitazzjonijiet.  

Naħseb li l-ewwel ħaġa li jridu ċ-ċittadini hija li jkun hemm sistema ta’ inforzar li ma tkunx kummerċjalizzata, li ma tkunx privata u li tagħmel profitt biss għall-individwi partikolari, imma li jonqsu l-ispejjeż tagħha ħalli tassew inkunu nistgħu ngħidu li l-gwardjani lokali qegħdin jedukaw liċ-ċittadini.  Sur President, mill-esperjenza tkun taf li s-sistema tal-gwardjani lokali trid tagħmel l-introjtu għax jekk ma jkunx hemm dan l-introjtu se toħloq il-losses fil-kunsill.  U naturalment l-ebda kunsill ma jixtieq li jibda s-sena finanzjarja tiegħu bit-telf għax ikun qed iħaddem sistema li mhijiex trendilu.  Dan fl-aħħar mill-aħħar se jkollu l-watchdogs fuqu li se jistaqsuh fejn qiegħed jonfoqhom l-ispejjeż u jkollu l-commitments tiegħu ta’ proġetti li jrid jagħmel.  Nafu wkoll li l-flus li jingaħtaw il-kunsilli lokali s’issa ġejjin mill-għotja li jagħtihom il-gvern.  

Riforma oħra li kont qiegħed nistenna f’dan l-abbozz ta’ liġi kienet dik dwar il-kumitati konġunti ta’ manutenzjoni tad-dawl.  Il-fatt li qed ixolji l-kumitati konġunti tal-LES u tal-bozoz mhux biżżejjed għax jekk dawn se nerġgħu nagħmluhom mill-ġdid se nkunu qisna qegħdin nerġgħu nagħmluhom fuq l-istess qafas li hemm illum.  U sfortunatament f’dawn il-kumitati konġunti, speċjalment dak tad-dwal, hemm affarijiet dubjużi aktar minn tal-inforzar lokali.  Għalhekk hemm bżonn li l-gvern jindirizza dawn il-kumitati konġunti u jara kif qegħdin jaħdmu, xi spejjeż hemm, min qed jieħu l-flus u kemm qed jieħdu.  Hawnhekk tajjeb li nfakkru li flus il-poplu għandhom ikunu mmaniġġjati aħjar.  

Xi ħaġa oħra li kont qed nistenna f’din ir-riforma hija r-relazzjoni li l-kunsilli lokali għandhom ma’ entitajiet pubbliċi fosthom l-ADT, il-MEPA u korporazzjonijiet bħall-Enemalta u l-Water Services Corporation.  Ftit ilu ħadt aġġornament f’dan il-parlament sabiex nispjega x’inhu jiġri fil-kunsill tal-Ħamrun f’dak li għandu x’jaqsam mal-ADT.  Fil-fatt il-kunsill lokali tal-Ħamrun għandu ittra mill-ADT fejn din qiegħda tgħidlu ċar u tond li ma tridx tkompli tinteressa ruħha u tipproċessa applikazzjonijiet minn dan il-kunsill.  Dan għaliex f’dan il-lokal hemm il-ħadid li kien ilu hemm 15-il sena, kif insibu fil-lokalitajiet ta’ Malta u Għawdex kollha. L-ADT qalet li biex jiġu proċessati dawk l-applikazzjonijiet li hemm issa jridu jitneħħew dawn l-irregolaritajiet li kienu ilhom 15-il sena u li jeżistu ma’ Malta u Għawdex kollu.  Issa dawn ma kenux applikazzjonijiet ta’ xi parking ’l hemm u ’l hawn, imma applikazzjonijiet biex ikun hemm sistema ta’ parkeġġ fil-Ħamrun li tagħti possibilità li jkun hemm iktar postijiet ta’ parkeġġ għal min ikun irid imur jixtri u minnha kienu se jgawdu l-ħwienet u r-residenti.  B’dan il-mod qed ikunu trattati l-kunsilli lokali u f’din ir-riforma kont qed nistenna li jkun hemm iktar u iktar poteri lill-kunsilli lokali vis-à-vis dawn l-entitajiet.  

Sur President, ħadt pjaċir nisma’ lill-Onor. Charles Buhagiar jsemmi l-kwestjoni tal-fast track fil-MEPA.  Fl-esperjenza tiegħi bħala sindku għamilt seba’ snin niġġieled mal-MEPA biex toħroġ permess għall-underground parking fis-suq tal-Ħamrun li llum il-ġurnata kulħadd qed jiftaħar bih.  Mhux sew li kunsill ikollu proġett li jkun ta’ fejda għall-komunità tiegħu jdum seba’ snin biex jinħareġ il-permess għalih. Mill-esperjenza tiegħi kelli diffikultajiet anke mal-korporazzjonijiet bħalma huma l-Water Services Corporation u l-Enemalta.  Għaliex? Għax mhux l-ewwel darba li tkun għamilt triq ġdida u wara ġimgħa jiġuk tal-Water Services Corporation jew tal-Enemalta biex iħaffru trinka f’dik it-triq.  Dawn huma affarijiet li jridu jiġu indirizzati biex il-kunsilli lokali jaħdmu b’iktar effiċjenza.  

Meta wieħed ikompli jidħol fil-fond ta’ dan l-abbozz ta’ liġi jinnota li l-ministru jissemma ta’ spiss.  Ma ninsewx li l-ministru responsabbli mill-kunsilli lokali f’dan il-każ huwa l-Prim Ministru.  Jiġifieri l-Prim Ministru hawnhekk irid jieħu f’idejh ċerta awtorità fuq il-kunsilli lokali.  Meta kont għadni nistudja bħala avukat niftakar lill-Viċi Prim Ministru tal-lum jgħallimni li matul iż-żmien id-demokrazija Maltija tant evolviet li l-ministru beda jnaqqas il-poteri tiegħu fil-liġijiet li kellna biex il-proċess tad-deċiżjonijiet ikun iktar devolut u iktar demokratiku.  Ċerti poteri li għandu l-ministru huma daqsxejn dubjużi.  L-ewwelnett se nsemmi l-każ fejn jikkonċerna l-hamlets jew komunitajiet li jħossuhom li huma komunità fl-istess kunsill tal-lokalità li jkunu qegħdin fiha.  

Naqblu li jkun hemm dik il-komunità li tħossha li hi maqtugħa għaliha, tħossha li għandha identità għaliha u allura jrid ikollha xi tip ta’ vuċi, xi tip ta’ rikonoxximent, imma mhux li tagħmel liġi vaga bħal din, li tgħid li r-residenti jagħmlu talba lill-ministru u la tispeċifika kemm residenti, la tispeċifika jekk iridx ikun hemm xi referendum jew xi elezzjoni biex din il-komunità tiġi inkluża fid-disa’ skeda. Assolutament xejn.  Huwa l-ministru li jirregolaha din. Jiġifieri jekk għandek komunità li l-ministru fid-diskrezzjoni tiegħu jgħid li din għandha ssir hamlet, jagħtuha dak l-istatus, imma għal komunità oħra li jkollha l-istess kredenzjali l-ministru jista’ jgħid le.  Naħseb qabel xejn irid ikun hemm definiti regoli speċifiċi dwar kif u min jista’ japplika biex komunità tidħol fid-disa’ skeda għax din se jkollha riperkussjonijiet.  L-ewwelnett l-elezzjoni tal-kumitat li se jirrappreżenta dan il-hamlet mhijiex elezzjoni li se ssir skont ir-regoli kostituzzjonali li taħthom isiru l-elezzjonijiet tal-kunsilli lokali, imma huma regoli li se jagħmilhom il-ministru.  Jiġifieri l-ministru se jiddeċiedi hu kif isiru l-elezzjonijiet ta’ din  il-komunità.  Hemmhekk diġà hemm poter li l-ministru m’għandux ikollu.  

Iktar minn hekk – u hawnhekk se tidħol l-importanza strateġika u għalhekk għedt li dan huwa abbozz politiku – iċ-chairperson ta’ din il-komunità se jkun jista’ jattendi għal-laqgħat tal-kunsill, jista’ jintervjeni imma ma jieħux vot, però m’huwiex speċifikat jekk dan jistax jintervjeni f’affarijiet li ma jolqtux dik il-komunità.  Għalhekk għandu jkun definit jekk min se jirrappreżenta jistax jidħol u jitkellem fuq affarijiet li ma jolqtux lil dik il-komunità.  Iktar minn hekk il-liġi se tistipula li dik il-komunità jkollha allokazzjoni finanzjarja, li mhuwiex stabbilit kemm hi u kif se tinħadem, li se tinqata’ direttament mill-allokazzjoni finanzjarja tal-kunsill lokali.  Allura l-kunsill li huwa elett mill-poplu, anke mill-istess persuni li jgħixu f’dik il-komunità, barra li se tinqatagħlu parti sostanzjali mill-fondi tiegħu se jkollu-xogħol extra li se jitpoġġa fuq is-segretarju eżekuttiv li se jkollu jieħu fuq spallejh dawn il-laqgħat tal-komunità.  Wieħed irid jara jekk, apparti x-xogħol li diġà hemm fil-kunsill lokali, is-segretarju eżekuttiv jiflaħx għal iktar xogħol li qed jitpoġġa fuqu.  

Niġi issa għall-kwestjoni tas-segretarji eżekuttivi.  Illum il-ġurnata s-segretarju eżekuttiv diġà għandu funzjoni li jekk hemm xi ħaġa ħażina jista’ jwaqqafha.  Din toħroġ mir-regoli finanzjarji li jirregolaw il-kunsilli lokali, però hawnhekk qed nagħtu lis-segretarju eżekuttiv rwol ta’ watchdog, speċjalment kif inhi formulata l-liġi, li qisu s-segretarju eżekuttiv jista’ jwaqqaflek ix-xogħol, u din hija xi ħaġa li mhijiex sindikabbli.  Jiġifieri jekk is-segretarju jkun ħa dik id-deċiżjoni l-kunsill ma jista’ jagħmel assolutament xejn biex dik id-deċiżjoni jbiddilha jew jikkontestaha.  Sempliċement hemm is-segretarju eżekuttiv li ħa dik id-deċiżjoni.  Ma tgħidx li hemm id-diparitment tal-kunsilli lokali li jista’ jissindika dik id-deċiżjoni tas-segretarju eżekuttiv biex jara jekk hijiex ġusta jew le.  Ma rridux ninsew li jista’ jirrepeti ruħu każ bħalma ġara m’ilux f’lokalità fejn inbidlet il-maġġoranza u jkollok segretarju eżekuttiv li jkun parti proprju mit-think-tank ta’ partit politiku li jkun qed imexxi.  Allura dan ma jkunx jaqbel mas-sindku l-ġdid għax ikun ġej mill-partit oppost u ħlief bsaten fir-roti ma jagħmilx.  Din hija sitwazzjoni li ma nistgħux nittolleraw li tirrepeti ruħha għax il-kunsill lokali huwa r-rappreżentant, huwa l-gvern lokali elett miċ-ċittadini, allura l-politika li jagħmel il-kunsill hija l-vuċi taċ-ċittadini.  

Sur President, jien bqajt imbellaħ u ma ridtx nemmen lill-għajnejja meta f’dan l-abbozz ta’ liġi rajt elementi li l-ewwelnett ma kenux fid-dokument li l-gvern ippreżenta fil-press conference li għamel u t-tieni huma affarijiet li ma kontx qed nistenna li se nsibhom hemmhekk meta ħarġet verżjoni oħra ta’ dan l-abbozz ta’ liġi.  Min għamel dawn is-suġġerimenti li s-segretarji eżekuttivi jkunu magħżulin minn pool li jagħżilhom il-ministru, li l-ministru jista’ jċaqlaq segretarju eżekuttiv meta jrid u kif irid minn kunsill għall-ieħor mingħajr lanqas biss il-kunsens ta’ dak is-segretarju eżekuttiv?!  Il-Partit Nazzjonalista ċertament se jgħid li mhux hu għax dan ma ressaq l-ebda proposta meta l-gvern talab għas-suġġerimenti fuq il-kunsilli lokali, imma jien nara din it-tip ta’ proposta bħala proposta politika biex is-segretarji eżekuttivi jkun jista’ jirregolahom il-ministru, jew il-Prim Ministru u jkun jista’ jara kif kunsill partikolari se jimxi u ma jimxix.  

Fl-opinjoni tiegħi meta qed tagħmel dan il-konċett fuq is-segretajru eżekuttiv li huwa r-ruħ tal-kunsill lokali qed tneħħi għal kollox l-awtonomija tal-kunsilli lokali.  Ħaġa tal-iskantament din il-proposta tas-segretarji eżekuttivi ma kienx hemm l-approvazzjoni tagħha mis-sindki u viċi sindki, kemm dawk ta’ tendenza Laburista, kemm dawk ta’ tendenza Nazzjonalista u anke ta’ dawk indipendneti.  B’mod unanimu ma qablux ma’ din it-tip ta’ proposta għax ħadd ma jrid ikollu segretarju eżekuttiv magħżul mill-ministru u kkontrollat mill-ministru.  Is-segretarju eżekuttiv għandu jintgħażel mill-kunsill u jrid ikollu l-fiduċja tal-kunsilliera, ta’ dawk li se jimpjegawh.  B’dawn il-proposti li hawn jien qed nara li l-gvern m’għadx għandu fiduċja fil-kunsilli lokali, m’għadx għandu fiduċja f’min qiegħed elett f’isem il-poplu u jmexxi l-kunsilli lokali.  Għaliex ma nħallux lil min hu elett mill-poplu bħala kunsillier u bħala sindku jagħżlu huma s-segretarju eżekuttiv? U mela mmorru nagħżluh aħna u minn pool!
Għaliex mhux kulħadd jista’ japplika?  Għaliex nillimitaw ħalli nagħżlu aħna lil min irridu, ħalli f’dak il-kunsill b’maġġoranza Laburista nitfgħu segretarju eżekuttiv b’moħħ politiku Nazzjonalist ħalli nagħmlu l-bsaten fir-roti, ħalli elezzjoi oħra naqilbu l-maġġoranza?  Jien hekk qed ninterpretaha xi ħaġa bħal din, mill-aspett politiku.  Wieħed irid jara wkoll s-segretarji eżekuttivi infushom - dawn taw proposti permezz tal-assoċjazzjoni tagħhom - kif qed iħarsu lejn din it-tip ta’ proposta.  Liema segretarju eżekuttiv jista’ jaċċetta xi ħaġa bħal din, li jqum għada filgħodu, jirċievi telefonata u tgħidlu li llum postu huwa f’kunsill lokali ieħor u mhux fejn hu mdorri jaħdem?!  

Xi ħaġa oħra li rrid ngħid hi fuq in-numru ta’ impjegati mal-kunsilli lokali. Għandek kunsilli li jeħtieġu iktar ħaddiema minn dak li tagħtihom il-liġi. Qabel dawn kienu jistgħu japplikaw u l-ministru jagħtihom l-opportunità li jimpjegaw lil ħaddieħor għax ikollhom dak il-bżonn.  Hemm kunsilli li l-popolazzjoni tagħhom kuljum tiżdied bl-eluf u allura l-kunsill se jagħti servizz mhux biss lill-poplu li għandu reġistrat fir-reġistru elettorali imma lil kull persuna li se tiġi f’dik il-lokalità.  Biżżejjed wieħed isemmi kunsilli bħalma huwa tal-Belt Valletta, Floriana, Ħamrun, Sliema li kuljum tiżdidilhom il-popolazzjoni tagħhom.  Allura tajjeb li jekk għandek popolazzjoni ta’ tant eluf u tista’ timpjega ammont ta’ nies fil-kunsill tiegħek tistaqsi lill-ministru, f’dan il-każ il-Prim Ministru, biex jagħtik awtorizzazzjoni timpjega lil xi ħaddieħor.  

Però jekk il-Prim Ministru ma jħossx, fid-diskrezzjoni tiegħu, li din it-talba tal-kunsill hija ġustifikata u jgħidlu li ma jistax jimpjega lil xi ħaddieħor, inkunu għalaqnielu t-tieqa lill-kunsill.  Ma jistax jagħti servizz ta’ customer care, ma jistax ilaħħaq max-xogħol għax ma jistax jimpjega lil xi ħaddieħor anke fuq bażi ta’ kuntratt, fuq bażi ta’ tender biex ikun jista’ jkompli jagħti servizz lil dawn iċ-ċittadini li jiġu biex jinqdew minn dak il-kunsill lokali.  Qed nitkellem fuq dan mill-esperjenza tiegħi meta kont sindku fil-Ħamrun għax minkejja li l-popolazzjoni hija limitata fil-Ħamrun, imma l-popolazzjoni effettiva tkun ħafna u ħafna ikbar.  Bħala kunsill aħna kellna erba’ impjegati plus is-segretarju eżekuttiv u xorta ma konniex inlaħħqu, speċjalment meta jkollok li xi ħadd nieqes jew għax joħroġlok bis-sick leave, jew xi ħadd joħroġ bil-maternity leave, jew forsi xi ħadd ikun imsiefer. U tista’ tgħid li spiss ikollok lil xi ħadd nieqes u allura ma tistax tlaħħaq.  Bilfors irid ikollok xi ħaddieħor imqar fuq bażi part-time, imqar biex jagħmel tliet sigħat kuljum.  Jekk il-ministru ma jagħtikx il-permess se tispiċċa ma tistax tagħti dak is-servizz, se tispiċċa b’idejk marbuta.  

Onestament ma nistax nifhem għalfejn ttieħdet din it-tip ta’ deċiżjoni li se tagħti lok li kunsill ma jkunx jista’ jagħti servizz tajjeb.  Nifhem li l-gvern qed iħares lejn il-kunsilli lokali b’inqas fiduċja minħabba l-operat tagħhom u qed jieħu iktar poteri lill-kunsilli lokali qisu biex iżommilhom idejhom dwar kif jimxu. Però wieħed irid jara kull każ partikolari.  Għalhekk tajjeb li f’dan il-każ id-dipartiment tal-kunsilli lokali jkun il-watchdog tal-kunsilli lokali, imma biex isir dan lid-diparitment tal-kunsilli lokali trid iżżidlu r-riżorsi.  Kif inhu kompost bħalissa d-dipartiment tal-kunsilli lokali qed jagħmel il-mirakli biex ilaħħaq mal-kunsilli lokali ta’ Malta u Għawdex kollha għax dan mhux biss jara l-minuti, il-financial statements u x-schedule of payment ta’ kull kunsill, imma jrid ilaħħaq ukoll mal-board of petitions u l-applikazzjonijiet kollha li jidħlu f’dan il-qasam.  Naħseb li biex ikompli jwettaq xogħlu, anzi jwettaq xogħol ħafna aħjar minn dak li qed jagħmel mal-kunsilli lokali, hemm bżonn li d-dipartiment tal-kunsilli lokali jkollu żieda ta’ riżorsi umani u mhux biss.  

Xi ħaġa oħra li xtaqt insemmi hija fuq l-involviment soċjali, lokali u kulturali.  Se jiġi emendat artikolu 33 tal-att prinċipali li huwa s-sinsla ta’ dak li l-kunsilli lokali huma kapaċi jagħmlu u x’lesti jagħmlu.  Ħadt pjaċir nara li dan l-artiklu se jiġi emendat b’tali mod li se jidħlu fih elementi li l-kunsilli lokali ilhom għal dawn l-aħħar 15-il sena jwettqu diġà.  Per eżempju, nieħu pjaċir narahom jagħmlu attivitajiet soċjali, kulturali u jipprovaw jissalvagwardjaw il-wirt storiku.  Dak li qal il-Prim Ministru fil-press conference qiegħed ikkwotat fid-dokument li ġie ppreżentat u se naqrah verbatim.  Il-Prim Ministru qal hekk:  

“Irridu naraw li r-residenti jinqdew minn iktar servizzi fil-lokalità stess.  Irridu naraw li l-kunsilli lokali jwettqu iktar proġetti u jieħdu iktar inizjattivi biex titjieb il-kwalità tal-ħajja tar-residenti.  Irridu li l-kunsilli lokali jieħdu iktar inizjattivi fl-oqsma edukattivi, soċjali, ambjentali, sportivi, kulturali u turistiċi.  Irridu naraw li l-wirt li għandna fil-lokalitajiet tagħna jkun magħruf u apprezzat iktar.  Irridu li l-parteċipazzjoni tar-residenti ma tkunx limitata għall-vot fl-elezzjoni imma r-residenti jkunu sieħba kontinwi fl-iżvilupp tal-lokalità flimkien mal-għaqdiet.”.  

Jien nistaqsi lill-Prim Minsitru fejn kien f’dawn l-aħħar 15-il sena, għax il-kunsilli lokali diġà qed jagħmlu dawn l-affarijiet.  Dawn mhux se jibdew isiru issa li saret din l-emenda imma dawn ilhom ħafna jsiru, u ilhom isiru minkejja li l-gvern qatt ma ta widen għall-għajta tal-istess kunsilli lokali biex iżidilhom il-fondi ħalli jkunu jistgħu jwettqu iktar xogħol f’dawn l-oqsma.  Fir-rigward tal-qasam edukattiv kien hemm ħafna kunsilli li għamlu libreriji u qed nieħu pjaċir li f’dan l-abbozz ta’ liġi hemm imniżżel ċar u tond li kull kunsill għandu jkollu librerija pubblika. Imma mhux hekk biss għandu jkun hemm.  Irid ikun hemm il-faċilitajiet kollha u r-riżorsi kollha mogħtija lill-kunsilli lokali biex meta tagħmel librerija ta’ €25,000 tkun tista’ tintuża minn kulħadd f’ħinijiet lil hinn minn dak li wieħed normalment imur juża skola.  

Qed nitkellem mill-esperjenza personali tiegħi meta bħala kunsill ftaħna librerija f’waħda mill-iskejjel tal-Ħamrun li tista’ tintuża biss meta l-iskola tkun miftuħa.  Meta tlabna biex inkunu nistgħu niftħu l-librerija wara l-ħinijiet tal-iskola u anke s-Sibt filgħodu ma ngħatajniex permess.  Taf x’kellna nagħmlu?  Kellna niftħu bieb apparti, iktar spejjeż, biex il-librerija tkun aċċessibbli direttament mit-triq u l-ħinijiet li fihom tkun tista’ tintuża jkunu jistgħu jitwalu.  Dan ma sarx bl-għajnuna ta’ xi ħadd, imma bl-inizjattiva tal-istess kunsill, mill-fondi limitati tal-kunsill li ma kenux indikati proprju għal dak it-tip ta’ xogħol.  

Fl-aspett soċjali kull kunsill f’Malta u Għawdex, irrispettivament mill-kulur politiku li jħaddan, għandu għal qalbu l-aspett soċjali fil-komunità tiegħu, però qatt ma ngħataw l-għodda biex ikunu jistgħu jwettquh dan.  Illum qed nieħu pjaċir nara rikonoxximent ta’ dan ix-xogħol f’dan l-abbozz ta’ liġi, imma ma rajtx kif se jitwettaq dan ix-xogħol fil-qasam soċjali. Kemm hemm nies waħedhom, kemm hemm pesuni li għandhom bżonn l-għajnuna!  Il-kunsilli huma l-aħjar strument politiku li wieħed jista’ juża biex jasal għal dawn iċ-ċittadini.  

Fll-oqsma ambjentali u sportivi kien hemm ħafna kunsilli li pprovaw jagħmlu xi ħaġa speċjalment fili-qasam sportiv imma dejjem twaqqfu għax hemm ir-regolamenti finanzjarji li wieħed irid joqgħod għalihom, u ma jistax, sempliċement biex jippromwovi xi attività sportiva, imur jagħti donazzjoni direttament lil dik l-għaqda sportiva.  Imma wieħed jista’ jara kif jippromwovi l-isport mhux biss billi joħloq attività u kulħadd imur jaraha, imma billi nrawmu lil uliedna f’attivitajiet sportivi u kulturali biex jitgħallmu sport u biex forsi jitgħallmu dak li huwa parti mill-kultura tagħna.  Bħalma għamel il-kelliem ta’ qabli li semma l-esperjenza tiegħu f’Ħ’Attard, se nsemmi l-esperjenza tiegħi fil-Ħamruin.  

Meta kont sindku tal-Ħamrun x’kont nara li jidentifika lill-Ħamrun?  L-isport, l-iktar il-football, għalkemm din is-sena sfortunatament ma tantx għamilna suċċess, u l-festa, għax il-festa tiġbor fiha l-għaqdiet mużikali li huma parti mill-kultura tagħna.  Għaliex m’għandniex nużawhom dawn l-għaqdiet?   Jien kont nieħu pjaċir immur u nara kemm hemm żgħażagħ u nies oħrajn imorru għal dawn l-attivitajiet. Dawn nistgħu nużawhom bħala network għalina biex naslu qrib iċ-ċittadin għax huma diġà għandhom in-network tagħhom.  Il-kunsill lokali jista’ jorganizza attivitajiet biex forsi nħajru lit-tfal imorru jitgħallmu xi strument mużikali - mhux sempliċement isir kunċert darba fis-sena li kulħadd jieħu pjaċir bih - jew inkella biex imorru jitgħallmu l-football.  Għal dan hemm bżonn il-flus.  Għalhekk il-gvern għandu jara li l-kunsilli jingħataw ir-riżorsi. L-affarijiet li tpoġġew fuq il-karta u jidhru sbieħ mhumiex biżżejjed.  Irridu nkunu kapaċi nwettquhom fil-prattika. 

Hemm xi ħaġa oħra, li hija interessanti wkoll, fuq il-folklor u l-wirt storiku lokali.  Meta rajtha tbissimt u ftakart f’episodju meta konna qed inwettqu proġett ta’ pavimentar fl-iktar żona antika fil-Ħamrun, fi Triq Atocia fejn hemm tas-Samra.  Din żona fejn storikament kien hemm il-ġlied tal-imblokk tal-Franċiżi kien hemm żewġ kanuni li tpoġġew fil-bankini bħala bollards.  Aħna bħala kunsill xtaqna naqilgħuhom, u fil-fatt qlajniehom, biex nirrestawrawhom u npoġġuhom f’posthom ħalli jfakkru proprju f’dak l-avveniment.  Ġew tal-Heritage Malta u dawn il-kanuni ħadd ma jaf x’sar minnhom.  Allura kif tista’ bħala kunsill tipproteġi l-wirt storiku tiegħek meta l-għaqdiet li suppost għandhom jgħinuk mhumiex qed jgħinuk?!  Dan l-abbozz ta’ liġi għandu jgħid li l-kunsilli lokali għandu jkollhom l-għajnuna meħtieġa biex meta l-awtoriatjiet u l-għaqdiet li jridu jieħdu ħsieb dawn l-affarjiet li l-kunsilli għandhom bżonn, il-kunsill ma jkollux jistenna l-grazzja tagħhom imma jridu jaħdmu bilfors b’konsultazzjoni obbligatorja mal-kunsill u jridu jagħtu rendikont lill-kunsill fi żmien stipulat ta’ dak li l-kunsill qed jitlob, għax inkella l-kunsill ma jkunx verament gvern lokali. 

Se nitkellem ukoll dwar affarijiet oħrajn li huma wkoll ta’ natura politika għax wieħed irid jara wkoll kif hemm propost li jitqassmu r-reġjuni.  Tajjeb li wieħed iqassam ir-reġjuni f’Malta u f’Għawdex biex jirrappreżentaw il-kunsilli lokali kollha.  Fid-dokument kien hemm imniżżel li kellu jkun hemm ħames reġjuni, wieħed Għawdex u erbgħa f’Malta.  Fl-abbozz m’hemmx numru stabbilit ta’ reġjuni kif għandhom ikunu u anke hawnhekk is-sindki u l-viċi sindki qegħdin jgħidu lill-gvern b’mod unanimu li mhux hekk għandu jkun.  Irid ikun hemm stabbilit numru ta’ reġjuni.  Qed ngħid dan għax l-elezzjonijiet tal-assoċjazzjoni tal-kunsilli lokali li suppost saru f’Ottubru li għadda, għax dakinhar kienu jagħlqu s-sentejn u allura suppost saret f’Ottubru għal sentejn oħra, ma sarux u se jsiru wara li jgħaddu dawn l-elezzjonijiet tal-kunsilli lokali.  Għandi dubju jekk din kenitx magħmula apposta għax wieħed qed jistenna li jkun hemm ċertu tibdil f’xi kunsilli u allura jista’ jkun hemm ukoll tibdil fl-assoċjazzjoni tal-kunsilli lokali stess kif inhi komposta.  Però ma nafux kif il-gvern se jqassam dawn ir-reġjuni u kemm se jkunu r-reġjuni għax qiegħda totalment fid-diskrezzjoni tal-Prim Ministru.  Hu biss jiddeċiedi kemm se jkun hemm reġjuni.  Ma nafux eżattament x’se jiġri u ma jiġrix. 

Minn hawnhekk se nieħu spunt fuq l-elezzjonijiet tal-kunsilli lokali.  Naqblu li jkun hemm elezzjonijiet tal-kunsilli lokali kull erba’ snin għax wieħed ikun jista’ jaħdem b’mod aktar komdu u anke l-fatt li jkollok elezzjoni politika kull sena qed tgħejji ħafna liċ-ċittadini Maltin u Għawdxin.  Imma meta wieħed jistudja kif ġew imposti dawn l-elezzjonijiet, isib li issa għandna 50% tal-kunsilli li se jkollhom elezzjoni fl-2012 u l-kumplament fl-2013 meta jkollna elezzjoni ġenerali, u allura t-turnout tal-kunsilli lokali jkun ħafna u ħafna aktar għoli minn dak li jkun normalment.  Meta wieħed iqis dawn il-fatturi kollha b’daqsxejn kalkolu, u jekk wieħed iqis li l-Partit Laburista iġib il-maġġoranza fl-Imtarfa lura u l-Furjana tibqa’ indipendenti, għax il-Furjana għandha storja li tibqa’ indipendenti, il-Partit Nazzjonalista dejjem se jkollu vantaġġ ta’ maggoranza ta’ kunsill fuq l-oħrajn.  Ovvjament dawn saru hekk biex fl-2013 fejn hemm bżonn li joħorġu aktar nies jivvotaw hemm dawk il-kunsilli li issa għandhom bżonn proprju aktar nies joħorġu jivvotaw u grazzi għall-elezzjoni ġenerali tinżamm ċertu maggoranza u mhux tista’ tinqeleb kif ġara proprju fis-snin li għaddew. 

Xi ħaġa oħra li xtaqt insemmi hija rigward ċerti fondi speċjali li qed jintqal li se jkun hemm għad-dispożizzjoni tal-kunsilli lokali.  Din tal-fondi speċjali diġà għaddejna minnha.  Mill-esperjenza tiegħi niftakar li l-ministeru għat-trasport u toroq kien qed jagħmel skema ta’ dik li konna nsejħulha tal-Lm75,000 biex il-kunsilli lokali jagħmlu t-toroq li kellu jagħmel il-gvern u l-gvern jagħtihom il-flus.  Mhux kull kunsill ibbenefika minnha u ma kien hemm l-ebda regola speċifika dwar kif wieħed għandu jagħmel biex jibbenefika hu u mhux ħaddieħor.  Allura meta nagħmlu l-fondi speċjali rridu nagħmlu kriterji speċifiċi biex ma noħolqux sitwazzjonijiet fejn mhux kulħadd ikun trattat l-istess.  Din hija importanti ħafna għax, kif jgħid il-Malti, bil-flus tagħmel triq fil-baħar u l-kunsilli jridu l-flus biex jagħmlu t-toroq fil-lokalità tagħhom. 

Ħaġa oħra tajba huwa dak l-artiklu li jsemmi li għandu jkun hemm fondi għal dawk il-lokalitajiet li għandhom ċerti bżonnijiet iktar minn oħrajn bħalma huma lokalitajiet turistiċi li jagħtu servizz anke lit-turisti, u allura dawn mhux qed jieħdu l-allokazzjoni finanzjarja għalihom. Nerġa’ nagħmel riferenza għal dak li għedt qabel, li hawn lokalitajiet f’Malta li qed jagħtu servizz lil popolazzjoni ikbar minn dik reġistrata.  Allura dan m’għandux ikun ikkonsidrat? Se jiġu kkonsidrati biss dawk il-lokalitajiet fejn hemm żieda minħabba t-turisti?  Se nsemmi l-esperjenza tal-Ħamrun.  Jiddispjaċini li se nsemmi lokalità partikolari biss imma minn hemm nista’ nwassal il-messaġġ.  Fil-lokalità tal-Ħamrun hemm disa’ skejjel kbar apparti l-banek, aktar minn 1000 ħanut, iċ-ċentri taż-żewġ partiti l-kbar, iċ-ċentru tal-Mużew, kulħadd ikkonċentrat hemmhekk.  Il-popolazzjoni tikber u allura l-bżonnijiet jikbru.  It-traffiku jiżdied; biżżejjed ngħid li kkalkulajna li minn quddiem il-knisja jgħaddu 4,000,000 vettura fis-sena.  Allura f’dak il-lokal hemm bżonn aktar flus għaż-żebgħa li tintuża fit-toroq, għax trid tinżebagħ aktar minn darba minħabba l-ammont ta’ traffiku.  Jekk hemm popolazzjoni akbar, il-ġbir tal-iskart se jiswa aktar allura hemm bżonn ta’ aktar allokazzjoni biex wieħed ilaħħaq mal-ispejjeż li jkollu l-kunsill. 

Apparti minn hekk, hemm ukoll l-intiża li l-allokazzjoni tal-kunsill se tiġi mqassma b’mod li jekk il-gvern tak €20,000 għall-ġbir tal-iskart, dawk tista’ tużahom biss għall- iskart u mhux għal proġetti oħrajn.  Nixtieq li jkun hemm kjarifika fuq din u nispera li dan ma jseħħx għax allura veru li l-kunsilli lokali qed nisirqulhom l-awtonomija kollha tagħhom. Iż-żieda fil-popolazzjoni għandha tkun riflessa wkoll fix-xogħol li ċerti sindki u kunsilliera jagħmlu anke in terms ta’ dak li qed jiġi propost fl-onorarja tagħhom.  Hawnhekk nixtieq nistaqsi jekk il-gvern huwiex qed jaħseb għal dawn il-proposti kollha li se jiswew ħafna flus?  Il-Prim Ministru u l-Ministru għall-Finanzi qed jaħseb għalihom?  Fl-aħħar mill-aħħar fil-budget li għadda ma kien hemm xejn ivvotat għalihom.  Irridu nistennew budget ieħor biex naraw dawn il-proposti jiġu implimentati.  Nafu kemm se jiswew dawn l-affarijiet kollha li qedgħin insostnu li se jsiru, li ħafna minnhom huma tajbin, jew m’għandniex l-iċken idea ta’ kemm se jkun issa l-budget għalihom?  

L-ispejjeż se jiżdiedu, anke jekk insemmu biss il-proposta dwar l-impjegati biex il-kunsill ikun miftuħ is-Sibt ukoll li hija ħaġa tajba għax ikun aċċessibbli, imma kif se naslu għaliha din?  Il-kunsill jista’ jobbliga lil xi impjegat jidħol overtime is-Sibt?  Wieħed irid jara wkoll x’collective agreements hemm f’dan ir-rigward, jekk tistax issir, kemm se tiswa lill-kunsill, jekk il-gvern hux se jagħti aktar riżorsi umani lill-kunsilli lokali u min se jħallas għall-pagi tagħhom.  Niftakar li meta ħaddiema tat-tarzna kienu se jkunu impjegati mal-kunsilli, kieku ma kienx hemm l-oppożizzjoni unanima tas-sindki u l-viċi sindki ssapportjata mill-kunsilli lokali kollha, il-gvern ried jitfa’ l-piż tal-pagi ta’ dawn il-ħaddiema fuq il-kunsilli lokali, jew b’mod monetarju jew inkella billi joffri servizzi oħrajn.  Allura wieħed irid jara wkoll dawn l-issues. 

Ir-riforma tal-kunsilli lokali hija waħda meħtieġa ħafna proprju sabiex naraw li ċ-ċittadin ikun moqdi aħjar.  Is-sistema trid isservi ta’ ġid għaċ-ċittadin u mhux iċ-ċittadin irid jara kif se jagħmel biex is-sistema jbiddilha hu.  Huwa l-obbligu tagħna li naraw li s-sistema tal-kunsilli lokali, fil-qafas kollu tagħha, toffri liċ-ċittadini s-servizz li jeħtieġ.  Madankollu ma nistgħux innaqqsu mill-awtonomija tal-kunsilli lokali.  Il-kunsilli huma eletti mill-poplu, u bħala rappreżentanti tal-poplu, għandna nagħtuhom l-awtonomija tagħhom.  Jekk tassew nemmnu u għandna fiduċja fil-kunsilli lokali m’għandniex għalfejn nagħmlulhom restrizzjonijiet bħalma għandna hawnhekk, fejn qed inżommuhom biċ-ċinga u ma jistgħux jiċċaqilqu.  

Sur President, f’dan l-abbozz ta’ liġi saħansitra qegħdin ngħidulhom x’ħin għandhom jiltaqgħu!  Jekk dan l-abbozz ta’ liġi se jgħaddi hekk kif inhu u b’dak kollu li ġie propost fih, nistgħu naqbdu ċ-ċwievet tal-kunsilli lokali, nagħlqulhom il-bibien u nagħtu kollox lill-gvern ċentrali sabiex imexxi hu!  Allaħares naslu f’dak l-estrem għax jiena nemmen li dan il-pajjiż għandu bżonn lill-kunsilli lokali.  Hekk kif bdejniehom konna sejjaħnielhom esperiment, esperiment li llum irnexxa u ma nistgħux nibqgħu insejħulhom aktar esperiment u nkomplu nesperimentaw bihom.  Nirringrazzjak.  

THE DEPUTY SPEAKER:  Grazzi.  Aktar rimarki?  Il-Ministru George Pullicino. 

ONOR. GEORGE PULLICINO: Sur President, naħseb li dan huwa fost l-aktar eżerċizzju importanti li qed jagħmel il-parlament matul din is-sena.  Fil-fatt qegħdin inħarsu lura lejn l-esperjenza li għaddejna minna f’dak li għandu x’jaqsam mal-kunsilli lokali u d-devoluzzjoni tal-poter minkejja li dan il-pajjiż huwa żgħir.  Meta kkomparat ma’ pajjiżi oħra, lil pajjiżna tista’ tqisu bħala xi biċċa minn belt, imma kien tajjeb li morna għad-devoluzzjon tal-poter ħalli kemm jista’ ikun inniżżlu s-sens ta’ deċiżjoni ċivika fl-inqas livelli possibbli ta’ pajjiżna.  U hekk irridu nkomplu nagħmlu. Waħda mill-affarijiet l-aktar importanti li rridu nibqgħu naraw f’dan il-pajjiż hija li l-kunsill lokali jinvolvi dejjem aktar lir-residenti u lil dawk kollha li jinvolvu ruħhom fil-ħajja ta’ dik il-lokalità.  Tajjeb ngħidu li mhux biss ir-residenti li jinvolvu ruħhom fil-lokalità tagħhom imma anke dawk li għandhom xi attività kummerċjali jew sportiva u kulturali f’dak il-post. 

Sur President, bażikament jien se naqbad ma’ ħames punti li xtaqt nagħti kontribut fuqhom.  L-aktar punt importanti f’dawn l-emendi huwa dak tal-poter tal-gvern li jintervjeni meta kunsill lokali ma jagħmilx xogħlijiet li jaqgħu taħt ir-responsabilità tiegħu.  Fost il-każijiet li jiġuni f’rasi bħalissa,  bħala ministeru responsabbli mit-taqsima tax-xogħlijiet kif ukoll mit-taqsima tal-indafa pubblika, hija l-esperjenza ta’ din is-sena fejn tara toroq li suppost l-indafa tagħhom taqa’ taħt ir-responsabilità tal-kunsill lokali, u dan sfortunatament jonqos milli jnaddafhom.  Kien għalhekk li minn meta ħadt ir-responsabilità tat-taqsima tat-tindif pubbliku bdejna sistema fejn il-ministeru jintervjeni l-ewwel b’avviż lill-kunsill lokali li jkun għadu m’għamilx xogħlu fejn aħna nitkbulu li għandu jintervjeni fi żmien tliet ijiem.  Imbagħad jekk jibqa’ ma jintervjenix, jintervjeni d-dipartiemnt li jaqa’ taħti sabiex isir it-tindif meħtieġ.  Imbagħad wara li jsir it-tindif jintbagħat il-kont lil dak il-kunsill lokali għax-xogħlijiet li jkunu saru mid-dipartiment. 

Irrid ngħid li matul l-aħħar sena kien hemm madwar 72 azzjoni li għamel il-gvern permezz tad-dipartiment minħabba li x-xogħlijiet baqgħu ma sarux mill-kunsilli lokali.  Nittama li aktar ma jgħaddi żmien inqas tkun il-ħtieġa li jintervjeni d-dipartiment għax il-kunsilli lokali jkunu għamlu dak ix-xogħol li jaqa’ taħt ir-responsabilità tagħhom.  Ikolli ngħid li l-aktar kunsill lokali fejn il-gvern kellu jintervjeni fuq każijiet ta’ ħmieġ, għax il-kunsill lokali baqa’ ma naddafx, kien il-kunsill lokali ta’ Raħal Ġdid.  It-tieni kien il-kunsill tal-Marsa.  Imbagħad kien hemm ukoll il-lokalità ta’ San Pawl il-Baħar u San Ġwann.  Dawn kienu l-aktar lokalitajiet fejn kellna nintervjenu għax il-kunsilli lokali rispettivi baqgħu lura milli jintervjenu.  Dan hu poter importanti li l-gvern qed jgħid li hu ma jistax iħalli sitwazzjoni fejn ikollu ċittadini li ma jkunux mogħtija servizz xieraq kif inhu l-obbligu li jingħataw mill-kunsilli lokali tagħhom.  Huwa obbligu tal-kunsill lokali li jagħti dak is-servizz ta’ tindif u xogħlijiet oħra.  Issa jekk ma jagħtix dak is-servizz, il-gvern ma jistax iħalli liċ-ċittadini jittewbu u jibqgħu mingħajr dak is-servizz.  B’hekk il-gvern se jingħata l-poter biex ikun jista’ jintervjeni ħalli tinżamm sitwazzjoni ta’ rispett lejn iċ-ċittadini.  Meta l-istat jintervjeni f’każijiet bħal dawn, imbagħad inaqqas b’mod dirett mill-finanzi tal-kunsill lokali partikolari.  Fl-opinjoni tiegħi din hija waħda mill-aktar emendi importanti u nittama li tibqa’ tiġi sostnuta sal-aħħar meta l-parlament jiġi biex japprova dan l-abbozz ta’ liġi.  

It-tieni punt li xtaqt insemmi f’din il-Kamra huwa li jien jidhirli li għandna bżonn nistudjaw aktar fil-fond il-mod ta’ kif nistgħu nutilizzaw sistemi aħjar tal-ħaddiema li għandhom il-kunsilli lokali permezz tal-IPSL kif ukoll ħaddiema li ġew mogħtija lill- kunsilli lokali anke min-naħa tat-taqsima tax-xogħlijiet.  Jiena għadni m’iniex konvint li s-sistemi kif addotati sal-lum, fejn għandna kunsilli lokali li għandhom ħaddiem jew tnejn magħhom, qegħdin verament jagħtu l-aqwa riżultat lil dik il-komunità.  Jiena kommess li nkompli niddiskuti anke ma’ sħabi kif nistgħu nsibu toroq oħra ħalli nkunu ċerti li nimmassimizzaw is-sinerġiji li hemm bżonn ħalli r-residenti fil-lokalitajiet jingħataw l-aqwa servizz possibbli.  Kien hemm stejjer li ġieli ħarġu fil-pubbliku ta’ kunsilli lokali li abbużaw b’dawn il-ħaddiema mill-IPSL ħalli jagħmlu xogħlijiet fi djar privati. 

Sur President, kien hemm każijiet fejn dawn il-ħaddiema ntbagħtu fid-djar privati biex isewwu soqfa ta’ djar ħalli mbagħad is-sindku jew il-kunsillier, li jkun qabbad biex isir dan ix-xogħol, jidher sabiħ u jġib il-voti tal-elezzjonijiet tal-kunsilli lokali.  Dak huwa abbuż u rridu naraw li ċ-ċittadini jieħdu l-massimu minn dawn il-ħaddiema.  Hemm bżonn li naraw u neżaminaw kif dawk il-ħaddiema jkunu f’sistema li tkun aktar effiċjenti.  U allura hemm bżonn li dawk il-ħaddiema jkunu ġo pool apposta u mbagħad naraw li jkollhom il-makkinarju meħtieġ biex ikunu jistgħu jagħmlu x-xogħlijiet li jkun hemm bżonn.  B’hekk il-ġurnata tax-xogħol jagħtuha kollha u jkollna sistema aħjar.

Jien ma rridx niġġeneralizza għax m’għandix dubju li fost dawn il-ħaddiema hemm dawk li jagħtu l-ġurnata tax-xogħol tagħhom, u hemm kunsilli li jutilizzaw b’mod tajjeb lil dawn il-ħaddiema. Imma m’hemmx dubju li hemm bżonn li nidħlu fil-fond ta’ din il-kwestjoni.  Jiena nformat li hemm madwar 140 ħaddiem mal-IPSL mal-kunsilli lokali. Mit-taqsima tax-xogħlijiet hemm madwar 28 ħaddiem.  S’issa għadni m’iniex konvint li dawn il-160 ħaddiem qegħdin jiġu utilizzati b’għan tajjeb għas-sodifazzjon tal-flus li qegħdin inħallsu.  Għalhekk hemm bżonn li naraw b’aktar serjetà kif dawn il-ħaddiema jiġu utilizzati u huma stess iħossu sodisfazzjon għax-xogħol tagħhom.  Informat ukoll li xi kultant anqas il-kunsilli lokali ma jintervjenu biex jaraw li ma jkunx hemm abbużi minn dawn il-ħaddiema.  Anzi wħud minnhom abbużaw huma stess minn dawn il-ħaddiema.  Ħafna drabi anqas il-kunsilli ma jkollhom ċerta interess li jaraw li jisfruttaw il-kapaċitajiet ta’ dawn il-ħaddiema u għad hemm ċertu ammont ta’ skartar.

Mela allura għandu jkun hemm, kif ġieli kien hemm, l-intervent mill-management tal-IPSL sabiex jaraw li jkun hemm utilizzazzjoni aħjar tal-ħinijiet u tal-ħiliet ta’ dawn il-ħaddiema.  Jiena ċert, u kelli wkoll diskussjoni fuq dan mas-Segretarju Parlamentari Chris Said, li rridu nidħlu fil-fond sabiex naraw li ċ-ċittadin jingħata servizz aħjar.  Jien ma jinteressanix taħt min jaqgħu.  Li jinteressani hu li dawn il-ħaddiema jkunu f’sistema li tagħti liċ-ċittadin aktar servizzi milli qegħdin jingħataw illum.  Tinduna li għad għandna t-toqob f’din is-sistema għax jien ukoll indur il-postijiet bħal ħafna oħran.  U meta tgħaddi minn fuq xi bankina u tara ħofra tibda tistaqsi lilek innifsek kif għadu ħadd ma indirizzaha.  Kif jista’ ikun li din il-ħofra ilha hemm tlieta jew erba’ xhur?!  Possibli li ħadd ma rrapportaha?!  Issa jien m’għandix dubju li r-rapporti jsiru.  M’hemm ħadd li jkun qiegħed fuq dawn il-ħaddiema ħalli jara li ssir il-manutenzjoni meħtieġa?!  M’għandix għalfejn noqgħod insemmi każijiet speċifiċi imma jiena personali, bħala ċittadin komuni, inweġġa meta nara li jgħaddu x-xhur twal qabel ma jsir intervent, anke żgħir, fuq bankini li jaqgħu taħt ir-responsabilità tal-kunsilli lokali.  Ma rridx niġġeneralizza, imma over all  inħoss li nistgħu nieħdu prodott aħjar minn dawn il-ħaddiema li huma ssekondati mal-kunsilli lokali. 

It-tielet punt li xtaqt insemmi huwa għal dak li għandu x’jaqsam mal-immaniġġjar tal-iskart f’pajjiżna.  Il-kunsilli lokali għenu sabiex inbiddlu l-kultura tal-immaniġġjar tal-iskart f’pajjiżna, speċjalment għal dak li għandu x’jaqsam mas-separazzjoni tal-iskart. Mhux ta’ b’xejn li bl-isforz ta’ ħafna matul is-sena li għaddiet l-ammont ta’ skart separat li rnexxielna niġbru kien tliet darbiet aktar ta’ dak li ġbarna fis-sena preċedenti.  Fl-2008 l-ammont ta’ skart separat miġbur kien tliet darbiet aktar minn dak li nġabar fl-2007.  Naturalment fadlilna ħafna aktar x’nagħmlu biex nilħqu l-livelli li hemm bżonn.  Irrid bilfors nagħmel riferenza għal dak li ntqal mill-Onor. Carmelo Abela fuq il-bring-in sites li għandna f’dan il-pajjiż sabiex jiġi sseparat l-iskart.  Kif jaf kulħadd għandna erba’ reċipjenti li fihom jinġabar il-kartun, il-landa, il-plastik u l-ħġieġ.  F’pajjiżna suppost li għandna ‘l fuq minn 400 bring-in site, però fir-realtà għandna biss 226.  Dan ifisser li liċ-ċittadin qed nagħtuh nofs servizz għax għandna kunsilli lokali li sfortunatament m’għamlux kemm suppost bring-in sites fil-lokal tagħhom.  Mela ħalli nibda nsemmi dawk il-kunsilli lokali li m’għamlux kemm suppost bring-in sites.

Il-kunsill lokali taż-Żurrieq suppost għandu 7 bring-in sites għall-popolazzjoni li għandu imma poġġa biss waħda.  Il-kunsill lokali ta’ Ħaż-Żebbuġ suppost għandu 5 imma m’għandu xejn.  Tar-Rabat Malta suppost li għandu 9 imma għandu biss 2.  Il-kunsill tan-Naxxar suppost għandu 11 imma poġġa 7, li mhuwiex daqshekk ħażin.  Imma hemm kunsilli oħrajn li jmisshom jafu aħjar kif jipprovdu servizz liċ-ċittadini ħalli dawn ikunu jistgħu jisseparaw l-iskart tagħhom.  Ħaż-Żabbar suppost li għandu 12-il bring-in site imma poġġa biss 2.  Il-Fgura suppost li għandu 10 u poġġa 2.  L-Onor. Buontempo qiegħed jistaqsini għalfejn qiegħed insemmi l-kunsilli lokali fformati minn maġġoranza Laburista.  Jiena ngħidlu li l-istatistika sfortunatament tindika li l-maġġoranza tal-kunsilli lokali li ma rrispondewx għal dawn il-bring-in sites huma dawk li għandhom maġġoranza Laburista.  Madankollu ma jfissirx li huma biss.  Per eżempju, il-kunsill ta’ Raħal Ġdid suppost li għandu 7 imma għandu 4.  

Il-kunsill lokali ta’ Ħal Tarxien suppost li għandu 6 imma għandu 2.  Ħal Qormi suppost għandu 14 imma għandu 8.  Birkirkara suppost li għandu 17 imma għandu 7 biss.  Fil-Ġżira suppost hemm 6 bring-in sites imma insibu li hemm 2.  F’San Ġwann suppost hemm 10 imma tpoġġew 3 biss.  F’Tas-Sliema suppost hemm 9 imma insibu li tpoġġew 4.  Dawn huma l-kunsilli lokali li ma refgħux ir-responsabilità tagħhom sabiex jipprovdu dawn is-servizzi għar-residenti tagħhom.  Imbagħad hemm kunsilli lokali oħra li huma pożittivi u se nsemmi xi wħud minnhom ukoll.  Għandek il-kunsill lokali tal-Isla li suppost għandu 4 u pprovdiehom.  Il-kunsill lokali tal-Floriana suppost għandu 2 u pprovda 4.  F’Pembroke suppost hemm 5 imma nsibu li hemm 7.  San Ġiljan suppost għandu 11 u poġġa 9.  U ż-Żejtun suppost għandu 10 u poġġiehom kollha.  Mela hawnhekk m’iniex qiegħed nagħmel diskors partiġġjan imma qiegħed nikkwota l-istatistika li għandna. Il-kunsill lokali ta’ Birżebbuġa suppost għandu 6 bring-in sites imma poġġa 7. F’Masraxlokk suppost hemm 4 u fil-fatt hemm 4.  Ħal Safi suppost għandu 2 u poġġa 3.  Ħad-Dingli suppost għandu 2 u poġġa 4.  Il-Mellieħa suppost hemm 6 imma insibu li hemm 11.  San Pawl il-Baħar suppost għandu 8 u poġġa 7.  

Sur President, dan ifisser li għandna kunsilli lokali li qegħdin jerfgħu r-responsabilità tagħhom u hemm oħrajn li ġew jaqgħu u jqumu min-nies tal-lokal tagħhom u ma pprovdewlhomx dan is-servizz.  Issa fl-intervent tiegħu l-Onor. Carmelo Abela qal li l-gvern ma pprovdix il-fondi għal dan is-servizz u għalhekk nixtieq nikkoreġih għax il-gvern ipprovda €3,500 għal dawn ix-xogħlijiet tal-bring-in sites. Il-Wasteserv tat il-garanzija lil kull kunsill lokali, li irrispettivament minn kemm għandha bring-in sites, hija lesta li tagħmel il-ġbir tal-iskart minn dawn il-bring-in sites kollha għal €3,500.  Imma x'ġara?  Kellek kunsilli lokali li dehrilhom li ma jridux jieħdu s-servizz tal-Wasteserv, u minflok għandhom joħorġu talba għal kuntratturi privati.   Il-kuntrattur privat offra li jagħmel dak is-servizz għal ammont ħafna akbar mit-€3,500 tal-Wasteserv.  Il-verità hi li l-gvern, permezz tal-Wasteserv, iggranatixxa l-ġbir tal-materjal kollu separat għal €3,500 fis-sena. Mela allura żgur li ma kienx il-gvern li naqas milli jipprovdi dan is-servizz imma kienu l-kunsilli lokali. 

Ħadt gost li l-ġimgħa l-oħra kellna t-tfal f’din il-Kamra sabiex jitkellmu fuq il-proċess tal-eko-skola.  Dakinhar it-tfal talbuna sabiex mid-diskors ngħaddu għall-fatti.  U dan huwa l-appell tiegħi wkoll għall-kunsilli lokali kollha. Dawn għandhom jerfgħu r-responsabilitajiet tagħhom ħalli r-residenti jkollhom fejn jisseparaw l-iskart.  Għamilna sistema ta' ġbir, “Irriċikla t-Tlieta”, imma dan mhuwiex biżżejjed.  Irridu nkomplu nagħmlu aktar u nifhmu li għandna bżonn li ninvestu aktar ħalli nagħtu aktar ċans lin-nies jipparteċipaw fis-separazzjoni tal-iskart.  Jiena minn hawnhekk nixtieq insellem lill-Assoċjazzjoni tal-Kunsilli Lokali, li magħha ħdimna sabiex jiġu drafted il-kondizzjonijiet tat-tenders il-ġodda.  Irrid insellem ukoll lid-dipartiment tal-kunsilli lokali li għen ukoll sabiex jiġu drafted dawn it-tenders. 

Illum il-ħlas għall-ġbir tal-materjal separat għandu jiġi fornut mill-iskemi li ġew approvati.  Għaldaqstant nistenna li l-kunsilli lokali, ġaladarba mhu se jkollhom l-ebda spiża għall-ġbir ta’ dan il-materjal, ipoġġu għad-disponibilità taċ-ċittadini tagħhom aktar bring-in sites f’siti differenti.  Nappellalhom sabiex ikollhom daqxejn aktar kuraġġ biex ipoġġuhom dawn il-bring-in sites.  Jien nafhom l-esperjenzi ta' ċerti kunsilli li marru biex ipoġġu l-bring-in sites u minħabba li jkollhom ftit tal-għajjat minn ċerti nies jirriversjaw kollox u jibqgħu lura milli jagħmluhom.  Irid ikollna l-kuraġġ li nfiehmu l-ħtieġa ta' dawn il-faċilitajiet.
Sur President, waħda mid-distinzjoni li rridu nagħmlu – u se nagħmlu din id-distinzjoni – hija li nagħtu vantaġġ fil-prezz għall-iskart separat li jiġi għand il-Wasteserv li hija l-aġenzija li timmaniġġja dan l-iskart.  Il-prezz ta’ dak il-materjal separat se jkun għaxar darbiet anqas mill-kumplament tal-iskart l-ieħor.  Dan qed ngħidu biex il-kunsilli jaraw id-differenza u jkunu huma stess li jimbottaw lill-komunitajiet tagħhom sabiex inaqqsu l-ammont ta' skart li nwaddbu fl-engineered landfill.  U aktar ma jnaqqsu l-volum ta' skart fl-engineered landfill aktar ikun l-ammont ta' flus li jifdlilhom il-kunsilli lokali.  Dawn il-flus ikunu jistgħu jutilizzawhom kif iridu huma.  Ikunu jistgħu jutilizzawhom għax-xogħlijiet li jridu jagħmlu jew għal inizjattivi oħra li jkunu jridu jagħmlu.  Dan hu l-inċentiv li se nagħtu aħna. Inqas volum ta' skart imħallat li jiġi fl-engineered landfill ifisser aktar flus f’idejn il-kunsilli.  Irrid ngħid li din kienet id-direzzjoni li ddiskutejna fil-fond kemm mad-dipartiment tal-kunsilli lokali u kemm mas-Segretarju Parlamentari Chris Said.  U rridu mmorru għal din il-bidla għax din tagħti vantaġġ partikolari lill-pajjiż kollu.  Ovvjament tagħti vantaġġ ukoll lill-kunsilli lokali għax inqas ma jibagħtu skart imħallat aktar se jkollhom flus f’idejhom biex jutilizzawhom kif iridu.  

Punt ieħor li xtaqt naqsam magħkom huwa li rridu naraw li l-finanzjament tal-kunsill lokali jiżdied.  Irridu ngħidu wkoll li l-gvern żied il-finanzjament tal-kunsilli lokali anke f'sistemi bħal, per eżempju, l-urban improvement fund li huwa tal-MEPA.  Tajjeb ngħid li l-urban improvement fund, minn kemm ilu li twaqqaf, - kont jien li waqqaftu fi żmien meta kont għadni responsabbli mill-MEPA - approva u ffinanzja xejn inqas minn 160 proġett.  L-ammont ta' flus li diġà ġibna mill-urban improvement fund għall-proġetti kien ilaħħaq il-€5 miljuni.  Daqshekk ibbenefikkaw il-kunsilli lokali.  U hemm aktar flus disponibbli għall-kunsilli lokali.  Fil-fatt jekk m’iniex sejjer żball hemm bejn €2 miljuni u €3 miljuni f’dan il-fund. 

Dan l-aħħar il-MEPA laħqet ftehim ma' tmien kunsilli lokali għall-finanzjament ta' disa’ proġetti, li flimkien ilaħħqu s-somma ta’ madwar €300,000.  Fost ix-xogħlijiet hemm l-upgrading ta' Ġnien Oreste Chircop fil-Ħamrun, titjib fil-housing estate ta' Ħal Għaxaq, titjib fit-toroq ta' Birkirkara, fi Pjazza Kennedy ġewwa r-Rabat Għawdex, kif ukoll xogħlijiet ta' pavimentar ieħor fl-Imsida, f’Ħaż-Żabbar, Wied il-Għajn u l-Marsa.  Dan huwa l-mod ta’ kif qiegħed jagħmel il-finanzjament il-gvern.  (Interruzzjonijiet)   Tmienja minn dawn id-disa’ lokalitajiet huma kunsilli b’maġġoranza Laburista.  M'hemm xejn ħażin fiha din.  Aħna rridu li jkunu aktar dawk li jersqu 'l quddiem sabiex ikunu jistgħu jieħdu l-għajnuna, imma l-għajnuna trid tingħata skont il-proġetti li jiġu sottomessi u l-valur ta' dawk il-proġetti.

Sur President, nieħu gost ninnota li dan mhuwiex l-uniku mod ta’ kif il-kunsilli lokali qegħdin jutilizzaw il-fondi, anke dawk ġejjin mill-Unjoni Ewropea.  Biżżejjed wieħed isemmi l-kunsill lokali tal-Għarb, li waħdu ħa €1.5 miljun f'għajnuna tal-Unjoni Ewropea.  Kien hemm kunsilli lokali oħra bħall-kunsill lokali ta' San Lawrenz f'Għawdex, u kunsilli oħra anke minn Malta, li ħadu fondi tal-Unjoni Ewropea.  Sal-lum stess rajt li hemm 13-il kunsill lokali li se jieħdu fondi minn programm ieħor tal-Unjoni Ewropea, dak tal-Leader Plus, fejn konna aħna bħala dipartiment tal-agrikoltura flimkien mas-Segretarju Parlamentari Chris Said, li mbuttajna 'l quddiem lil-lokalitajiet ħalli jersqu u jissottomettu proġetti ta' fejda, l-aktar fil-qasam taż-żoni agrikoli u taż-żoni rurali. 

Issa llum tħabbar li hemm 13-il kunsill lokali li se jibbenefikaw minn għotja ta' madwar €90,000 mill-Unjoni Ewropea.  Nieħu gost li l-kunsilli lokali qegħdin jitgħallmu mhux biss jgħixu l-esperjenza tal-kunsilli lokali imma li jgħixu wkoll l-esperjenza ta' kunsilli lokali f'pajjiż membru tal-Unjoni Ewropea, u li anke huma qegħdin jitgħallmu jgħixu din l-esperjenza fil-familja Ewropea billi jersqu ’l quddiem ħalli jipparteċipaw u jieħu parti mill-fondi tal-Unjoni Ewropea. Sur President, għalkemm għandna kważi 70 kunsill lokali f'dan il-pajjiż żgħir tagħna, hemm bżonn ta' standards u guidelines biex nifhmu li dan huwa pajjiż wieħed u mhux għandna kważi 70 repubblika.  Per eżempju, jien ma togħġobni xejn is-sistema fejn kunsill lokali jidhirlu li zebra crossing jagħmilha bajda u sewda, kunsill lokali ieħor jidhirlu li għandu jagħmilha bajda u kulur ieħor u kunsill lokali ieħor jagħmilha differenti.  Immaġina turist li jiġi f'dan il-pajjiż u jsuq minn villaġġ għal ieħor kif jitħawwad!   L-istess ħaġa ngħid fuq is-sleeping policemen u fuq street furniture differenti.  Minkejja li hemm il-guidelines, dawn kulħadd jagħmilhom kif jogħġbu l-kunsilli lokali.  

Barra minn hekk naħseb li rridu nikkontrollaw ukoll l-ammont ta’ spazju għar-reklami.  Ċerti kunsilli lokali qed tiġihom il-kilba li jimlew it-toroq tagħna b'dawn ir-reklami però naħseb li m’għandniex nibqgħu għaddejjin b’din is-sistema ta’ kakofonija ta’ kuluri u reklami.  Naħseb li hawnhekk hawn bżonn ta' koordinazzjoni mill-gvern ċentrali, anke mal-kunsilli lokali stess, biex ikun hemm linji gwida fit-tip ta' street furniture li tista' tintuża u kif din titpoġġa  biex ikun hemm konsistenza u koordinazzjoni f'dak li nagħmlu u mhux nirrendu lil pajjiżna kważi 70 repubblika differenti. L-esperjenza tal-kunsilli lokali li għaddejna minnha hija tajba imma hemm bżonn li din nitgħallmu minnha u naġġustaw ċerti affarijiet li minħabba fihom in-nies mhux qed jinqdew.  Huwa tajjeb li nagħmlu dawn l-emendi imma finalment dawn għalfejn qed nagħmluhom?  Qed nagħmlu dawn l-emendi mhux għall-gost biex nemendaw il-liġi imma għax irridu li n-nies jieħdu servizz aħjar mill-kunsill lokali.   Wara kollox kull sold li jonfqu l-kunsilli lokali ġej mit-taxxi li jħallas il-poplu. 

Għalhekk irridu naraw li jkun hemm aktar uniformità, aktar konsistenza, aktar effiċjenza u aktar rispett lejn in-nies li fl-aħħar mill-aħħar iħallsu t-taxxi li jsostnu l-ħidma tal-kunsilli lokali.  Filwaqt li huwa tajjeb li niġu hawnhekk niddiskutu l-emendi, irridu dejjem naħsbu kif se nagħmlu l-liġijiet ta' pajjiżna aktar disponibbli li jaqdu lin-nies.  Dan huwa l-awgurju li rrid nagħmel lil din il-Kamra għad-diskussjoni fuq din il-liġi. Jien ħadt gost nisma' interventi li saru minn membri parlamentari oħrajn f’din il-Kamra fuq din il-liġi.  Naħseb li l-esperjenza wrietna li għamilna passi kbar fil-mod kif nagħmlu l-politika f'pajjiżna, tant li ħafna kunsilli lokali spiċċaw political nurseries, biex ngħid hekk.  Din hija xi ħaġa pożittiva għax dak li jkun l-ewwel jieħu l-esperjenza tiegħu  fil-qasam tal-ħajja pubblika fil-livell ta’ kunsill lokali.  Fil-fatt xi wħud imbagħad daħlu fuq il-livell politiku nazzjonali.  Huwa tajjeb li jiġri hekk imma fl-aħħar mill-aħħar irridu nifhmu wkoll li l-ħidma tagħna trid tibqa' ffokata biex in-nies jingħataw l-aqwa servizz.    Nirringrazzjak.

THE DEPUTY SPEAKER:  Grazzi.  Aktar rimarki?  L-Onor. Roderick Galdes.

ONOR. RODERICK GALDES:  Sur President, qed nisma' b'interess lill-Onor. George Pullicino jitkellem però jkolli ngħid li minn diskors ta' nofs siegħa – ma rridux ninsew li suppost qed niddiskutu wara 15-il sena esperjenza ta' kunsilli lokali - ħlief diskors negattiv versu l-kunsilli lokali u li  l-gvern huwa s-salvazzjoni tal-pajjiż ma smajniex.  Jien bqajt skantat għax dan huwa ministru tal-kabinett.   Jien kont nistenna li quddiemna jkollna sitwazzjoni li fiha nagħtu rendikont tal-ħidma li saret min-naħa tal-kunsilli lokali f'dawn l-aħħar 15-il sena,  anke b'rispett lejn dawk in-nies li matul dawn is-snin kollha ddedikaw parti minn ħajjithom, b'mod volontarju, għas-servizz ta' dan il-pajjiż u taw kontribut lill-komunità li welldithom.  Finalment ir-rwol tal-kunsilli lokali huwa li jkunu qrib in-nies.  

Jien ma nistax nifhem kif hawnhekk jiġi ministru bil-problemi kollha tad-dipartiment tiegħu u jitfa' kollox f'idejn il-kunsilli lokali, bħallikieku mhux qed isib kooperazzjoni.  Jien ma nafx jekk din il-problema hijiex ġejja  min-naħa tal-gvern ċentrali jew inkella jekk hemmx nuqqas ta' komunikazzjoni bejn il-gvern u l-kunsilli lokali.  Jien ngħid li xi ħaġa ħażina hemm. Però ejja npoġġu l-affarijiet fil-perspettiva tagħhom. Il-kunsilli lokali ilhom li twaqqfu 15-il sena.  Kien hemm ħafna kunsilli lokali li ħadmu favur l-interess ta' dan il-pajjiż u rrid ngħid li anke f'dan il-parlament illum il-ġurnata għandna ġenerazzjoni ta' politiċi li ħafna minnhom bdew mill-kunsilli lokali.  Dan huwa pass pożittiv, anke għalina bħala Partit Laburista.  Minkejja li lilna dejjem kienu jpinġuna li aħna konna kontra l-kunsilli lokali, ma konniex kontra l-kunsilli lokali.  Tant hu hekk li sa mill-bidu tagħhom aħna xtaqna li l-kunsilli lokali jkunu ‘l barra mill-politika għax ikun hemm aktar spazju u ċans għan-nies li verament riedu jaħdmu b'mod indipendenti sabiex iwasslu l-ħidma fil-lokalitajiet tagħhom. Però s-sitwazzjoni wriet imbagħad li aħna bħala Partit Laburista ma stajniex nibqgħu barra mit-tmexxija u l-poter fil-livell lokali għax finalment ikun hawn deficit demokratiku fil-pajjiż.  Għalhekk ħassejna li kellna nagħtu s-sehem tagħna f'dawn il-kunsilli lokali.

Ċertament irridu nirrikonoxxu l-ħidma li saret f'dawn l-aħħar 15-il sena, ħidma li ssawret, tat ħafna ġid lill-komunitajiet u għad fadal ħafna xi jsir.  Jien li nisma' lill-Ministru George Pullicino jilmenta li hemm bżonn li l-gvern jintervjeni fuq il-kunsilli lokali għall-interessi tat-tmexxija amministrattiva tal-gvern, nibda naħseb u ngħid li l-indħil fil-flessibilità u fl-awtonomija tal-kunsilli lokali ġej minħabba li llum għandna politiċi fil-kabinett Nazzjonalista li qegħdin jerġgħu juru nuqqas ta' fiduċja anke fit-tmexxija tal-kunsilli lokali. Bir-rispett kollu, naħseb li l-Onor. Said għamel ħafna xogħol tajjeb u nirrikoxxi li għandu l-esperjenza.  Wara kollox dan kien parti minn kunsill lokali u kien sindku ta’ lokalità f'Għawdex bħalma kont sindku jien f'lokalità f'Malta.  Aħna li għaddejna minn din l-esperjenza nafu bil-problemi li wieħed ikollu jsaqqaf wiċċu magħhom u nafu bil-problemi li jħossu n-nies fil-komunità u dawk li jkollhom rabta mal-kunsilli lokali.  Trid tkun f’sitwazzjoni bħal din biex tkun taf il-problemi.  Però jien naħseb li l-Onor. Said sab ma' wiċċu nies bħall-Ministru George Pullicino u ministri oħrajn li sfortunatament, għax m'għandhomx l-esperjenza tal-kunsilli lokali b'mod dirett, qegħdin jitfgħu pressjoni politika biex inneħħu l-awtonomija, il-ħidma u l-flessibilità li hemm bżonn inkomplu nagħtu lil dawn il-kunsilli lokali ħalli jaħdmu b'mod apert.  

Hemm ċerti affarijiet li jien ma naqbilx magħhom.  Per eżempju, jien ma naqbilx mal-mod kif il-kunsilli lokali qegħdin jidħlu f'ċerti oqsma li m'għandhomx għalfejn jidħlu fihom, inkella għandhom ikunu regolati,  permezz tal-gvern ċentrali, b'tali mod li ma jinqabdux f'xibka ta' poter li sfortunatament mhijiex qiegħda twassal l-għanijiet tagħha.   Hawnhekk nista’ nsemmi s-sistema tal-wardens u l-ispeed cameras f'ċerti toroq.  Il-kunsilli lokali ġew imġiegħla jidħlu f'sitwazzjoni fejn illum il-ġurnata għandna fit-toroq tagħna speed cameras mingħajr l-ebda sens ta' ippjanar u bi problemi akuti.   B’dan il-mod l-iskop uffiċjali tagħhom ma ntlaħaqx.  Sur President, ikolli ngħid li f'dawn l-aħħar 15-il sena rajna b'mod ġenerali esperjenza pożittiva imma rridu ngħidu wkoll li għad hemm nies li huma  xettiċi dwar il-kunsilli lokali.   Hawnhekk smajna nies jitkellmu dwar il-mod kif qed joperaw ċerti kunsilli lokali.  Għalhekk hemm bżonn li l-kunsilli lokali stess, permezz tal-operat tagħhom, permezz tal-funzjoni tagħhom u permezz tal-ħidma volontarja tagħhom, ikomplu jressqu lil dawn in-nies favur it-twaqqif u l-operat tal-istess kunsilli lokali fil-komunitajiet tagħna.

Illum il-ġurnata ssawret identità pjuttost ġdida li għadha fl-istadju tat-twelid tagħha li finalment qed toħloq ukoll ċertu sens edukattiv u sens ċiviku f'ċerti lokalitajiet.  Per eżempju, fil-lokalità tiegħi, qabel ma kien hemm il-kunsill lokali, ma kienx hemm dak l-element ta' sens ċiviku li ssib illum il-ġurnata.  Dan kien pass pożittiv. Illum il-ġurnata għall-inqas għandek focal point li huwa l-kunsill lokali fejn wieħed jista' jimraħ jew inkella jwassal messaġġi permezz tal-uffiċini li hemm fil-komunitajiet tagħna.  Dan il-punt irridu nisħqu fuqu. Din hija identità li qed tissawwar u rridu nieħdu wkoll esperjenza mhux biss tan-nies li qegħdin jaħdmu fil-kunsilli lokali imma wkoll ta’ nies oħrajn li ċertament jistgħu jagħtu sehem ukoll lil pajjiżna f'dan is-settur.   

Sur President, ikolli ngħid li din ir-riforma tat il-parteċipazzjoni sħiħa ta' kulħadd, fosthom anke liż-żewġ partiti.  Kien hemm ħafna kunsilliera li taw sehemhom biex twasslet din ir-riforma. Huwa bżonn li jkun hemm riforma bħal din, b'mod partikolari wara din l-esperjenza li ssawret fil-kunsilli lokali. Jien ikolli ngħid li f’dan il-mument irridu niftiehmu sabiex f’pajjiżna nieħdu l-aħjar deċiżjonijiet b'mod partikolari fir-rigward ta' kif il-kunsilli lokali għandhom joperaw.  Jien nitlaq mill-punt li fl-isfond ta' kif il-kunsilli lokali għandhom jaħdmu b'risq iċ-ċittadini tagħna jeħtieġ li nsaħħulhom l-awtonomija li diġà għandhom f'ċerti oqsma.  Però rridu naraw ukoll li jkollna flessibilità fil-mod kif jittieħdu d-deċiżjonijiet u fil-mod kif anke s-sindki jmexxu l-lokal tagħhom.  Ejja nifhmu l-problemi li jgħaddu minnhom dawn in-nies. Ħafna minnhom, għal snin twal, ħadmu b'mod volontarju u li taħdem b'mod volontarju llum il-ġurnata jfisser li inti qed tagħti ħafna xogħol lill-komunità.   Dan ix-xogħol jiġi permezz ta' sagrifiċċju, ma jiġix b'xejn, jiġifieri min-naħa tagħna rridu nirrikonoxxu din il-problema li għandna f'pajjiżna.

Jien nixtieq nagħfas fuq punt importanti ħafna li qed jissemma f'dawn l-emendi.  Qed nirriferi għar-rwol tas-segretarju eżekuttiv.  Is-segretarju eżekuttiv huwa dak il-bniedem li jien insejjaħlu l-mutur li jrid iħaddem il-kunsilli lokali b'tali mod li dawn jilħqu l-għanijiet tagħhom.  Huwa importanti ħafna li kunsill lokali jkollu segretarju eżekuttiv li jkun rabba ċerta esperjenza fil-lokal, li jkun jaf il-problemi tal-lokal u li jaħdem bis-sħiħ sabiex isolvi ċerti problemi.  Huwa tajjeb li ċerti segretarji eżekuttivi jkomplu jrawmu l-ħtieġa li x-xogħol jibqa' għaddej ukoll fiż-żoni tal-lokalitajiet tagħna. U jkun żball li l-ministru jaħseb li llum lis-segretarji eżekuttivi  nistgħu nċaqilquhom minn post għal ieħor.  Naħseb li b’dan il-mod ikun qed ineħħi l-flessibilità li biha jkun jista’ jopera kunsill lokali.  Barra minn hekk inkunu qed innaqqsu mill-mod kif is-segretarju eżekuttiv stess ikun jista' jimmaniġġja, flimkien mas-sindku u dawk eletti fil-kunsilli lokali tagħna, b’mod tajjeb il-bżonnijiet tal-lokal.  

Huwa tajjeb li l-gvern jimmoniterja kontinwament ħalli ma jkunx hemm l-abbużi kif seta' kien hemm f'ċerti lokalitajiet.  Huwa tajjeb ukoll li jittieħdu miżuri sabiex niggarantixxu trasparenza u li jkun hemm anke użu tajjeb ta’ flus il-poplu. Però wieħed irid jirrikonoxxi wkoll li  minkejja l-flus li ngħataw f'dawn l-aħħar snin, ħafna kunsilli lokali għamlu l-mirakli meta tqis il-budget limitat li jkollhom u li jipprovaw iġebbduh kemm jistgħu biex jagħmlu l-aktar xogħol possibbli fil-lokal.    Naħseb li kull wieħed li jaħdem fil-kunsill lokali jrid jagħti lura dak li n-nies ikunu tawh sabiex ikun jista’ jaħdem fl-istess kunsill lokali.  

Jien naħseb li l-interess ta' kull kunsillier u kull sindku huwa li jara x-xogħol għaddej u li l-flus ikunu qed jintużaw bl-aħjar mod.  Meta aħna bħala Partit Laburista rajna ċerti nuqqasijiet ma ddejjaqniex nikkritikaw biex l-affarijiet  isiru b'mod aktar trasparenti u b'mod kontabbli għan-nies tal-lokal.  Illum iż-żewġ partiti rnexxielhom jiftiehmu biex lill-kunsilli lokali nagħtuhom aktar saħħa. Jien niftakar li fl-1997 konna bdejna naraw kif lill-kunsilli lokali nibdew nassenjawlhom l-ewwel ħaddiema tal-gvern.  Dan kien pass pożittiv.  Fil-fatt fil-bidu, meta għamilna sejħa pubblika fost il-ħaddiema tal-gvern biex imorru jaħdmu mal-kunsill lokali, kien applika wieħed biss minn Malta kollha.  Dan għaliex kien hawn il-mentalità li ħafna mill-ħaddiema tal-gvern ma riedux jixxiftjaw il-ħidma tagħhom.   Però l-ħidma li għamilna  bħala gvern biex il-ħaddiema tal-gvern jintużaw b'mod aħjar issarrfet u tat il-frott.   

Imbagħad anke l-gvern Nazzjonalista baqa' jaħdem sabiex dan il-konċett jibqa' miexi 'l quddiem. Per eżempju, issemmew ukoll il-ħaddiema tal-IPSL li jkolli ngħid li huma ħaddiema abbli ħafna.  Jien irnexxieli naħdem magħhom kemm kont ili fil-kunsill lokal ta' Ħal Qormi, tajthom ħafna xogħol u niftaħar li għamilna proġetti bi ftit flus billi wżajna l-esperjenza tagħhom u llum il-ġurnata wieħed jista’ jara x-xogħol.  Hawnhekk qed nirriferi għaż-żona tal-wied ta' Ħal-Qormi fejn  għamilna belvedere l-ġmiel tiegħu.  Għalhekk l-esperjenza ta’ dawn in-nies intużat bl-aħjar mod.   

Allura jkolli ngħid li ma naqbilx mal-mod kif ippreżenta s-sitwazzjoni l-Ministru Pullicino fuq il-ħaddiema tal-IPSL.  Per eżempju, dan qal li ħafna mill-kunsilli lokali mhux qed jutilizzaw lil dawn il-ħaddiema b'mod tajjeb.    Jien nemmen li hemm ċerti kunsilli lokali li jistgħu jutilizzaw lil dawn il-ħaddiema b'mod aħjar imma dan huwa sens komun.  Jekk ma jkollokx sindki u kunsilliera li dejjem jaħsbu biex jaraw kif se jagħmlu proġetti ġodda u kif jaraw li l-flus tal-kunsilli lokali jġebbduhom kemm jifilħu ħalli jagħmlu aktar ġid lil-lokal, naħseb li ma jkollokx is-suċċess mixtieq.    

Il-Ministru Pullicino qal li ħafna drabi x-xogħol infrastrutturali fuq il-bankini jdum għaddej xhur sħaħ.    Il-problema hija l-fondi.  Jekk il-kunsill lokali ma jkollux fondi biżżejjed, dan ma jistax jirranġa l-bankini tar-raħal kollu.   Per eżempju, meta jien kont  sindku ta' Ħal-Qormi kellna budget limitat u ma stajtx nagħmel it-tiswijiet kollha li kien hemm bżonn fir-raħal.   Fil-fatt konna spiċċajna fis-sitwazzjoni li kellna nagħmlu programm ta' ħidma, bdejna bix-xogħlijiet ta' toroq, bix-xogħlijiet ta' tarmak u mbagħad wara bdejna bi programm tal-bankini.  Però ċertament aħna pprovajna nagħtu attenzjoni lill-prijoritajiet li kien hemm.  Jien ngħid li jekk permezz ta’ dawn l-emendi l-gvern beħsiebu jieħu miżuri għal dawk il-kunsilli lokali li ma jagħmlux xogħolhom għandha tiddaħħal emenda oħra li tkun retroattiva.  Din l-emenda  għandha tgħid li jekk il-gvern imbagħad ma jagħmilx ix-xogħol hu f'ċerti toroq partikolari, il-kunsill lokali jista' jagħmel dan ix-xogħol u mbagħad jitlob lill-gvern jgħaddilu l-fondi tiegħu. 

Hawnhekk nista’ nsemmi t-triq li mill-Marsa tagħti għal Ħal Qormi, ħdejn il-ċimiterju tal-Ottomani, fejn il-gvern ħalla diżastru sħiħ.  Naħseb li f’dik it-triq mhux tyre tal-karozzi wieħed infaqa’!  Naħseb li n-nies li kienu jgħaddu minn hemmhekk kienu jipperikolaw ħajjithom.  Din it-tiriq ilha snin sħaħ ma titranġa u llum il-ġurnata qed jibda x-xogħol wara xi għaxar snin fi stat orribbli.  Dan juri t-telqa infrastrutturali ta’ ċerti żoni li huwa kapaċi jħalli l-gvern ċentrali.  Per eżempju, ċerti żoni fin-naħa ta’ isfel ta’ Malta dejjem kienu minsija minn dan il-gvern.  Għalhekk lill-kunsilli lokali għandna nagħtuhom is-saħħa li f’żoni bħal dawn  ikollhom id-dritt li  jieħdu inizjattiva biex isewwu l-ħsara li ma jkunx irid jirranġa l-gvern.  

Per eżempju, għandna ġonna pubbliċi fi stat mitluq.  Dawn mhux biss jistgħu jkunu tal-kunsilli lokali imma anke tal-gvern ċentrali.  Għandna wirt storiku li llum qed jiġi vvandalizzat b'mod kontinwu imma nafu li għad hemm ċerti problemi, fosthom li d-dipartiment tal-artijiet huwa slow ħafna,  mhuwiex effiċjenti, għandu riżorsi limitati u ma jistax jaħdem.  Min-naħa l-oħra hemm kunsilli lokali li huma għatxana biex jieħdu f'idejhom proprjetà tal-gvern jew inkella huma lesti li jagħtu sehemhom, anke permezz ta' restawr, ħalli jgħinu sabiex il-komunità tagħhom tisbieħ.   

Il-Ministru Pullicino qal li l-gvern qisu huwa christmas father li qiegħed jagħti ħafna fondi lill-kunsilli lokali, imbagħad biex tgħaqqad kollox semma l-kwestjoni tal-urban improvement fund.  Però li ma qalilniex il-Ministru Pullicino huwa li dan il-fond partikolari ġej minn taxxi li ħallsu n-nies għax kienet ħarġet dik l-iskema fejn il-gvern kien qal li jekk wieħed ma jkollux parking biżżejjed -  ovvjament il-problema kienet se tissarraf li l-karozzi kienu se jintefgħu fuq it-triq  u allura tbati l-komunità – irid iħallas għal dan in-nuqqas.  Allura jkun tajjeb li jkun hemm dak l-introjtu għall-komunità.  Wieħed irid jgħid li għat-tbatija li kienet se tgħaddi minnha l-komunità,  bix-xieraq li dawk il-flus imorru fil-komunità nnifisha.  Allura meta tiġi tgħid li l-gvern qisu qed iroxx il-fondi lill-kunsilli lokali ma tkunx qed tgħid il-verità għax dawn ittieħdu lin-nies għall-iskop tagħhom li jmorru hemmhekk biex l-UIF jingħata lill-kunsilli lokali. Dak huwa fond tal-kunsilli lokali u mhux tal-gvern jew tal-MEPA.    Il-MEPA hija obbligata, għax hekk kienet kitbet meta daħħlet dik l-iskema, li dawn il-fondi jingħataw direttament lill-kunsilli lokali għall-ispejjeż u l-ħsara li kienet se ssir fuq il-post, b'mod partikolari l-ħsara ambjentali. 

Sur President, jien nibqa’ ngħid li l-fondi huma problema imma rridu naraw kif lill-kunsilli lokali ntejbulhom l-operat billi nagħtuhom aktar saħħa u aktar flessibilità ħalli jiġġeneraw fondi li minnhom tibbenefika l-komunità.  Dan ma jfissirx li għandna nagħtuhom ir-riedni biex jagħmlu taxxi kemm iridu.  Għalhekk jien jiddispjaċini meta nara, per eżempju, li l-ispeed cameras fit-toroq li suppost qegħdin hemmhekk biex isalvaw il-ħajja tan-nies, ħafna minnhom qegħdin jitwaħħlu bla rażan bl-iskop li jkunu cash cows għal min ikun għaddej fit-triq bil-vetturi.   Per eżempju, f’Ħal Qormi għandna sitwazzjoni tad-daħk.  Fi Triq l-Imdina twaħħlet speed camera f'telgħa -  nafu li r-residenti hemmhekk ilhom snin jitolbu għat-traffic lights -   bil-konsegwenza li ħafna mill-vetturi issa qegħdin jimxu aktar bil-mod għax qed jibżgħu li jaqilgħu xi ċitazzjoni ta' xi €35.   Dan kollu qed iwassal biex illum sezzjoni mill-komunità lanqas tista' taqsam it-triq għax inti għandek vetturi dejjem għaddejjin.  Fejn jidħlu speed cameras – dan rajnieh anke fil-gazzetti – għandek sitwazzjoni  relatata mal-aspett finanzjarju, fejn il-kunsill lokali jieħu parti u  l-kuntratturi jieħdu parti oħra u s-sistema tibqa’ għaddejja.    

Għalhekk jien ngħid:  Ejja nħarsu lejn Londra.  Ejja nħarsu lejn pajjiżi oħrajn ħalli naraw is-serjetà li biha jsiru dawn l-affarijiet.  Għax din hija xi ħaġa tad-daħk.  Għandna kunsilli lokali li jixbħu s-sistema li hemm fl-Italja, imbagħad daħħalna sistemi Ewropej oħrajn fosthom is-sistema tal-LES.  Aħna kollox il-privat irid jagħmel. Huwa tajjeb li jkun hemm l-involviment tal-privat imma ma rridux nitfgħu ċerti piżijiet fuq iċ-ċittadini tagħna intortament u ma nilħqux il-vera funzjoni li għandu jkun hemm ħarsien essenzjali.  Per eżempju, jien wieħed minn dawk li dejjem insistejt illi r-rwol tal-gwardjan lokali -  anke vis-à-vis il-kunsill lokali li huwa responsabbli għalih - huwa li dan jaqdi l-funzjoni tiegħu fil-lokalità u mhux jispiċċalek fuq roundabout jew f’kantuniera għassa għall-vetturi ħalli jilħaq il-kwota!  Dawn huma s-sitwazzjonijiet reali li għandna naraw li jitranġaw.  Ovvjament jekk kunsill lokali għandu problema finanzjarja se jagħmel minn kollox biex jipprova jġebbed kemm jiflaħ ħalli jkollu iktar flus.  Imbagħad niġu hawnhekk u ngħidu li l-gvern qiegħed iroxx mill-UIF u minn fondi oħrajn.   Li ma ngħidux huwa li dawn huma fondi tal-kunsill lokali u mhux tal-gvern.   Però l-flus li qed jittieħdu mill-kunsill lokali f’dak li għandu x’jaqsam ma’ speed cameras u ma’ gwardjani lokali, kemm minnhom verament qed jerġgħu jmorru lura fil-lokalitajiet?  Dan irridu nistaqsu.  

Jien nixtieq inkompli nitkellem fuq din il-kwestjoni u fuq ir-rikonoxximent kulturali imma l-ħin ma jippermettilix.  Hawnhekk nixtieq insemmi  ż-żgħażagħ fil-lokal.  Kellna l-inizjattiva tajba tal-ex ministru Jesmond Mugliett li kienet il-youth empowerment centres fil-lokalitajiet tagħna u kien hemm ħafna kunsilli lokali li rnexxielhom jieħdu din l-inizjattiva. Però r-realtà x’kienet?  Ir-realtà kienet li wara l-elezzjoni l-gvern ma ġeddidx dak il-ftehim u l-youth empowerment centres li kienu twaqqfu sfaxxaw.  F’Ħal Qormi investejna ħafna.  Per eżempju, kellna żgħażagħ li kienu qegħdin jidħlu fil-komunità imma mbagħad sirna nafu li l-gvern qatagħlna l-fondi.  Allura jkolli ngħid li l-gvern mhux dejjem ikollu raġun għax il-kunsilli lokali jagħmlu minn kollox  biex il-ħidma tkompli għaddejja.

Sur President, jien nixtieq nara aktar progress fil-kunsilli lokali, aktar ħidma permezz tal-kunsilli lokali, aktar għajnuna u  aktar xogħol.  Per eżempju,  kunsill lokali għalfejn m’għandux ikun parteċipi fil-problemi tal-housing soċjali?  Għaliex l-Awtorità tad-Djar m’għandhiex tkompli taħdem mal-kunsilli lokali biex inkomplu ngħinu lil dawk il-familji li għandhom problemi soċjali kbar?   Hawnhekk nixtieq insemmi l-kwestjoni tal-artijiet u kwestjonijiet oħrajn li ċertament jeħtieġu li jiġu riżolti ħalli, fejn jista’, il-kunsill lokali jtejjeb u jagħmel proġetti sportivi u proġetti ta’ fejda lokali.  Nixtieq nara aktar investiment fil-wirt storiku.  Sfortunatament ħafna drabi l-kunsilli lokali nsejħulhom kunsilli tat-toroq u l-bankini għax m’għandhomx fondi u għajnuna biex huma stess jieħdu inizjattivi favur il-ħarsien tal-wirt storiku, fost oħrajn favur binjiet li sfortunatament qegħdin jispiċċaw u li minnhom nistgħu nagħmlu anke introjtu finanzjarju b’risq pajjiżna.  

Qabel nagħlaq irrid ngħid li minkejja li din ir-riforma hija neċessarja u fil-prinċipju l-partit jaqbel magħha, irridu nitilqu mill-punt li l-kunsilli lokali minflok norbtulhom idejhom, nagħtuhom aktar flessibbiltà u aktar għajnuna għax dik hija ċ-ċavetta biex ikomplu jimxu ’l quddiem u jħarsu l-interessi tal-komunitajiet tagħna.   Nirringrazzjak. 

THE DEPUTY SPEAKER:  Grazzi.  Sar il-ħin.  
Fid-9.00 p.m. id-diskussjoni ġiet interrotta u baqgħet aġġornata

THE DEPUTY SPEAKER:  Nitlob lill-Viċi Prim Ministru u Ministru tal-Affarijiet Barranin biex, jekk jogħġbu, jipproponi l-Aġġornament tal-Kamra.


AĠĠORNAMENT


ONOR. TONIO BORG:  Sur President, nipproponi l-Aġġornament tal-Kamra għal għada t-Tlieta, 2 ta’ Ġunju b’din l-aġenda:

Abbozz ta’ Liġi li jemenda l-Att dwar il-Kunsilli Lokali  -  Tieni Qari (Kont); 

Abbozz ta’ Liġi li jemenda l-Att dwar id-Drittijiet tal-Awtur  -  Tielet Qari; u

Abbozz ta’ Liġi li jemenda l-Kodiċi Ċivili -  Tielet Qari.

-----------------------------------

Abbozz ta’ Liġi li jemenda l-Att dwar l-Affarijiet tal-Konsumatur  -  Kumitat Permanenti; 

Abbozz ta’ Liġi li jemenda l-Kodiċi Kriminali -  Kumitat Permanenti; 

Abbozz ta’ Liġi dwar ir-Reġistru Ċentrali  -  Kumitat Permanenti; 

Abbozz ta’ Liġi li jemenda diversi liġijiet li jirrigwardaw Materji Ċivili  -  Kumitat Permanenti; u

Abbozz ta’ Liġi li jemenda l-Att dwar l-Interpretazzjoni  -  Kumitat Permanenti.

THE DEPUTY SPEAKER:  Grazzi.  Rimarki?  L-Onor. George Vella.

ONOR. GEORGE VELLA:  Sur President, kif jaf kulħadd, is-Sibt li ġej, 6 ta’ Ġunju, f’Malta se jkollna elezzjoni importanti. Mhijiex elezzjoni ġenerali imma hija elezzjoni li fiha jiġu eletti terz tal-kunsilli lokali ġewwa pajjiżna, u iktar importanti minn hekk, se ssir ukoll l-elezzjoni għall-membri li jridu jmorru jirrappreżentaw lill-poplu Malti u Għawdxi fil-Parlament Ewropew. Għedt li mhijiex elezzjoni elezzjoni ġenerali però hija elezzjoni li tagħti l-opportunità liċ-ċittadin biex jesprimi b’mod pożittiv jew b’mod negattiv l-assessment tiegħu tal-gvern tal-ġurnata. Kif jaf kulħadd kemm partit u kemm ieħor u partiti oħra anke ż-żgħar ħarġu l-programm elettorali tagħhom fuq xiex iridu li l-poplu jiddeċiedi biex jagħżel il-membri jew il-kandidati li qegħdin jipproponu huma għall-Parlament Ewropew u jiena xtaqt nagħti daqqa t’għajn lejn il-programm elettorali tal-Partit Nazzjonalista.  

Sur President, int forsi tgħidli: Għaliex?  Hemmhekk għandna programm li qed jitkellem fuq wegħdiet, qed jitkellem fuq ħsibijiet, qed jitkellem fuq proposti li nistgħu nkejluhom u nistgħu nqabbluhom mal-performance tal-gvern. Il-programm elettorali tal-membri tal-Parlament Ewropew tal-Partit Nazzjonalista  fil-bidu jgħidli biex l-għodda nagħtiha f’idejn min jaf jużaha. Hawnhekk l-ewwel ma nagħmel hu li ngħid li din l-għodda kienet diġà f’idejn dan il-partit li qed jistedinni biex nagħtiha f’idejn min jaf jużaha. Allura biex inkun naf jekk dak li qed iwiegħed huwiex kapaċi jagħmlu, biex inkun naf kemm qed iwiegħed l-affarijiet b’intenzjonijiet tajbin, irrid inqabbel iż-żmien meta kellu dik l-għodda f’idejh maż-żmien futur li fih qed jitlobna nagħtuh l-għodda f’idejh ħalli jħaddimha kif qed iwiegħed.  Ma rridx nikkomplika, pero rrid ngħid li jekk qed twegħedni li se tagħmel xi ħaġa, jien bilfors se nħares lura u nara x’għamilt meta wegħetdni affarijiet oħra fil-passat.  

Jekk nitlaq minn hawn nista’ ma naqra xejn f’dan il-programm elettorali tal-Parlament Ewropew għax kif jgħidu, meta jaslu l-elezzjonijiet kulħadd ikollu fommu ħelu. Kull m’hawn miktub f’dan id-dokument nista’ nemmnu? Jekk nitlaq minn hemm ngħid: X’inhi l-performance ta’ dan il-gvern taħt Lawrence Gonzi? Jekk nara l-wegħdiet li kien għamel qabel l-aħħar elezzjoni ġenerali iktar minn sena ilu ngħid: X’għamel biha dik l-għodda li bħala poplu tajnieh f’idejh dakinhar? Dawk il-wegħdiet importanti li kien hemm fil-programm elettorali ta’ sena u xahrejn ilu kienu wegħdiet fiergħa.  Sal-lum stess nisimgħu l-union tat-teachers tgħidlek li l-wegħdiet li wegħidhom m’għamel xejn minnhom.  Għandna n-nies tat-tarzna, għandna n-nassaba u l-kaċċaturi, għandna n-nies tat-taxis u għandna n-nies tal-karozzi tal-linja kollha jgħidulek li dan qarraq bihom.  

Jekk se nibdew mil-fatt li għandna dokument li rridu niddeċiedu fuqu, tidħol qabel kollox il-kredibilità. Kemm hu kredibbli dak li hawn miktub hawnhekk u kemm hu kredibbli min qed iwiegħdek dak li hawn miktub hawnhekk?  Dan qed ngħidu għax inħoss li apparti li aħna naqsmu opinjonijiet politiċi differenti u qegħdin f’partiti differenti però nweġġa’ bħala deputat parlamentari fejn niftaħru ħafna bid-demokrazija, niftaħru ħafna fuq id-dritt tal-individwu li għandu ċ-ċans li jesprimi l-opinjoni tiegħu bil-vot, imbagħad m’għandna l-ebda miżura kif niċċensuraw lil min iqarraq bil-votant biex jixtri mingħandu l-vot, jixtri l-fiduċja mbagħad ma jwettaqx dak li jkun wiegħed. 

Sur President, tgħidli hemm elezzjoni wara l-oħra.  Veru, u jien għalhekk qed inwissi. Lil min sena u xahrejn ilu afdajnieh bil-poter f’idejh u qarraq b’daqshekk nies kemm nistgħu nafdawlu dan li qed iwegħedna f’dan id-dokument? Dan apparti l-inkonsistenzi li fih, apparti l-affarijiet bla sens li fih u l-affarijiet li assolutament huma inaċċettabbli. Lil dan nistgħu nagħtuh fiduċja u kredibilità meta dan bil-provi qal lill-ħaddiem tat-tarzna li minn dak li għedna m’hemm xejn?! U dan jgħodd ukoll għan-nassab, għall-kaċċatur, għat-teachers, għat-tobba, għal tal-linja u għal kulħadd. Imma issa ejja naraw x’hemm f’dan id-dokument.  

Sur President, dan id-dokument huwa mibni fuq xogħol, l-ambjent, solidarjetà u valuri.  Ejja nibdew l-ewwel ħaġa. Fl-introduzzjoni dan il-gvern diġà qed jipprova jfarfar minn fuq spallejh l-istat attwali ta’ pajjiżna billi jitfa’ fin-nofs il-kwestjoni tar-riċessjoni globali.  Ir-riċessjoni globali għal min forsi ma jiftakarx ma bdietx snin ilu, imma f’Settembru li għadda u ma nistgħux ngħidu li d-deficit li għandna, l-affarijiet ħżiena li għandna, l-ambjent mitluq li għandna, il-problemi li għandna, in-nuqqas ta’ xogħol huma minħabba r-riċessjoni globali.  Hawnhekk diġà qegħdin naraw min qed jipprova jfarfar minn fuq spallejh u jitfa’ din bħala l-ewwel skuża.  Ir-riċessjoni globali bdiet f’Settembru, 2008 u pajjiżna ilu sejjer lura ħafna iktar minn hekk.

Sur President, dwar il-kwestjoni tax-xogħol, għax suppost kollox mibni fuq il-kwestjoni tax-xogħol, iwiegħed - għax dawn huma wegħdiet – li jinċentiva n-negozju.  Nafu li n-negozju huwa r-rota, huwa ż-żejt tal-makkinarju tal-ekonomija, u  jiena se nsemmi x’inhu jwiegħed u se nsemmi x’sar.  Nistgħu nemmnu li se jinċentiva n-negozju meta fil-passat reċenti l-ispejjeż amministrattivi u l-ispejjeż tas-servizzi li għolla dan il-gvern fuq in-negozju kellu effett diżastruż fuq is-small and medium sized industries, fuq in-negozji ż-żgħar?! Dawn jgħidulek li tkissru bl-ispejjeż li huma government induced u tkissru bil-burokrazija. Il-kompetittività tagħhom naqset sew.  Tinċentiva n-negozju billi żżid il-burokrazija?! Tinċentiva n-negozju billi jekk għandek talba minn barra biex xi ħadd ikollu informazzjoni dwar kif se jiftaħ negozju hawn Malta tieħu x-xhur biex tirrispondih?! Billi għal permess tal-MEPA biex tiftaħ negozju min jaf minn fejn għandu jgħaddi jirranġa imma min ma jafx minn fejn għandu jgħaddi jibqa’ mwaħħal hemmhekk sakemm fl-aħħar jitlagħlu u jgħid daqshekk insa kollox?! 

Sur President, dan il-programm iwiegħed ukoll li jinvesti bla heda fil-ħiliet tan-nies.  Dawn huma siltiet mill-programm u qed nikkwotahom.  Ħiliet tan-nies meta bqajna sal-lum li fil-miri ta’ Lisbona nsibu lilna nfusna dejjem fl-aħħar?! Anke pajjiżi ex komunisti bħar-Rumanija u l-Bulgarija li daħlu magħna fl-Unjoni Ewropea  għaddewna u ġew qabilna. Good luck to them imma jiena ngħid:  Inti issa qed tgħid li se tinvesti bla heda fil-ħiliet tan-nies?  Issa hawn ma ninsewx li qed nitkellem fuq partit li ilu fil-gvern dawn is-snin kollha. Dan ma bediex il-bieraħ, dan mhux se jibda mill-ġdid. Suppost qed jiftaħar mhux b’li se jagħmel, imma bit-track record tajba li jkollu u mhux kull darba se nibdew mill-ġdid, se nibdew ninvestu fin-nies u se nibdew ninċentivaw in-negozju. Skużi, hekk għamilt fis-snin li għaddew?  Kont fil-gvern, konna fl-Unjoni Ewropea, konna diġà taħt amministrazzjoni Nazzjonalista, għaliex dawn l-affarijiet ma ġrawx? 

Sur President, x’se jsir mill-istipendju tal-istudenti?  Diġà kellna ftit kitefliers f’postijiet għolja u nies influwenti, ir-rettur, il-Gvernatur tal-Bank Ċentrali li diġà tkellmu fuq x’jista’ jiġri. Din hija waħda mill-affarijiet li biha ninċentivaw l-istudenti u rridu noqogħdu attenti li ma jkunx hemm xi ħasda fil-futur.  F’dan il-programm ġie mwiegħed ukoll li se jkompli jaħdem favur id-drittijiet tal-ħaddiema u l-kondizzjonijiet aħjar tax-xogħol.  Inħarsu lura u l-ħaddiema ngħidulhom: Sur ħaddiem illum moħħok mistrieħ fuq ix-xogħol iktar milli kont tliet snin, erba’ snin, sitt snin ilu?  Illum x’għandna f’pajjiżna?  Illum niftaħru kemm qegħdin jinħolqu postijiet tax-xogħol. Jiena mhux se nidħol fil-logħob tal-figuri imma l-figuri tal-qgħad mhumiex sbieħ. Fors wieħed jgħidli: Inqabbluh ma’ pajjiżi oħra?  Veru, qegħdin aħjar, imma jiena jimpurtani minn kull wieħed li hemm minn dawk l-eluf li qed jirreġistraw. Lil dak li jkun ma tistax tgħidlu jikkonsla għax hemm 7,000 bħalu! Dan apparti l-fatt li l-figuri li jagħtuna mill-uffiċċju tal-istatistika u l-figuri li jiġu ppubblikati mill-kummissjoni, mill-eurostat ma jaqblux. Wieħed jgħidilna 7,000 u l-ieħor jgħidlna 10,000. 

Sur President, ħafna nies tant qatgħu qalbhom, bl-ETC jibagħtuhom ‘l hemm u jibagħtuhom ‘l hawn u jgħidulhom dak il-post diġà mtela, li ma baqgħux jirreġistraw.  Kemm għandna minnhom dawn li llum qegħdin fuq xogħol b’kuntratt definit? Sur President, lilek inqisek bħala żagħżugħ, taf x’jiġifieri tibda l-ħajja. Ma tistax tippjana jekk m’għandekx post tax-xogħol stabbli.  Il-banek ma jistgħux jagħtuk il-kreditu li għandek bżonn jekk m’għandekx stabbilità fix-xogħol tiegħek.  Kemm għandna nies li qegħdin fuq xogħol prekarju, part-time work, biċċa xogħol minn hawn u ftit xogħol minn hemm? Dan hu l-ħaddiem li rridu ninvestu fih?! Dawn huma l-kondizzjonijiet tax-xogħol?!  

M’għandna ebda kontroll, per eżempju, fuq l-impjiegi u l-kondizzjonijiet tax-xogħol tal-immigranti irregolari u anke barranin bla ktieb tax-xogħol li qegħdin hawn Malta jaħdmu.  Tgħidlix li jien qed ngħid li m’għandniex inħaddmu l-immigranti. Jekk għada pitgħada jkollhom l-istatus kif suppost,  għandna nagħtuhom dak kollu li għandna nagħtuhom, imma nafu li hawn min qed jisfrutta lill-immigranti irregolari, iħaddimhom biċ-ċekċik, bla ma jagħtu ebda protezzjoni ta’ servizzi soċjali, tal-korriment, għas-saħħa fuq il-post tax-xogħol. Minkejja dan kollu nibqgħu b’ħalqna magħluq, imbagħad jiġi jgħidlek li huwa favur id-drittijiet tal-ħaddiema! Mela dawk mhux ħaddiema?!  Dawk qed jieħdu xogħol tal-Maltin, jiġifieri anke l-ħaddiem Malti qed ibati l-konsegwenzi.  

Sur Prim Ministru li titkellem favur id-drittijiet tal-ħaddiema, kif ittrattajthom il-ħaddiema tat-tarzna?  Kont deċiż li tagħlaqha, ma nvestejtx kif kellek tagħmel skont il-kuntratt tal-Unjoni Ewropea. Is-Lm16 miljun ma waslu qatt fit-tarzna għax l-iskop kien wieħed, li taqbad u tagħlaqha. Il-ħaddiema tal-GO illum il-ġurnata kulħadd imwerwer, kulħadd ma jafx fejn qiegħed, kulħadd jiġi jkellmek u m’għandekx x’toffrilu ħlief tgħidlu m’hemmx x’tagħmel, hekk iddeċieda l-gvern. Dawn il-kuntratti li għamel il-gvern issa bati l-konsegwenzi.  Sur President, dan il-programm jiftaħar dwar id-dritt li l-ħaddiem jagħmel iktar minn 48 siegħa xogħol.  Din hija xi ħaġa li ta’ min jispjegaha mill-ewwel. Il-partiti soċjalisti fl-Unjoni Ewropea jinsistu li fl-interess tal-ħaddiem, għas-saħħa tal-ħaddiem u biex ikollu bilanċ bejn il-ħajja tax-xogħol u l-ħajja tal-familja ħaddiem m’għandux jagħmel iktar minn 48 siegħa xogħol.  Din qatt m’aċċettajnieha bħala Partit Laburista.  Niftakarni osservatur fil-Parlament Ewropew mill-ewwel ġranet u fl-ewwel intervent li għamilt fil-kumitat kien propju fuq din il-liġi fejn għedtilhom li aħna, minħabba l-kondizzjonijiet tagħna, ma nistgħu qatt naċċettawha.  
Il-Prim Ministru m’għandux għalxiex jiftaħar li nġibu dritt lill-ħaddiem jaħdem 48 siegħa.  Sinċerament nixtieq li l-ħaddiem tagħna nista’ ngħidlu: Int agħti 48 siegħa għax bit-48 siegħa tkun tajjeb u komdu. Jiena ċert li kull ħaddiem jieħu gost li jaħdem inqas minn 48 siegħa u jkun komdu, imma l-ħaddiem tagħna ma jridhiex din. Aħna naqblu miegħu li m’għandniex nagħmlu restrizzjonijiet għax bil-kondizzjonijiet tax-xogħol tal-lum u kif inhuma ċ-ċirkostanzi hawn Malta il-ħaddiem ma jistax ikampa jekk ma jagħmilx overtime. Aħna għalhekk ma naqblux mas-soċjalisti u ngħidulhom le. Aħna fil-kondizzjonijiet tagħna ta’ Malta rridu nħalluhulu dak id-dritt lill-ħaddiem għax ma jistax jagħmel mod ieħor. Dan qed ngħidu għax il-gvern m’għandux biex jiftaħar, għax wara dawn is-snin kollha fil-poter ma ġabx kondizzjonijiet ta’ xogħol fejn il-ħaddiem Malti jista’ jgħid għandu l-job tiegħu, għandu l-paga tiegħi, is-salarju tiegħu, qiegħed komdu u issa se jmur id-dar ħalli jgawdi l-familja, ħalli jmur ingawdi d-delizzju tiegħi.  

Irridu noqogħdu attenti meta niftaħru li aħna qegħdin ngħidulu int tista’ tagħmel overtime kemm trid.  Jiena ngħidlu tajjeb il-konċett li tagħmel overtime kemm trid u taħdem kemm trid ħalli jkollok ċerta libertà, però mhux meta qed tagħmlu bilfors għax kostrett miċ-ċirkostanzi u tiġri minn part-time job ‘l hawn u part-time job ‘l hemm ħalli tipprova tlaħħaq u trabbi familja kif suppost.  F’pajjiżi oħra fejn hemm is-serjetà u fejn żviluppaw sew id-drittijiet tal-ħaddiema u l-kondizzjonijiet tax-xogħol jagħmillek il-job li għandu jagħmel u jkun komdu u jmexxi bil-paga jew bis-salarju ta’ dak il-job.  Qegħdin iwiegħdu li jappoġġaw inizjattivi li jnaqqsu l-burokrazija żejda.  Dan diġà tkellimt fuqu. X’sar s’issa f’dan il-qasam,  ilek dan iż-żmien kollu fil-gvern?  Jekk illum wara dawn is-snin kollha għadek bil-problemi tal-burokrazija kif trid li xi ħadd jemmnek li se tkun aħjar mis-6 ta’ Ġunju ‘l quddiem?!  In-nies li se jkunu fil-Parlament Ewropew wiegħdu li jġibu din is-sistema.  Mela dawn se jbiddlu l-gvern?!  Jekk il-Partit Nazzjonalsita wara dawn is-snin kollha ma biddilx l-affarijiet, kif tridni nemmen li l-membri parlamentari Ewropej li se teleġġu f’isimkom se jagħmlu dawn l-affarijiet?!  

Dan id-dokument qed jiftaħar bl-appoġġ li taw il-ħaddiema ssensjati tal-VF.  Din diżonestà! Hawn ma qalux li ma kienu se nagħmlu xejn imma kienu l-membri parlamentari Ewropej Laburisti li tkellmu fuqha, fetħulu għajnejh u qalu lill-Prim Ministru biex japplika għall-European Global Investment Fund u jġib il-flus minn hemmhekk. Fil-fatt għamel sew li applika u ġab il-flus u gawdew dawn in-nies.  Qed jgħid ukoll li qed jappoġja l-konċett ta’ flexsecurity, li jkun hemm ċerta flessibilità.  Dan huwa konċett soċjalista. Ma ġara xejn billi jiftaħar hawn li jrid japplikah imma kif nista’ nemmnu meta ilu żmien jitkellmu fuqu s-soċjalisti, ilu żmien li ġie approvat  ġewwa d-Danimarka mill-prim ministru l-antik Rasmussen u aħna f’dan iż-żmien kollu lanqas biss kellna d-diċenza nagħmlu dibattitu wieħed fuq xi tfisser flexsecurity, fejn dik il-flessibilità u sigurtà huma assigurati.  F’dan il-parlament dan qatt ma ssemma, fl-ebda kumitat qatt ma ġiet diskussjoni bis-serjetà rigward il-flexsecurity. Lanqas fil-gazzetti tagħna ma tissemma, imbagħad irridu nitfgħuha fil-programm elelttorali għax din hija buzzword li fl-Ewropa tagħmel sens!  

Dan id-dokument qed jgħid li jridu li n-nisa jidħlu fid-dinja tax-xogħol. Bravu!  Grazzi! Dawn kollha ideat soċjalisti, imma ħallih dan. Jien ngħidlu:  X’għamilt f’dawn is-snin kollha biex twaqqaf iċ-childcare centres?  Mingħajrhom ma tistax tibgħathom jaħdmu lin-nisa.  X’se jagħmlu bit-trabi?  X’se jagħmlu bit-tfal?  Hawn Malta hawn childcare centre,  però r-regolamenti li tfasslu la qatt ġew approvati u lanqas qatt ma ġew diskussi. Dawn sempliċiment qegħdin hemmhekk, issibhom fuq xi website x’imkien imma m’għandek xejn strutturat. Pajjiżi oħra jekk ma jipprovdilekx iċ-childcare centre il-gvern, minn zero għal tliet snin, tkun tista’ tmur fil-privat u l-gvern jirrifondilek il-flus.  

Sur President, il-programm qed jgħid ukoll li jrid iktar bilanċ bejn xogħol u familja.  Buzzword, kliem sabiħ, hekk qed jgħid hawnhekk.  Jiena ngħidlu:  Hekk qegħdin f’pajjiżna?  F’pajjiżna kulħadd iterraq minn part-time għal ieħor u min telaq mix-xogħol u se jmur jagħmel erba’ sigħat waiter u min se jmur jagħmel xi ħaġa ma’ kumpanija oħra.  Kif ma tirrealizzax li l-għodda li qed jitlob kienet f’idejh dawn is-snin kollha u xorta m’użahiex u xorta qegħdin fejn qegħdin.  Irid djalogu regolari mal-korpi kostitwiti u mat-trade unions.  Dan huwa l-istess Prim Ministru li ftit ġranet ilu rrifjuta repetutament li jiltaqa’ ma’ 11-il union dwar it-tariffi tad-dawl u tal-ilma. Fejn hu d-djalogu?  Kif tridni nemmen din il-karta li qed jibgħatilna hawnhekk u li fiha qed jgħid li jrid djalogu mat-trade unions u mal-korpi kostitwiti meta ftit żmien ilu ħalliehom jibku meta ħabbtulu l-bieb jgħidulu li għandhom bżonn ikellmuh?!  Dakinhar qalulhom: Le, ikellimhom is-segretarju imma l-Prim Ministru ma jridx jiltaqa’ magħkom.  

Hawnhekk qed jitkellem ukoll dwar fondi Ewropej li jibdew wara l-2014.  Issa biex inkunu onesti rridu nitkellmu li mkien ma jindika b’xi mod jekk aħniex se nkunu eliġibbli. Jiena ngħid jalla ma nkunux u ma nibqgħux objective 1, jiġifieri l-ekonomija tagħna tkun telgħet b’mod li ma nibqgħux taħt il-75% tal-medja tal-qligħ Ewropew, imma minn dan kollu hawn ma jsemmi xejn. Iktar interessanti meta jitkellem dwar Għawdex f’dan id-dokument jgħid – u se nikkwota eżatt. Dwar Għawdex jingħad hekk:  

“Kif hemm imniżżel fid-dikjarazzjoni dwar Għawdex anness mat-trattat ta’ sħubija qabel programm il-ġdid ta’ fondi, mis-sena  2014 ‘il quddiem isir studju dwar il-ħteġijiet speċjali ta’ Għawdex sabiex Għawdex jegħleb l-insularità doppja u jibda jgawdi minn sehem xieraq ta’ fondi mill-Unjoni Ewropea.”.

Jien ngħidlu: Sur Prim Ministru, inti taf li dan l-obbligu dħalt għalih meta sirna membri?  Taf li dan suppost għamiltu wkoll qabel ġie mfassal il-budget tal-Unjoni Ewropea 2007-2014?  Hawn qed twiegħed li se tagħmel dak li inti kellek tagħmel fl-2007 u m’għamiltux.  Min se jemmnek li se tagħmlu?!  Hawn hi l-kredibilità!  Meta kellek tagħmlu skont it-trattat ftit snin ilu m’għamiltux, ħallejthom l-Għawdxin, ma tajtx kas, tant li għandek deputati Għawdxin kandidati qed jiftaħru li int se tagħmel hekk issa.  Kif se nemmen li se tagħmel hekk meta l-ewwel opportunità li kellek, meta ġie mfassal il-budget 2007-2013, m’għamiltux?!  Issa qed twegħedni għax fadal iż-żmien imbagħad naraw.  

Niġu issa għall-immigrazzjoni illegali. Issa m’għadux jgħid li aħna niżolaw irwieħna jekk nitkellmu fuq l-obbligatorju. Meta qed jitkellem fuq l-immigrazzjoni illegali f’dan id-dokument, lanqas temmen. Dwar l-immigrazzjoni illegali issa qed jgħidu li l-pajjiżi Ewropej kollha jġorru parti mill-piż, u jgħid iktar minn hekk.  F’dan id-dokument ftaħar li issa kisbu l-appoġġ tal-Parlament Ewropew biex il-pajjiżi jkunu obbligati jieħdu numru ta’ immigranti. Mela din mhux volontarja? Mela kellna raġun, Sur Prim Ministru, meta għednielek li  din volontarja. Min se jieħu jekk ma tobbligahx? Ara issa, fid-dokument li qed jipprova jbigħ lill-kandidati tiegħu għall-Parlament Ewropew qed jgħid se naraw li dawn ikunu obbligati għax irnexxielna nġibuha mill-Parlament Ewropew li jieħdu numru ta’ immigranti.  Mela li jkun hemm ċertu obbligazzjoni ma jibqax totalment volontarju kellna raġun. Min se jemmen min illum jitkellem mod u għada jitkellem mod ieħor?!  

Skont huma u skont dan ir-rapport aħna ridna li nużaw il-veto bl-addoċċ.  Din hija akkuża frivola, akkuża li ma naċċattahiex għax imkien ma tkellimna li nużaw il-veto bl-addoċċ. Għedna biss ejja nżommu iebes. Qagħad isemmi x’għamel Mintoff f’Helsinki. Mela fuq dan id-dokument tal-futur insemmu x’ġara fl-1975 u fl-1976.  X’ma qalux kien li fil-programm Dissett il-Viċi Prim Ministru Tonio Borg ftaħar li hu uża l-veto meta kien hemm kwestjoni tal-liġijiet marittimi li dehrlu li kien fl-interess ta’ Malta li ma jaċċettahomx. Jiena ngħidlu sew għamilt, ftaħar li uża l-veto u l-Prim Ministru tiegħu qed jgħid le, din miċidjali, jekk tagħmilha tiġi mwarrab u ħadd ma jagħti kasek.  Ma nistax nifhem x’inhu għaddej.  Mhux talli hekk, talli f’dan id-dokument fuq l-immigrazzjoni illegali l-Prim Minsitru stess spiċċa jwiegħed li jridu  li l-burden sharing ikun mekkaniżmu ġust ta’ qsim ta’ piż li jkun jorbot fuq kulħadd u jaħdem.  Issa obbligatorju u li jkun jorbot. Bravu, Sur Prim Ministru, nieħu pjaċir li qed tgħidilna hekk, però kemm inti kredibbli meta erbat ijiem ilu kont qed tgħaddi ż-żmien bina u issa qed tiktbu fid-dokument li l-membri parlamentari li telgħin fl-Unjoni Ewropea se jaħdmu fuqu?  

Il-Prim Ministru hawnhekk jiddikjara solidarjetà ma’ min tilef postu fuq ix-xogħol, mal-anzjani u mal-pensjonanti. Issa li qed tipprova tiġbor il-voti, tibda titkellem b’ħafna ħlewwa. Imma  l-Prim Ministru għadu f’kuntatt, jaf minn xiex għaddejjin dawn in-nies?!  Min tilef il-post tax-xogħol, min tkeċċa mit-tarzna u l-pensjonanti mhux qed ilaħħqu mal-ħajja. L-anzjani m’għandhomx fejn imorru għax kullimkien mimli. Dawn l-affarijiet jafhom? Kapitlu minnhom huwa fuq xogħol, ambjent u solidarjetà imma lil dawn tħallihom jimmormraw f’demmhom, imdejqin fl-ilma li qegħdin.  

Sur President, dan id-dokument jgħid li jappoġġja l-mudell soċjali Ewropew.  Din hija gidba għax il-partit li jifforma parti minnu fil-Parlament Ewropew u sħabhom riedu jxellfu jew jibdlu kull miżura soċjali li ġiet quddiem il-Parlament Ewropew. Qatt ma kienu minn ta’ quddiem biex jipprovaw jipproponu affarijiet.  Dan il-programm iwiegħed ukoll li jaħdmu favur politika li tiffavorixxi lill-familja. Dawn l-affarijiet li kont qed insemmi jkissruha l-familja mhux jgħaqqduha. L-għoli tal-ħajja bl-addoċċ, il-mediċini mas-smewwiet, in-nuqqas ta’ xogħol, it-tkeċċija minn fuq il-postijiet tax-xogħol huma affarijiet li jkissru l-familja.  Ir-raġel irid jaħdem bil-lejl u bi nhar ħalli jipprovdi għall-familja.  Issa mbilli tgħidli jiena favur politika li tiffavorixxi l-familja mbagħad il-familji ġabuhom fi stat ta’ disperazzjoni! Familji żgħażagħ lil-membri tagħha tilfu l-post tax-xogħol jgħidulek li għandhom theddida mill-bank għax  ma jafux kif se jħallsu l-mortgage.  Dan huwa t-tkissir tal-familji.  Nerġa’ ngħid, l-għodda kienet f’idejn dan il-gvern għal snin twal, imma l-affarijiet ma rranġawx.  

Imbagħad qed iwiegħed li naħdmu favur id-drittijiet tal-pazjenti. Ara ftit kemm tista’ tkun sfaċċat biex liċ-ċittadin tgħidlu se taħdem favur id-drittijiet tal-pazjenti.  Sur Prim Ministru, taf li ma tistax tkun iktar insolenti minn hekk?I  Illum x’għandhom il-pazjenti?! Għandhom il-prezzijiet tal-mediċini, l-ebda post fid-djar tax-xjuħ għall-anzjani, stennija fl-emerġenza tal-isptar, polikliniċi magħluqin u waiting lists ma jispiċċaw qatt. U issa qed tikkontemplaw li ddaħħlu ħlas fuq is-saħħa.  Allura kif jista’ xi ħadd jemmnek bis-serjetà meta qed tgħid li trid taħdem favur id-drittijiet tal-pazjenti?!  Dan miktub iswed fuq abjad fil-programm li bih qed jipprovaw jirbħu l-appoġġ tan-nies nhar is-Sibt li ġej għal membri parlamentari Ewropej tagħhom.  Fis-snin li għaddew x’għamilt favur id-drittijiet tal-pazjenti biex qegħdin f’din is-sitwazzjoni tal-biki li qegħdin fiha llum?! Kif issa tiġi tgħidli li se taħdem għad-drittijiet tal-pazjenti?!  

L-istess dwar l-ambjent, il-kolonna l-oħra tal-programm tagħhom. Hawn qalu hekk:  

“Nagħtu sehmna biex jitwaqqaf l-effett serra minħabba l-gassijiet tal-karbonju fl-atmosfera eċċ...”.

Jgħid ukoll: 

“Aħna t-tarka taċ-ċittadin fejn jidħol it-tniġġis tal-arja.”.  

Jiena meta nara dan naqbad nidħak, jekk ma nibkix, għax lanqas filters fiċ-ċmieni tal-power stations m’għamlu.  X’tarka tas-saħħa taċ-ċittadini!  Kif qed tgħid li mhux se jkollok iktar tniġġis tal-arja bil-carbon dioxide biex ma jkollokx effett serra?!  Min se jemmen dawn l-affarijiet?!  Issa iktar u iktar meta qegħdin nitkellmu dwar sitwazzjoni fejn m’għandekx apparat li jkejjel, m’għandekx monitoring. Issa di piu’ qed jinsulentawhom għax qed jgħidu li se jżidu power station ieħor bl-użu tal-heavy fuel li jikkontamina ħafna iktar milli jikkontamina affarijiet oħra fl-impjant ta’ Delimara. Jiena nfakkru x’kien isir biċ-ċumnija tal-Isptar San Luqa. Li ma konniex aħna din lanqas ingħalqet.  

Sur President, irrid ngħid ukoll li s’issa l-mistoqsijiet parlamentari li għamilt lill-Onor. John Dalli dwar il-kanċer fin-naħa tas-south ta’ Malta għadu ma rispondihomx. Aħna rridu naraw jekk l-impressjoni huwiex veru li hemmhekk qed ikun hemm effetti ħżiena minn dan it-tniġġis tal-arja. Rigward l-enerġija alternattiva qed jerġa’ jwiegħed ukoll. Jien ngħidlu too little, too late. Ilkom dan iż-żmien kollu, issa qed tiċċaqlaq? Issa se tipprova tagħmel xi ħaġa?  

L-aħħar punt huwa dwar il-kwestjoni tal-valuri.  Hemmhekk nilbsu r-raġġiera u nsipiċċaw li bħalna m’hawnx. Dan id-dokument jgħidilna hekk:  

“Il-politika tagħna hija mibnija fuq il-valuri u b’hekk magħna kulħadd ikun jaf fejn hu qiegħed.”.  

Jiena ngħidlu bil-kontra għax ħadd ma jaf fejn hu qiegħed, kulħadd imħawwad. Il-Prim Ministru stess mhux qed jafda lil dak, mhux qed jafda lill-ieħor, u lilu mhu qed jafdah ħadd.  Kif ikollok il-wiċċ tgħid jiena se nibni fuq il-valuri meta ħadd ma jaf fejn hu qiegħed?! Għandna ħwienet tal-logħob kullimkien.  Dawn huma l-valuri?! Dan biex insemmi item wieħed. Jiena mhux se nsemmi affarijiet oħra. Mhux se nitfa’ fuq spallejn il-Prim Ministru u l-gvern iktar affarijiet milli suppost nitfagħlu, imma l-kwestjoni tal-ħwienet tal-logħob hija parti minnhom.

Id-dokument jitkellem ukoll fuq it-tolleranza. Jien ngħidlu:  Staqsi lil-laburisti li jaħdmu fid-dipartimenti tal-gvern dwar kemm huma ttollerati u kemm għandhom l-istess trattament bħal ħaddieħor.  Fl-aħħar jagħmel plejtu – u hawn il-qerq – fuq kemm se jkunu trasparenti l-membri tiegħu fil-Parlament Ewropew. Fid-dokument hemm xi żewġ faċċati fuq dan u saħansitra hemm anke l-formola li se jimlew biex juru kemm se jkunu trasparenti f’dak li jaqilgħu mal-poplu Malti. Jiena ngħidlu:  għalfejn tidħak bin-nies, Sur Prim Ministru?  It-trasparenza se tkun obbligatorja għax l-ombudsman tal-Parlament Ewropew, fuq dak li ġara fil-passat se jagħmilha obbligatorja mill-parlament il-ġdid li se jiftaħ wara l-elezzjonijiet.  

Nagħlaq billi ngħid li qed nagħmel din l-analisi kollha ħalli l-poplu jkun jaf fejn hu qiegħed, ikun jaf xi jfissru dawn id-dokumenti sbieħ, bil-kulur, b’ħafna blue u b’ħafna graphics fihom. Meta tagħsarhom tgħid:  Dan x’qed iwegħedni?  Il-past record tiegħu x’inhi?  Nista’ nafdah?  Nista’ nagħtih kredtu?  Jiena ngħid li s-Sibt li ġej wieħed għandu jmur jivvota. Dawk li mhux se jivvotaw se jagħmlu ħażin. Dawn għandhom jibagħtu messaġġ lill-gvern li tmejjilt bija darba, tmejjilt bija darbtejn, tlieta, erbgħa, u nkun iblah jekk inħallik tkompli titmejjel bija.  Għandhom għażla x’jagħmlu. Hemm fejn wieħed jagħti s-sinjal ħalli dan il-gvern ibiddel triqtu għax ma jistax ikun li dan il-pajjiż jibqa’ miexi b’dan il-mod.  Grazzi.  Sur President.  

THE DEPUTY SPEAKER:  Grazzi.  Il-Kamra hija aġġornata għal għada t-Tlieta, 2 ta’ Ġunju 2009, fis-6.00 p.m. bl-agenda kif ikkomunikata mill-Viċi Prim Ministru.  

Fid-9.30 p.m. il-Kamra aġġornat mingħajr ma saret il-mistoqsija.  


MISTOQSIJIET GĦAL TWEĠIBIET ORALI MWIEĠBA BIL-MIKTUB

MINISTERI - KONSULENTI 

7198. L-ONOR. ANTHONY AGIUS DECELIS  staqsa lill-Prim Ministru: Jista' l-Prim Ministru jgħid kemm għandu konsulenti miegħu bħala gvern, ministeru b'ministeru? Kemm għandhom salarju dawn il-konsulenti? Għandhom benefiċċji oħra barra s-salarju? Dawn il-konsulenti huma b'kuntratt jew le? Kemm huma twal dawn il-kuntratti li għandhom il-konsulenti?
ONOR. LAWRENCE GONZI: L-informazzjoni kif mitluba mill-Onor. Interpellant ttinsab fit-tabella li tpoġġiet fuq il-Mejda tal-Kamra waqt il-ħin tat-Tqegħid ta’ Karti.
MINISTERI - KONSULENTI 

7202. L-ONOR. ANTHONY AGIUS DECELIS  staqsa lill-Prim Ministru: Jista' l-Prim Ministru jagħti rapport ta' x'inhu mistenni li jkun ix-xogħol li għandhom il-konsulenti li hemm f'kull ministeru? Huma marbutin ma’ sigħat ta' xogħol jew ħidma produttiva? Il-ħlasijiet tagħhom huma fissi jew ivarja skont il-ħin li jagħtu fil-konsulenza tagħhom? Il-ħlas huwa miftiehem minn qabel jew il-konsulenti jibagħtu l-kont wara li jlestu x-xogħol?
ONOR. LAWRENCE GONZI:  L-informazzjoni kif mitluba mill-Onor Interpellant, jinsabu fit-tabella li tpoġġiet fuq il-Mejda tal-Kamra waqt il-ħin tat-Tqegħid ta’ Karti.
KUNSILLI LOKALI – PROĠETTI QUDDIEM IL-MEPA

7443. L-ONOR. ANTHONY AGIUS DECELIS  staqsa lill-Prim Ministru: Jista' l-Prim Ministru jgħid kemm hemm proġetti tal-kunsilli lokali jistennew il-permessi tal-Awtorità ta' Malta dwar l-Ambjent u l-Ippjanar biex ikunu jistgħu jibdew? Jista' jagħti lista ta' dawn il-proġetti?
ONOR. LAWRENCE GONZI:  Tabella li turi l-informazzjoni mitluba mill-Onor. Interpellant b’riferenza għall-mistoqsijiet parlamentari 7443 u 8233 tpoġġiet fuq il-Mejda tal-Kamra waqt il-ħin tat-Tqegħid ta’ Karti. 
MINISTERU TAL-FINANZI, L-EKONOMIJA U INVESTIMENT - KIRI TA’ VETTURI
7972. L-ONOR. NOEL FARRUGIA  staqsa lill-Ministru tal-Finanzi, l-Ekonomija u Investiment: Jista' l-Ministru jagħti breakdown ta' kemm huwa n-numru ta' karozzi/vetturi mikrija għall-użu tal-Ministeru tiegħu u d-dekasteru li jaqa’ taħt ir-responsabilità tiegħu? Kemm hija ċ-ċifra ta' flus kull xahar għal dawn il-ħteġijiet?

ONOR. TONIO FENECH:  Ngħarraf lill-Onor. Interpellant illi l-informazzjoni mitluba tpoġġiet fuq il-Mejda tal-Kamra waqt il-ħin tat-Tqegħid ta’ Karti.
KUNSILLI LOKALI - PROĠETTI QUDDIEM IL-MEPA

8233. L-ONOR. ANTHONY AGIUS DECELIS  staqsa lill-Prim Ministru: Jista' l-Prim Ministru jwieġeb mistoqsija parlamentari 7443 u jgħid kemm hemm proġetti tal-kunsilli lokali jistennew il-permessi tal-Awtorità ta' Malta dwar l-Ambjent u l-Ippjanar biex ikunu jistgħu jibdew? Jista' jagħti lista ta' dawn il-proġetti?
ONOR. LAWRENCE GONZI:  Nirreferi lill-Onor. Interpellant għat-tweġiba li tajt għall-mistoqsija parlamentari 7443.
ESPROPRJAZZJONI TA’ ART - KUMPENS 
8393. L-ONOR. JUSTYNE CARUANA  staqsiet lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsija parlamentari 7892 u jgħid meta se jitħallas il-kumpens għall-porzjon raba' li d-dettalji tagħha qed jintbagħtu separatament u li ġie esproprjat mill-gvern snin ilu? 

ONOR. TONIO FENECH:  Nirreferi lill-Onor. Interpellant għat-tweġiba mogħtija għall-mistoqsija parlamentari 7892.
MINISTERI - KONSULENTI 
8406. L-ONOR. CHARLES MANGION  staqsa lill-Prim Ministru: Jista' l-Prim Ministru jgħid kemm hemm konsulenti impjegati ma' kull ministeru? X'inhu s-salarju/rimunerazzjoni li kull wieħed qiegħed jingħata? Kemm minnhom huma irġiel u kemm huma nisa? Kemm minnhom għandhom iktar minn 61 sena?
ONOR. LAWRENCE GONZI: Ninsab infurmat li t-tweġiba għall-ewwel żewġ mistoqsijiet tal-Onor. Interpellant hija skont l-informazzjoni li qed tingħata għall-mistoqsija parlamentari 7198.

Mill-konsulenti fuq kuntratt t’impjieg, hemm 34 irġiel u 2 nisa u mit-total ta’ 36 konsulent, hemm 20 ’il fuq minn 61 sena.
MEPA - ENFORCEMENT NOTICE
8549. L-ONOR. GINO CAUCHI  staqsa lill-Prim Ministru: Jista' l-Prim Ministru jindika kemm suppost jgħaddi żmien minn meta l-Awtorità ta' Malta dwar l-Ambjent u l-Ippjanar toħroġ enforcement notice għal meta tittieħed azzjoni mill-istess awtorità jekk l-ordni tagħha tkun ġiet injorata?
ONOR. LAWRENCE GONZI:  Ninforma lill-Onor. Interpellant li ż-żmien skont il-liġi ta' meta għandhom jittieħdu dawk il-passi sabiex l-art titreġġa' lura għall-istat li kienet qabel ma sar l-iżvilupp illegali, hu dak ta' mhux inqas minn 15-il ġurnata u mhux iżjed minn 30 ġurnata, skont kif ikun speċifikat fl-Avviż ta' waqfien u twettiq (stop and enforcement notice).

Dan il-perjodu jibda jgħodd mid-data ta' meta jkun ġie notifikat l-Avviż.  Jekk matul dan iż-żmien jew qabel ma tkunx ġiet sottomessa applikazzjoni li tirregolarizza l-illegalità jew ma jsirx appell fi żmien 15-il jum minn meta jiġi notifikat l-avviż, u l-avviż jiġi injorat, il-każ jiġi nkluż fil-lista t'azzjoni diretta.

Minn hemm l-Awtorità taġixxi fiż-żmien oppurtun.  Dan mingħajr preġudizzju għal kull azzjoni li tista' tittieħed mill-istess Awtorità sabiex jitwaqqaf kull użu ta' art jew kull operazzjoni ta' bini jew operazzjoniijiet oħra fuq l-istess art, liema waqfien ta' użu jew xogħlijiet jidħol fis-seħħ immedjatament malli jiġi servut l-avviż.
MALTA ENTERPRISE - GĦAJNUNA FINANZJARJA LIL KUMPANIJI

8566. L-ONOR. CARMELO ABELA  staqsa lill-Ministru tal-Finanzi, l-Ekonomija u Investiment: Jista' l-Ministru jgħid il-flus li ngħataw f'għajnuna mill-Malta Enterprise lil numru ta' kumpaniji li sabu ruħhom f’diffikultajiet tant li kienu qed jaħdmu b'ġimgħa mnaqqsa ta' erbat ijiem fil-ġimgħa, minn liema baġit ħarġu? Huwa possibbli li b'mod kumplessiv jgħid kemm huwa dan l-ammont? Jekk le, jista' jagħti l-ismijiet tal-kumpaniji li ġew megħjuna?
ONOR. TONIO FENECH:  Nirreferi lill-Onor. Interpellant għat-tweġiba mogħtija għall-mistoqsija parlamentari 8236.

L-assistenza finanzjarja pprovduta mill-Malta Enterprise lil numru ta' kumpaniji li sabu ruħhom f’diffikultajiet tant li kienu qed jaħdmu b'ġimgħa mnaqqsa ta' erbat ijiem fil-ġimgħa, ħarġu mill-vot tal-inċentivi tal-Malta Enterprise.

AWTORITÀ TAT-TURIŻMU TA' MALTA - FONDI LIL GĦAQDIET SPORTIVI

8602. L-ONOR. DAVID AGIUS  staqsa lill-Prim Ministru: Jista’ l-Prim Ministru jelenka sena b’sena, l-għaqdiet sportivi lokali kollha li bbenefikaw minn fondi tal-Awtorità tat-Turiżmu ta' Malta fl-aħħar ħames snin u f’kull każ jindika l-ammont li rċeviet kull għaqda?
ONOR. LAWRENCE GONZI:  Tabella li turi l-informazzjoni mitluba mill-Onor. Interpellant tpoġġiet fuq il-Mejda tal-Kamra waqt il-ħin tat-Tqegħid ta’ Karti.
BARRANIN JISTUDJAW L-INGLIŻ F’MALTA
8649. L-ONOR. CHARLES BUHAGIAR  staqsa lill-Prim Ministru: Jista' l-Prim Ministru jgħid x'kien in-numru ta' studenti li ġew jistudjaw l-Ingliż f'Malta matul is-snin 2004, 2005, 2006, 2007 u 2008? Dawn l-istudenti barranin huma magħduda bħala turisti li jżuru pajjiżna?
ONOR. LAWRENCE GONZI:  L-informazzjoni mitluba mill-Onor. Interpellant tpoġġiet fuq il-Mejda tal-Kamra waqt il-ħin tat-Tqegħid ta’ Karti 

Infurmat ukoll illi l-Uffiċċju Nazzjonali tal-Istatistika għadu ma ħariġx figuri uffiċjali għas-sena 2008.  In-numru ta’ studenti li jiġu Malta jistudjaw l-Ingliż huwa inkluż fil-figura totali ta’ numru ta’ turisti li jżuru Malta.
MARSA: HEXAGON HOUSE - PROBLEMA TAL-IRWEJJAĦ

8659. L-ONOR. LEO BRINCAT  staqsa lill-Prim Ministru: Jista' l-Prim Ministru jgħid x'kien l-eżitu tal-istudji ambjentali li saru dwar il-problema tal-irwejjaħ li kienu qed ibatu minnha l-ħaddiema tal-Awtorità ta' Malta dwar l-Ambjent u l-Ippjanar f'Hexagon House il-Marsa? Din il-problema ġiet riżolta definittivament?
ONOR. LAWRENCE GONZI:  Ninforma lill-Onor. Interpellant li saru diversi spezzjonijiet fuq l-impjanti kollha li jaħżnu ż-żejt fl-akkwati tal-Marsa/l-Blata l-Bajda u fil-preżent qiegħda tittieħed azzjoni biex jiġi aċċertat l-aktar mod effettiv biex jiġu eliminati l-irwejjaħ, liema azzjonijiet mhux neċessarjament limitati għal infurzar.  Jidher illi l-apparat li hu wżat għat-trasport taż-żjut (minn diversi entitajiet) irid ikun aġġornat għal standards moderni, kif jiġi definit f'permessi ambjentali.  Ġie rilevat ukoll li minn żmien għal żmien ikun hemm irwejjaħ ta' fjuwil minn bastimenti waqt ħatt ta' fjuwil fl-inħawi tal-Menqa.  Dawn huma aktar diffiċli biex jiġu solvuti definittivament, iżda jkunu okkurenzi mhux ta' spiss u ta' durata qasira.

Fir-rigward tal-permessi tal-ambjent, inklużi tal-Integrated Pollution Prevention and Control (IPPC) li għandhom x'jaqsmu ma' pproċessar u ħażniet ta' żejt li jinstabu fl-inħawi tal-Marsa, kienu saru dawn l-applikazzjonijiet imsemmijin hawn taħt: 

Inċineratur (għall-iskart perikoluż u skart tal-biċċerija) - Il-permess ħareġ f'Diċembru 2007.

Falzon Waste Oils - L-applikazzjoni ġiet sottomessa f'Lulju 2008.  Din l-applikazzjoni waslet għall-fażi ta' konsultazzjoni mal-pubbliku.

Marsa Power Station - Ittieħdet deċiżjoni fuq din l-applikazzjoni f'Marzu 2009.

MOBC (ħażna u tqassim ta’ ż-żjut magħrufa bħala fuel oil u gas oil) - Din l-applikazzjoni qiegħda għand l-applikant u għandha tiġi sottomessa lill-MEPA fil-jiem li ġejjin.

Is-soluzzjoni għal problema tal-irwejjaħ fil-Marsa titaffa meta jiġu implementati b'mod sħiħ il-kundizzjonijiet fil-permessi msemmija.

Minn naħa l-oħra, il-miżuri li ħadet il-MEPA fir-rigward tal-problema tal-irwejjaħ fil-madwar ta' Hexagon House il-Marsa jinkludu diversi azzjonijiet bħal proċeduri ta' evakwazzjoni, stallazzjoni ta' gas sensors, air locks u air curtains. Riċentement ġew stallati wkoll interceptors fis-sistema tad-drenaġġ biex jilqgħu kontra xi gassijiet li jistgħu jidħlu fil-bini mis-sistema esterna.  Qed jittieħdu miżuri oħra fuq titjib ta' ventilazzjoni kif ukoll xiri ta' apparat li jippurifika l-arja (barra dak li hemm eżistenti) ġewwa l-bini nnifsu. Dawn jikkonċernaw primarjament miżuri fuq irwejjaħ li jistgħu jidħlu fil-bini minn barra.
L-Awtorità ta’ Malta dwar l-Ambjent u l-Ippjanar ukoll ikkummissjonat espert fil-kimika sabiex jagħtiha parir dwar kwalunkwe riskju li jista' jkun hemm għall-ħaddiema tagħha.  Dan l-espert ikkonferma li, bil-miżuri li ttieħdu, huwa ferm improbabbli li l-konċentrazzjonijiet ta' xi gassijiet velenużi jistgħu jilħqu livelli fil-bini li huma ta' riskju għas-saħħa.  Kien fuq il-bażi ta' dan l-istudju li l-management tal-Awtorità ta’ Malta dwar l-Ambjent u l-Ippjanar, bi qbil mal-unions, reġa’ awtorizza l-ħaddiema jidħlu lura f'Hexagon House.
KUMPANIJA GO - IMPJIEGI
8665. L-ONOR. OWEN BONNICI  staqsa lill-Prim Ministru: Jista' l-Prim Ministru jqiegħed fuq il-Mejda tal-Kamra kopja tal-ittra en masse li hu kien bagħat qabel l-elezzjoni ġenerali lill-ħaddiema tal-kumpanija GO?

 

X'għandu xi jgħid il-Prim Ministru issa li fost il-ħaddiema tal-kumpanija GO hemm biża' reali dwar l-impjieg tagħhom, bid-data li qed tissemma kontinwament tkun l-aħħar ta' Mejju?

 
ONOR. LAWRENCE GONZI:  Bħala Prim Ministru ma bgħatt ebda ittra en masse lill-impjegati tal-Kumpanija GO fi żmien l-elezzjoni ġenerali li għaddiet.

Iżda nikkonferma li bħala Prim Ministru intervjenejt kemm qabel kif ukoll wara l-elezzjoni ġenerali biex insalvaw l-postijiet tax-xogħol.
KUNSILLI LOKALI - LAQGĦA MAL-MEUSAC

8669. L-ONOR. ĊENSU GALEA  staqsa lill-Prim Ministru: Jista' l-Prim Ministru jagħti tagħrif dwar kemm kien hemm kunsilli lokali li talbu li jkollhom laqgħat mal-MEUSAC dwar inizjattivi f'kollaborazzjoni biex isibu fondi partikulari mill-Unjoni Ewropea? Liema kienu dawn il-kunsilli lokali?
ONOR. LAWRENCE GONZI:  Kien hemm 46 kunsill li talbu laqgħa mal-MEUSAC dwar inizjattivi biex jiksbu fondi mill-Unjoni Ewropea.  Dawn kienu:

	1. San Pawl il-Baħar
	13. Iklin
	25. Għarb
	37. Floriana

	2. Isla
	14. Balzan
	26. Qala
	38. Fontana

	3. Kirkop
	15. Marsa
	27.Rabat (Għawdex)
	39. Kerċem

	4. Mqabba
	16. San Ġwann
	28. Għajnsielem
	40. Sannat

	5. M’skala
	17. Sliema
	29. Xewkija
	41. Żurrieq 

	6. Swieqi
	18. Tarxien
	30. Munxar
	42. Għaxaq

	7. Pembroke
	19. Santa Venera
	31. San Lawrenz
	43. Żebbuġ 

	8.San Ġiljan
	20. Qormi
	32. Dingli
	44. Għargħur

	9. Msida
	21. Santa Luċija
	33. Ta’ Xbiex
	45. Gudja

	10. Mosta
	22. Marsaxlokk
	34. Gżira
	46. Xagħra

	11. Birgu
	23. Għasri
	35. Birżebbuġa
	

	12. Rabat
	24.Żebbuġ (Għawdex)
	36. Nadur
	


Bejn Diċembru 2008 u Mejju 2009 saru laqgħat ma’ kull wieħed minn dawn il-Kunsilli.
UFFIĊĊJU TAL-PRIM MINISTRU - SERVIZZ TAL-INTERNET LILL-IMPJEGATI

8684. L-ONOR. CHARLES MANGION  staqsa lill-Prim Ministru: Jista' l-Prim Ministru jwieġeb mistoqsija parlamentari 8415 u jinforma jekk hemmx xi impjegati tal-gvern fl-Uffiċċju tal-Prim Ministru inkluż s-segretarjat tal-Prim Ministru li għandu servizz tal-internet mhux provdut mill-MITTS? Min huma dawn il-persuni u x'inhu l-ammont li qed jitħallas kull xahar u minn liema service provider qed jingħata dan is-servizz?

ONOR. LAWRENCE GONZI:  Tabella bl-informazzjoni mitluba fir-rigward tad-dipartimenti tal-gvern f’dan il-Ministeru tpoġġiet fuq il-Mejda tal-Kamra waqt il-ħin tat-Tqegħid ta’ Karti.
SERVIZZ PUBBLIKU - IMPJEGATI B’KUNTRATT
8686. L-ONOR. CHARLES MANGION  staqsa lill-Prim Ministru: Jista' l-Prim Ministru jwieġeb mistoqsija parlamentari 8404 u jgħid kemm ġew impjegati mal-gvern, nies b'kuntratt (jew li kellhom il-kuntratt imġedded) matul is-sena 2008 sal-lum? Huwa minnu li xi wħud minnhom għandhom salarju u benefiċċji aktar minn ta' ministru?

ONOR. LAWRENCE GONZI:  Nies ingaġġati mas-Servizz Pubbliku għall-ewwel darba mill-ewwel ta’ Jannar, 2008 ’l hawn kienu 265.  Dan in-numru jkopri:

27 persuna impjegata fuq bażi back to back;
125 persuna impjegata fis-segretarjati privati tal-Ministri/Segretarji Parlamentari peress li l-kuntratti fil-Ministeri preċedenti ġew terminati mal-elezzjoni;

20 persuna fil-qasam tas-saħħa; u

93 persuna f’pożizzjonijiet oħra.

Apparati minn dawn, kien hemm 95 persuna, li l-biċċa l-kbira minnhom m’għandhomx grad sustantiv, li ġġedilhom il-kuntratt.

Ħadd minn dawn il-persuni kollha m’għandu salarju u benefiċċji aktar minn ta’ Ministru.
MEPA - APPLIKAZZJONIJIET GĦAL TURBINI TAR-RIĦ

8700. L-ONOR. PHILIP MIFSUD  staqsa lill-Prim Ministru: Jista' l-Prim Ministru jgħid f’dawn l-aħħar għaxar snin kemm-il applikazzjoni daħlet l-Awtorità ta' Malta dwar l-Ambjent u l-Ippjanar li tinvolvi turbina/i tar-riħ?  Jista' jgħid kemm minn dawn ġew approvati, rifjutati jew għadhom pendenti?  Fir-rigward ta’ dawk li għadhom pendenti jista' jgħid l-applikazzjoni f'liema stadju waslet?

 
ONOR. LAWRENCE GONZI:  Ninforma lill-Onor Interpellant li skont is-sistema tal-informatika tal-Awtorità ta' Malta dwar l-Ambjent u l-Ippjanar, l-Awtorità ivvalidat tletin (30) applikazzjoni li jinvolvu turbina/i tar-riħ mill-ewwel ta' Jannar 1999 sal-lum.  Minn dawn, tnejn (2) ġew deċiżi u approvati u tnejn (2) ġew irtirati.  Is-sitta u għoxrin (26) l-oħra huma pendenti, tlieta u għoxrin (23) minnhom qed jistennew ir-rapport tal-Awtorità, wieħed (1) qed jistenna d-deċiżjoni tal-bord, wieħed (1) qiegħed fis-stadju ta' reconsideration u wieħed (1) fi stadju ta' appell.

Din l-informazzjoni nġabret fuq applikazzjonijiet ivvalidati li għandhom fil-proposta xi waħda mill-kliem "wind", "riħ", "turbina/i" jew "turbine".
KUNSILLI LOKALI LI ĠEW XOLTI

8701. L-ONOR. PHILIP MIFSUD  staqsa lill-Prim Ministru: Jista' l-Prim Ministru jgħid mill-ħolqien tal-kunsilli lokali kemm-il kunsill kien hemm li ma wassalx sa l-aħħar tat-terminu?  Jista' jgħid liema kienu dawn il-kunsilli u f’liema perjodu ġara dan?  Jista' jagħti raġuni għalfejn dawn ġew xolti qabel iż-żmien u x’kien ir-rimedju?

 
ONOR. LAWRENCE GONZI:  Mit-twaqqif tal-kunsilli lokali sal-lum, kien hemm tliet kunsilli lokali li ġew xolti.  Dawn kienu, Sannat, Paola u Mtarfa.

Il-Kunsill Lokali Sannat kien ġie xolt fis-16 ta’ April 1999 wara li kien naqas f’diversi okkażjonijiet li jerfa’ r-responsabbiltajiet finanzjarji stipulati bil-liġi u naqas kontinwament li jħares id-dispożizzjonijiet tal-Att dwar Kunsilli Lokali (KAP 363);

Il-Kunsill Lokali Paola kien ġie xolt fis-7 ta’ Ottubru 1999 wara li naqas li jaħtar Sindku; u

Il-Kunsill Lokali Mtarfa kien ġie xolt fit-23 ta’ April 2008 wara li naqas li jwettaq il-funzjonijiet statutorji tiegħu fosthom li jiltaqa’ mill-anqas darba fix-xahar, li jissejħu laqgħat f’ħinijiet konvenjenti għall-kunsillieri kollha u n-nuqqas ta’ qbil dwar in-nomina għal segretarju eżekuttiv.
MEPA – UŻU TA’ AĠENZIJI TA’ REKLAMAR

8704. L-ONOR. LEO BRINCAT  staqsa lill-Prim Ministru: Jista' l-Prim Ministru jgħid liema kumpanija privata tal-public relations tieħu ħsieb xogħol ta’ advertising u/jew promotional campaigns tal-Awtorità ta' Malta dwar l-Ambjent u l-Ippjanar? Jekk jista' jkun mis-sena 2008 'il quddiem.
ONOR. LAWRENCE GONZI:  Ninsab infurmat li l-Awtorità ta’ Malta dwar l-Ambjent u l-Ippjanar mis-sena 2008 ‘il quddiem użat is-servizzi tal-Associated News Agency għal xogħol tar-riklamar tagħha.
SERVIZZ BL-AJRU BEJN MALTA U GĦAWDEX

8710. L-ONOR. ANTON REFALO  staqsa lill-Prim Ministru: Jista' l-Ministru jwieġeb mistoqsija parlamentari 8537 u ċioè: B’referenza għat-tweġiba li ta għall-mistoqsija parlamentari 7529 dwar servizzi tal-ajru bejn l-ajruport ta’ Malta u Għawdex, jista’ jgħid għaliex il-gvern ħalla dan is-servizz wieqaf u ma fetaħx sejħa għal public service contract? Meta mistenni li tinfetaħ din is-sejħa?
ONOR. LAWRENCE GONZI:  Is-suq f’dan il-qasam hu liberalizzat u l-gvern lest jikkunsidra kull talba mill-privat sabiex wieħed jipprovdi servizz bl-ajru bejn Malta u Għawdex sakemm din tkun ġiet ipproċessata u approvata mid-Dipartiment tal-Avjazzjoni Ċivili.  Rigward it-tieni parti tal-mistoqsija nirreferi għat-tweġiba li ingħatat għall-mistoqsija parlamentari 7529.
UFFIĊĊJU TAL-AVUKATI ĠENERALI - PARIRI DWAR INVESTIGAZZJONIJIET
5573. L-ONOR. EVARIST BARTOLO  staqsa lill-Ministru tal-Ġustizzja u l-Intern: Jista' l-Ministru jgħid matul is-snin 2007, 2008 u 2009 s'issa, kemm kien hemm każi ta' investigazzjonijiet mill-pulizija li dwarhom l-Uffiċċju tal-Avukat Ġenerali tar-Repubblika ta parir lill-pulizija li ma kellhomx jipproċedu fil-qorti dwarhom? Liema kienu dawn il-każi?
ONOR. CARMELO MIFSUD BONNICI:  Ninsab infurmat illi l-informazzjoni mitluba mill-Onor. Membru ma tinżammx taħt forma ta' statistika u għalhekk mhux possibbli li tingħata.
MCAST - LECTURERS 

5574. L-ONOR. EVARIST BARTOLO  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid f'kull istitut tal-MCAST kemm għad fadlilha  lecturers neqsin u f'liema suġġetti? Meta se jiġu reklutati dawn il-lecturers u f'liema oqsma qed ikun hemm l-iżjed diffiklutajiet biex jinstabu l-lecturers meħtieġa?
ONOR. DOLORES CRISTINA:  Fl-MCAST m’hemmx lecturers neqsin u diġà beda l-proċess tal-ippjanar ta’ reklutaġġ għas-sena li ġejja.

Is-suġġetti li għalihom hu ferm diffiċli biex jinstabu lecturers meħtieġa huma l-Accounts, l-Electronics u l-IT.
BIDLIET FIL-LIĠI TAL-EDUKAZZJONI

5575. L-ONOR. EVARIST BARTOLO  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid meta hemm il-ħsieb li jsiru l-bidliet meħtieġa fil-liġi tal-edukazzjoni, regolamenti u statut tal-Università biex din tkun tista' titmexxa b'mod iżjed effiċjenti, tkun tista' tiffinanzja lilha nnifisha minn sorsi finanzjarji non-pubbliċi u jkun jista' jkollha baġit mill-gvern li jkopri 3-4 snin?
ONOR. DOLORES CRISTINA: Bħalissa għaddejja l-ħidma fuq l-emendi fil-liġi tal-edukazzjoni dwar is-settur tal-edukazzjoni ogħla u avvanzata.  Dawn l-emendi jinkludu proposti ta’ bdil fit-tmexxija tal-Università kif ukoll il-finanzjament ta’ din l-istituzzjoni.  Huwa mistenni li l-abbozz ta’ dawn l-emendi jitressqu quddiem il-Parlament qabel tmiem din is-sena.
MCAST - POSTIJIET VAKANTI 

5576. L-ONOR. EVARIST BARTOLO  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid kemm hemm postijiet vakanti akkademiċi u amministrattivi fl-MCAST, istitut b'istitut u meta se jimtlew?
ONOR. DOLORES CRISTINA:  L-informazzjoni mitluba tpoġġiet fuq il-Mejda tal-Kamra waqt il-ħin tat-Tqegħid ta’ Karti.
FLUS DOVUTI LILL-ISKEJJEL TAL-KNISJA 

5577. L-ONOR. EVARIST BARTOLO  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid bħalissa x'inhu l-ammont totali dovut lill-iskejjel tal-knisja f'arretrati tas-snin li għaddew?
ONOR. DOLORES CRISTINA:  L-ammont totali dovut lill-iskejjel tal-knisja f’arretrati sa l-aħħar tal-2008 huwa ta’ €6,568,310.09.
BORD TAĊ-ĊENSURA - TESTI TEATRALI

5578. L-ONOR. EVARIST BARTOLO  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid matul is-sena 2008 u Jannar 2009 kemm kien hemm testi teatrali li ġew sottomessi lill-bord taċ-ċensura? Kif ġew klassifikati dawn it-testi? Kemm minnhom u liema ġew projbiti li jittellgħu u x'kienu r-raġunijiet?
ONOR. DOLORES CRISTINA:  Nitlob l-Onor. Interpellant biex jagħmel il-mistoqsija lill-ministru konċernat.
PENSJONIJIET SOSPIŻI

8289. L-ONOR. NOEL FARRUGIA  staqsa lill-Ministru għall-Politika Soċjali: Jista' l-Ministru jgħid kemm kien in-numru ta' persuni li ġew notifikati li d-Dipartiment tas-Sigurtà soċjali waqqaf u/jew issospenda l-pensjoni tal-boarded out u/jew sickness benefits f'Malta u Għawdex separatament matul dawn l-aħħar erba' xhur xahar b'xahar? Jista' jipprovdi l-istess informazzjoni għas-snin 2008, 2007 għal istess perijodu?
ONOR. JOHN DALLI:  It-tagħrif mitlub tpoġġa fuq il-Mejda tal-Kamra waqt il-ħin tat-Tqegħid ta’ Karti.
TERRORISM WORKING GROUP 

8290. L-ONOR. NOEL FARRUGIA  staqsa lill-Ministru tal-Ġustizzja u l-Intern: B'referenza għar-rapport annwali għas-sena 2008 tal-kumitat tas-sigurtà skont l-artiklu 14(4) tal-Att tal-1966 dwar is-Servizzi tas-Sigurtà,  jista' l-Ministru jgħid liema dipartimenti ġew rapportati lilhom mit-Terrorism Working Group rakkmandazzjonijiet għat-titjieb tas-sigurtà ta' pajjiżna f'każ ta' attakk teroristiku?
ONOR. CARMELO MIFSUD BONNICI:  Ninsab infurmat illi dawn ir-rakkmandazzjonijiet ġew indirizzati lis-Servizz tas-Sigurtà, lill-Korp tal-Pulizija, lid-Dipartiment tal-Protezzjoni Ċivili, lid-Dipartiment tas-Saħħa kollettivament u lill-MITA.
EŻENZJONIJIET MIT-TAXXA TAL-VAT 

8292. L-ONOR. NOEL FARRUGIA  staqsa lill-Ministru tal-Finanzi, l-Ekonomija u Investiment: Jista' l-Ministru jinfurmani kemm ta flus tal-exemptions tat-taxxa tal-VAT matul l-2008 rispettivament?
ONOR. TONIO FENECH:  Ngħarraf lill-Onor. Interpellant illi jekk qed jirreferi għal talbiet minn persuni biex jiġu eżentati mill-VAT, għandi ninfurmah li l-ebda persuna ma’ tista’ tiġi eżentata mill-ħlas tal-VAT fuq oġġetti jew servizzi li fuqhom suppost titħallas il-VAT.
KAŻIJIET TA’ HIV

8293. L-ONOR. NOEL FARRUGIA  staqsa lill-Ministru għall-Politika Soċjali: Jista' l-Ministru jgħid kemm huwa n-numru tal-persuni li qed jiġu trattati għall-HIV fil-mument f'pajjiżna? Kemm minnhom qed jissoktaw sentenza ta' korrezzjoni fiċ-ċentri tal-istat, f'Kordin, Imtaħleb eċċ?  
ONOR. JOHN DALLI:  It-tagħrif mitlub għadu qed jinġabar.
KAŻIJIET TA’ HEPATITIS
8294. L-ONOR. NOEL FARRUGIA  staqsa lill-Ministru għall-Politika Soċjali: Jista' l-Ministru jgħid kemm huwa n-numru tal-persuni li qed jiġu trattati għall-Hepatitis fil-mument f'pajjiżna? Kemm minnhom qed jissoktaw sentenza ta' korrezzjoni fiċ-ċentri tal-istat, f'Kordin, Imtaħleb eċċ?  
ONOR. JOHN DALLI:  Ninsab infurmat li l-informazzjoni dwar in-numru ta’ persuni li qed jiġu trattati għall-Hepatitis ma tistax tingħata għax ma jinżammx reġistru ta’ nies li għandhom din il-marda.  Bejn Jannar u Marzu 2009 fl-Isptar Mater Dei iddaħħlu 11-il persuna minħabba din il-kundizzjoni. Din l-informazzjoni hija proviżorja. Wieħed għandu jkun jaf li l-Hepatitis tista’ tiġi trattata fil-kommunità jew bħala out-patient u għalhekk ftit huma il-każi li jkollhom bżonn jiddaħħlu l-isptar.

L-informazzjoni dwar kemm minnhom qed jiskontaw sentenza fiċ-ċentri ta’ korrezzjoni tal-istat ma tinżammx.
KAŻIJIET TA’ OVERDOSE U XORB AĊĊESSIV 

8295. L-ONOR. NOEL FARRUGIA  staqsa lill-Ministru għall-Politika Soċjali: Jista' l-Ministru jgħid kemm kien in-numru ta' persuni li daħlu l-isptar għall-kura kawża ta' overdose u xorb eċċessiv matul dawn l-ewwel erba' xhur tas-sena? Kemm minnhom qed jiskontaw sentenza fiċ-ċentri ta' korrezzjoni tal-istat?
ONOR. JOHN DALLI:  It-tagħrif mitlub tpoġġa fuq il-Mejda tal-Kamra waqt il-ħin tat-Tqegħid ta’ Karti.
MOSTA – TISWIJA TA’ TRIQ IL-FAMILJA CUMBO 

8479. L-ONOR. ANTHONY AGIUS DECELIS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsija parlamentari 7449 u jgħid meta u x'qiegħed iżomm biex wara 20 sena Triq il-Familja Cumbo, Mosta tingħata wiċċ ġdid? 
ONOR. AUSTIN GATT:  Ninsab infurmat li t-triq imsemmija mill-Onor. Interpellant mhix inkluża fil-programm ta’ bini ta’ toroq li ħejjiet l-Awtorità li huma dipendenti fuq il-fondi u l-prijoritajiet li jkun hemm.
MOSTA - TISWIJA TA’ TRIQ SILVESTRU FITENI

8481. L-ONOR. ANTHONY AGIUS DECELIS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsija parlamentari 7447 u jgħid x'qiegħed iżomm biex wara 20 sena Triq Silvestru Fiteni, Mosta, tingħata wiċċ ġdid? 
ONOR. AUSTIN GATT:    Ninsab infurmat li t-triq imsemmija mill-Onor. Interpellant mhix inkluża fil-programm ta’ bini ta’ toroq li ħejjiet l-Awtorità li huma dipendenti fuq il-fondi u l-prijoritajiet li jkun hemm.

OPRI TAL-BAĦAR - MHUX REĠISTRATI

8483. L-ONOR. ANTHONY AGIUS DECELIS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsija parlamentari 7444 u jgħid: Fid-dawl li t-traffiku fil-baħar tal-qxur u laneċ mhux reġistrati madwar Malta u Għawdex qed jiżdied, x'passi qed jieħu l-gvern biex jsaħħaħ is-sigurtà tas-sajjieda tagħna meta dawn jkunu qed jaqdu dmirijiethom u joħorġu jistadu fl-ibħra tagħna?
ONOR. AUSTIN GATT:  Nitlob lill-Onor. Interpellant jirreferi għar-risposta li tajt għall-mistoqsija parlamentari 7444.
IMMIGRANTI IRREGOLARI

8487. L-ONOR. ANTHONY AGIUS DECELIS  staqsa lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsija parlamentari 6839 li oriġinarjament saret lill-Ministeru għall-Infrastruttura, Trasport u Komunikazjoni u issa ġiet riferuta lilu u jgħid kemm min-nies li daħlu fil-pajjiż b'mod irregolari matul is-sena 2008:

a) iżżewġu f'Malta;
b) kellhom tfal;
ċ) ħallew ħajjithom; u
d) suppost kienu parti minn dan il-grupp imma m'hemmx traċċi ta' x'sar minnhom?
ONOR. TONIO FENECH:  Ninforma lill-Onor. Interpellant biex jagħmel il-mistoqsija tiegħu lill-Ministru konċernat.
SPEED CAMERAS - CITAZZJONIJIET

8491. L-ONOR. ANTHONY AGIUS DECELIS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid kemm ingħataw ċitazzjonijiet bl-ispeed cameras fl-ewwel erba' xhur tas-sena 2009? Jista' jgħid kemm minn dawn l-flus taċ-ċitazzjonijiet tal-ispeed camera qed jintużaw biex issir il-manutenzjoni tat-toroq?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.
SPEED CAMERAS - ĊITAZZJONIJIET  

8494. L-ONOR. ANTHONY AGIUS DECELIS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jikkonferma jew jivverifika jekk il-multi li jaqilgħu sewwieqa li jkunu għaddejjin b'iktar mill-ispeed stabbilit mill-esperti tal-Awtorità dwar it-Trasport u jaqilgħu ċitazzjoni bl-ispeed camera dawn iċ-ċitazzjonijiet humiex jingħataw skont l-ispeed li jkun għaddej bih is-sewwieq? Jiġifieri jeżistu xi multi differenti skont l-ispeed li bih ikun għaddej is-sewwieq? Jekk jeżistu dawn ir-rati ta' multi differenti, jista' jippubblikahom?
ONOR. AUSTIN GATT:  Jien ninfurmat li skont it-Tieni Skeda li tinsab mal-Ordinanza dwar ir-Regolament tat-Traffiku (Kap 65), jeżistu żewġ multi fir-rigward ta’ sewqan b’veloċità eċċessiva.
Sa 15-il kilometru fis-siegħa ‘il fuq mil-limitu, multa ta' €34.94 u sewqan ta' aktar minn 15-il kilometru fis-siegħa fuq il-limitu multa ta'  €69.88.

PRODUTTURI  TAL-MAJJAL - GĦAJNUNA MILL-GVERN

8595. L-ONOR. JOSEPH SAMMUT  staqsa lill-Ministru għar-Riżorsi u Affarijiet Rurali: Jista' l-Ministru jwieġeb mistoqsija parlamentari 3035 u ċioè: fid-dawl tal-iskontentezza li qed tiddomina fil-pajjiż naxxenti minn sensazzjoni li l-gvern naqas bil-kbir li jżomm il-wegħdiet tiegħu mal-produtturi tal-majjal, jista’ l-Ministru jgħid xi pjan għandu il-gvern sabiex jgħin lil din l-industrija, meta l-istess gvern lejliet elezzjoni wiegħed u dikjara li l-prodotti Maltin huma fost l-aqwa kwalità li għandna fis-suq lokali u wkoll li l-prodotti friski għandhom valur aħjar ta’ nutrijenti  minn dawk il-prodotti li jkunu importati?

ONOR. GEORGE PULLICINO:  Risposta tingħata f’xi seduta oħra.
SKUNA SPANJOLA - QABDA TA’ ĦUT

8596. L-ONOR. JOSEPH SAMMUT  staqsa lill-Ministru għar-Riżorsi u Affarijiet Rurali: Jista' l-Ministru jwieġeb mistoqsija parlamentari 4345 u jgħid x’kienet ir-raġuni li kontra kull direttiva ta' uffiċjali għolja fi ħdan id-Dipartiment tas-Sajd u kontra kull prassi, l-iskuna Spanjola li nstabet ħatja ġiet mogħtija lura l-qabda tal-ħut?
ONOR. GEORGE PULLICINO:  Risposta tingħata f’xi seduta oħra.
TFAQQIS U TKABBIR TA' ĦUT

8597. L-ONOR. JOSEPH SAMMUT  staqsa lill-Ministru għar-Riżorsi u Affarijiet Rurali: Jista’ l-Ministru jwieġeb mistoqsija parlamentari 3612 u jgħid xi programm għandu għal ġejjieni biex skoperti ta’ tfaqqis u tkabbir ta’ ħut li r-riċerkaturi Maltin irnexxielhom jiksbu fiċ-Ċentru ta’ San Luċjan f’Marsaxlokk, irendi impatt kummerċjali? Jista’ jgħid kemm hu kalkulat iż-żmien li Malta tibda tkabbar b’mod kummerċjali ħut imfaqqas u mkabbar f’pajjiżna?   
ONOR. GEORGE PULLICINO:  Risposta tingħata f’xi seduta oħra.
TIXRID TA' ŻEJT

8598. L-ONOR. JOSEPH SAMMUT  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsija parlamentari 3354 u jikkonferma l-fatt illi ż-żejt rapportat li nxtered kien ta' madwar 131,000 tunnellata u mhux kif ġie rapportat? Jista' jgħid kemm sewa dan il-fuel mitluf u min se jħallas għalih?
ONOR. AUSTIN GATT:  Inkun ħafna grat lejn l-Onor. Interpellant jekk jinfurmani għal xiex qed jirreferi.
APPLIKAZZJONI GĦAL IRMIĠĠ

8599. L-ONOR. JOSEPH SAMMUT  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsija parlamentari 8037 u jgħid x'inhi r-raġuni li l-persuna li d-dettalji tagħha qegħdin jinbagħtu separatament, għad li hija full-time fisherman, qed tiġi rifjutata li tingħata irmiġġ fejn tista' torbot il-qoxra tagħha u dan nonostante l-fatt li ilha li applikat madwar disa' snin, u kienu ħafna dawk li ngħataw avolja applikaw warajha?
ONOR. AUSTIN GATT:  Ma nħossx li għandi ngħaddi din l-informazzjoni personali sakemm ma jkollix il-kunsens tal-individwu konċernat.
TARZNA TA’ MALTA – ACCOUNTS MILL-1967 SAL-1971
8600. L-ONOR. JOSEPH SAMMUT  staqsa lill-Ministru għall-Infrastruttura, Trasport u Komunikazzjoni: Jista' l-Ministru  jpoġġi fuq il-Mejda tal-Kamra kopja tal-accounts tal-Malta Drydocks mill-1967 - 1971 sena b'sena?   Jista' l-gvern jippubblika cabinet minutes and documents ta' aktar minn 30 sena ilu?
ONOR. AUSTIN GATT: Nitlob lill-Onor. Interpellant jirreferi għar-risposta li tajt għall-mistoqsija parlamentari 2173.
TRASPORT MARITTIMU BEJN MALTA U GĦAWDEX

8779. L-ONOR. ANTON REFALO  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jgħid jekk is-sejħa għall-offerti għat-trasport marittimu bejn Malta u Għawdex hijiex se torbot lill-kuntrattur li jħaddem b’mod regolari, tal-anqas kif inhu llum, is-servizz tal-cargo għal Sa Maison? Jekk le, għaliex?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.
DELIMARA:  POWER PLANT ĠDID - IMPATT AMBJENTALI

8794. L-ONOR. LEO BRINCAT  staqsa lill-Ministru għall-Infrastruttura, Trasport u Komunikazzjoni: Jista' l-Ministru jippubblika l-istudji li kkwantifikaw l-impatt ambjentali u fuq is-saħħa taċ-ċittadini li ġew imħejjija qabel ma' saret l-aġġudikazzjoni tal-power plant il-ġdid ta’ Delimara?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.
PROĠETT TA' SMART CITY
8795. L-ONOR. ALFRED SANT  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jwieġeb mistoqsija parlamentari 8446 u jagħti rendikont ta’ fejn wasal s'issa l-proġett ta’ Smart City fid-diversi aspetti tiegħu u fid-dawl tal-obbligi li assumew il-Gvern Malti minn naħa u l-impriża privata konċernata minn naħa l-oħra, fir-rigward ta’ twettiq tal-miri tal-proġett skont il-kalendarju stabbilit fil-ftehim bejn iż-żewġ naħat, in segwitu tar-riżoluzzjoni parlamentari dwar il-proġett u f'rabta ma' obbligi assunti lejn terzi parti minħabba l-ftehim ta' bejniethom?

ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.

TIGNÈ U MANOEL ISLAND - PROĠETT TA’ MIDI

8796. L-ONOR. ALFRED SANT  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jagħti rendikont ta’ fejn wasal s'issa l-proġett ta’ MIDI f’Tigne u Manoel Island, fid-diversi aspetti tiegħu, fid-dawl tal-obbligi li assumew il-Gvern Malti minn naħa u l-impriża konċernata minn naħa l-oħra, fir-rigward tal-miri tal-proġett skont il-kalendarju stabbilit fil-ftehim bejn iż-żewġ naħat, in segwitu tar-riżoluzzjoni parlamentari dwar il-proġett, u anke f’rabta ma’ obbligi assunti lejn terzi parti minħabba l-ftehim ta’ bejniethom?
ONOR. AUSTIN GATT:  Nitlob lill-Onor. Interpellant jagħmel il-mistoqsija tiegħu lill-Ministru konċernat.
GĦAWDEX - PROĠETT TA' CHAMBRAY

8797. L-ONOR. ALFRED SANT  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jagħti rendikont ta’ fejn wasal s'issa l-proġett ta’ Chambray f’Għawdex, fid-diversi aspetti tiegħu skont l-aħħar riżoluzzjoni li għaddiet mill-Parlament fir-rigward tiegħu, u fid-dawl tal-obbligi li assumew il-Gvern Malti minn naħa u l-impriża konċernata minn naħa l-oħra, u anke f’rabta ma’ obbligi assunti lejn terzi parti minħabba l-ftehim ta’ bejniethom, b’referenza għall-kalendarju stabbilit għat-twettiq tal-miri ssettjati għall-proġett?

ONOR. AUSTIN GATT:  Nitlob lill-Onor. Interpellant jagħmel il-mistoqsija tiegħu lill-Ministru konċernat.
MSIDA - TRIQ INNOĊENZA ZAMMIT

8798. L-ONOR. ROBERT ARRIGO  staqsa lill-Ministru għall-Infrastruttura, Trasport u Komunikazzjoni: Jista' l-Ministru jara li awtorità kompetenti tindirizza l-periklu li hemm fil-bypass tal-università/sptar, għan-nies li jkunu jridu jaqsmu min-naħa ta' Triq Innoċenza Zammit, Msida lejn in-naħa l-oħra speċjalment għal min ikun irid jirkeb xi xarabank, qabel ma jsir xi inċident ikrah?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.

ŻABBAR - XOGĦLIJIET FI TRIQ SAN LEONARDU  

8799. L-ONOR. HELENA DALLI  staqsiet lill-Ministru għall-Infrastruttura, Trasport u Komunikazzjoni: Jista' l-Ministru jispjega x'inhu eżattament ix-xogħol infrastrutturali li hemm għaddej bħalissa fi Triq San Leonardu f'Ħaż-Żabbar u jgħid għaliex mhux qed jittieħdu l-prekawzjonijiet neċessarji biex ma jkomplix jinħoloq aktar inkonvenjent għar-residenti?
ONOR. AUSTIN GATT:  Jien infurmat li x-xogħlijiet li qed tirreferi għalihom l-Onor. Interpellant huma xogħlijiet marbuta mat-tħaffir tat-trinek u tqegħid ta’ cables tal-Korporazzjoni Enemalta. 
Il-kuntrattur marbut ma’ numru ta’ kundizzjonijiet fosthom kundizzjonijiet relatati mas-saħħa u s-sigurtà u l-immaniġġjar tat-traffiku. 
KORPORAZZJONI ENEMALTA - KIRI TA' KAROZZI U TOWER LADDERS
8800. L-ONOR. GAVIN GULIA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid kemm inkrew karozzi u tower ladders/hi-ups mill-Korporazzjoni Enemalta mill-2003 sal-lum sena b'sena?
ONOR. AUSTIN GATT:  Ninforma lill-Onor Interpellant li r-risposta tingħata f'xi seduta oħra.

ĊIRKEWWA - XOGĦLIJIET FIT-TRIQ LI TAGĦTI GĦALL-MARFA 

8801. L-ONOR. ĊENSU GALEA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jagħti indikazzjoni dwar meta hu mistenni li jinbeda x-xogħol fuq it-Triq li mill-Marfa twassal saċ-Ċirkewwa? Billi fil-passat kien hemm xi differenzi bejn l-Awtorità dwar it-Trasport u bejn l-Awtorità Marittima ta' Malta dwar taħt min kienet taqa' ċerta reponsabbilità, jista' l-Ministru jagħti indikazzjoni dwar jekk issa, li dawn iż-żewġ awtoritajiet qegħdin mill-ġdid fl-istess ministeru, dawn id-diffikultajiet għadhomx hemm?
ONOR. AUSTIN GATT:  Ninsab infurmat li bħalissa l-Awtorità Dwar it-Trasport u l-Awtorità Marittima ta’ Malta qed jikkooperaw bejniethom u jippjanaw il-proġetti ta’ Triq il-Marfa u t-Terminal taċ-Ċirkewwa rispettivament , għalhekk m’iniex f'pożizzjoni ngħid meta hu mistenni li jinbeda x-xogħol.

SAN PAWL IL-BAĦAR - XOGĦLIJIET FUQ TOROQ

8802. L-ONOR. ĊENSU GALEA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jassigura li n-numru ta' toroq fl-inħawi ta' San Pawl il-Baħar, Buġibba u l-Qawra li għadhom qatt ma saru, fil-fatt jinksew bit-tarmac, wara li jsiru s-servizzi neċessarji għax minbarra għar-residenti, dawn it-toroq qed ikunu ta' dannu kbir għall-industrija tat-turiżmu?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.

QRATI – DEWMIEN FIS-SMIGĦ TA’ XHIEDA

8803. L-ONOR. ĊENSU GALEA  staqsa lill-Ministru tal-Ġustizzja u l-Intern: Billi minn żmien għal żmien ikun hemm proċeduri fil-qrati, fejn meta jinżammu seduti quddiem xi espert, suppost li tinġabar ix-xhieda kollha f'seduta waħda, iżda mbagħad l-avukati (ħafna drabi l-avukati ta' dawk li jkollhom tort) jibqgħu ikaxkru kultant is-snin biex tinġabar ix-xhieda, jista' l-Ministru jagħti tagħrif dwar x'passi jittieħdu biex dawn il-każi ma jirrepetux ruħhom? Min hu responsabbli biex jara li dawn il-każi ma jiġrux?
ONOR. CARMELO MIFSUD BONNICI:  Il-mod ta' kif jitmexxew il-kawżi quddiem il-qorti huwa prerogattiva assoluta tal-qorti li quddiemha tkun qiegħda tinstema' l-kawża.  L-Eżekuttiv m’għandu ebda poter jew prerogattiva li jindaħal fil-mod ta' kif jiġu amministrati l-kawżi.

Madankollu l-qorti tista' fl-aħħar tal-kawża, meta tkun qiegħda tikkunsidra l-ispejjeż involuti fil-proċeduri u min għandu jħallashom, timmulta ulterjorment lil dik il-parti li tkun tawlet il-proċedura għalxejn.  Il-qorti tista' wkoll tirreferi lill-avukat tal-parti li tkun tawlet, lill-Kummissjoni għall-Amministrazzjoni tal-Ġustizzja sabiex jiġi investigat.
AWTORITÀ MARITTIMA TA' MALTA - LIĊENZJA TAS-SEWQAN TAD-DGĦAJJES

8804. L-ONOR. ĊENSU GALEA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jagħti tagħrif dwar kemm kien hemm każi ta' persuni li tteħditilhom il-liċenzja għas-sewqan tad-dgħajjes wara deċiżjonijiet tal-qrati u li fil-fatt reġgħu applikaw u ngħataw liċenzja għal dan it-tip ta' sewqan mill-Awtorità Marittima ta' Malta?
ONOR. AUSTIN GATT:  Ninsab infurmat li n-numru ta’ liċenzji għas-sewqan ta’ dgħajjes li ġew maħruġa wara li għaddiet s-sospensjoni mogħtija mill-qrati huwa ta’ 100.
BEREĠ  - ĦINIJET TA' FTUĦ

8805. L-ONOR. ĊENSU GALEA  staqsa lill-Ministru għall-Politika Soċjali: Jista' l-Ministru jagħti tagħrif dwar liema huma l-bereġ fl-ibliet u l-irħula tagħna li jinfetħu b'mod regolari b'personnel provdut mill-Ministeru? Jista' jagħti tagħrif dwar jekk fil-fatt kienx hemm xi tibdil f'dawk li huma sigħat ta' ftuħ ta' dawn il-bereġ?
ONOR. JOHN DALLI:  It-tagħrif mitlub għadu qed jinġabar.
RAĦAL ĠDID - OQBRA PUNIĊI F’GĦAJN DWIELI
8806. L-ONOR. GINO CAUCHI  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid minn huwa responsabbli mill-oqbra puniċi li hemm f'Għajn Dwieli, limiti ta' Raħal Ġdid?
ONOR. DOLORES CRISTINA:  It-titolu u proprjetà tal-art fejn jinsabu l-oqbra puniċi huma materja tad-Dipartiment tal-Artijiet.
DIRETTORAT FRODI TA’ BENEFIĊĊJI U INVESTIGAZZJONI - SPETTURI NISA

8807. L-ONOR. GINO CAUCHI  staqsa lill-Ministru għall-Politika Soċjali: Jista' l-Ministru jgħid kemm hemm spetturi nisa fil-Benefit Fraud Investigation Directorate u jekk jaħsibx li huwa ġust li jintbagħtu żewġ spetturi rġiel biex jagħmlu spezzjonijiet għand dawk li qed jieħdu l-benfiċċju ta' single mothers u jinsistu li jaraw il-gwardarobba u l-ħwejjeġ personali ta' dawn in-nisa?
ONOR. JOHN DALLI:  Ninforma lill-Onor. Interpellant li bħalissa hemm żewġ spetturi nisa jaħdmu fid-Direttorat (Frodi ta’ Benefiċċji u Investigazzjoni).  Naħseb li huwa ġust li l-benefiċċji soċjali għandu joħodhom biss min verament huwa intitolat għalihom u għandi nifhem li l-Onor. Interpellant jaqbel ma’ dan. Id-Direttorat, permezz tal-investigazzjonijiet li qiegħed iwettaq skont il-poteri mogħtija taħt l-Att Dwar is-Sigurtà Soċjali (Kap 318), qiegħed jikkontribwixxi biex inaqqas l-abbużi fil-ħruġ ta’ benefiċċji soċjali. 

SITI GĦALL-KAMPEĠĠ

8808. L-ONOR. GINO CAUCHI  staqsa lill-Ministru tal-Finanzi, l-Ekonomija u Investiment: Jista' l-Ministru jgħid jekk hawnx xi żona partikulari fejn Maltin li għandhom caravans u barranin li jiġu f'pajjiżna b'caravans ikunu jistgħu jikkampjaw għal ftit jiem mingħajr il-ħtieġa li jħallsu lil xi sid privat? Jekk fl-affermattiv, jista' jindika fejn? Jekk fin-negattiv, jista' jindika jekk il-gvern għandux ħsieb li jaħseb f'żona għal dan l-użu fid-dawl tal-fatt li dawn it-tip ta' siti għall-kampeġġ qed jiżdiedu bil-bosta f'pajjiżi oħra għal skop ta' turiżmu intern u dak li jiġi minn barra l-pajjiż?
ONOR. TONIO FENECH:  L-informazzjoni għadha qiegħda tinġabar.  Għaldaqstant ir-risposta se tingħata f'xi seduta oħra.
TASSAZZJONI CAUSA MORTIS – EMENDI 
8809. L-ONOR. MICHAEL FALZON  staqsa lill-Ministru tal-Finanzi, l-Ekonomija u Investiment: Jista' l-Ministru jgħid meta se jiġu introdotti l-emendi fiskali in kwantu għat-tassazzjoni causa mortis illi kellha twassal sabiex l-ulied ma jibqgħux aktar taxxati fuq ir-residenza ordinarja tal-ġenituri tagħhom hekk kif imwiegħed qabel l-aħħar elezzjoni ġenerali? Ma jidhirlux illi aktar minn sena wara l-elezzjoni ġenerali issa għadda biżżejjed żmien biex dak li wiegħed jitwettaq?
ONOR. TONIO FENECH:  Ngħarraf lill-Onor. Interpellant li l-emenda fiskali in kwantu għat-tassazzjoni causa mortis illi kellha twassal sabiex l-uliedu, persuni b’diżabilità, ma jibqgħux aktar taxxati fuq ir-residenza ordinarja tal-ġenituri jew kustodji legali tagħhom, hekk kif imwiegħed qabel l-aħħar elezzjoni ġenerali kienet għaddiet mill-Parlament fl-4 ta’ Marzu 2009 b’Att Numru II ta’ l-2009 – Taqsima VII.
QBID TA’ SIĊĊ - REGOLI ĠODDA

8810. L-ONOR. ĊENSU GALEA  staqsa lill-Ministru għar-Riżorsi u Affarijiet Rurali: Jista' l-Ministru jagħti tagħrif dwar jekk iddaħħlux xi regoli ġodda li jikkontrollaw il-qbid tas-siċċ mill-art bl-użu ta' siċċa marbuta, għax dan l-aħħar irċevejt numru ta' ilmenti minn persuni li qed jallegaw li twaqqfu milli jaqbdu s-siċċ b'dan il-mod? Jekk iva, meta ddaħħlu dawn ir-regolamenti u min qed jinfurzahom?
ONOR. GEORGE PULLICINO: Risposta tingħata f’xi seduta oħra.
VALLETTA: PJAZZA SAN ĠORĠ - PROĠETT TA' TISBIĦ

8814. L-ONOR. OWEN BONNICI  staqsa lill-Ministru għar-Riżorsi u Affarijiet Rurali: In vista tal-proġett tat-tisbiħ tal-Pjazza ta' quddiem il-Parlament, jista' l-Ministru jwieġeb mistoqsijiet parlamentari 8619 u 8365 li oriġinarjament saru lill-Ministru għall-Infrastruttura, Trasport u Komunikazzjoni u li issa ġiet riferuta lilu u jindika:

 

1) fejn se jinżamm il-monument tas-Sette Giugno sakemm dan jitqiegħed biswit il-bini l-ġdid tal-Parlament;
2) jekk intlaħaqx ftehim għar-rilokazzjoni tal-karozzini u fil-każ  fejn se jiġu rilokati dawn il-karozzini; u
3) fejn se jiġu rilokati l-parkeġġi uffiċjali kollha (jiġifieri tal-Avukat Ġenerali, staff tal-Public Service Commission, staff tal-Parlament u l-membri tiegħu u oħrajn)?
ONOR. GEORGE PULLICINO:  Risposta tingħata f’xi seduta oħra.
KUMPANIJA GO - IMPJIEGI 

8815. L-ONOR. OWEN BONNICI  staqsa lill-Prim Ministru: Jista' l-Prim Ministru jwieġeb mistoqsija parlamentari 8665 u jqiegħed fuq il-Mejda tal-Kamra kopja tal-ittra en masse li hu kien bagħat qabel l-elezzjoni ġenerali lill-ħaddiema tal-kumpanija GO?

 

X'għandu xi jgħid il-Prim Ministru issa li fost il-ħaddiema tal-kumpanija GO hemm biża' reali dwar l-impjieg tagħhom, bid-data li qed tissemma kontinwament tkun l-aħħar ta' Mejju?
ONOR. LAWRENCE GONZI:  Nirreferi lill-Onor. Interpellant għat-tweġiba li tajt għall-mistoqsija parlamentari 8665.
IPPARKJAR TA' KAROZZI QUDDIEM RESIDENZA

8816. L-ONOR. OWEN BONNICI  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsijiet parlamentari 8671 u 8564 u jara x'jista' jsir fuq il-każ li d-dettalji dwaru qed jintbagħtu separatament, sabiex tiġi solvuta l-problema akuta li qed tgħaddi minnha din il-familja li qed jipparkjawlhom il-karozzi litteralment quddiem il-bieb tad-dar tagħhom, jiġifieri bl-exhaust pipe iħakkek mal-bieb ta' barra, apparti li qed jostakolawlhom il-passaġġi u l-bankina?

Tista' ssir xi ħaġa biex din il-problema tiġi solvuta?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.

POLICY   DWAR  IL-VETTURI GĦALL-PERSUNI B’DIŻABILITÀ

8817. L-ONOR. OWEN BONNICI  staqsa lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsija parlamentari 8640 u ċioe: In vista tal-fatt li l-Għaqda Nazzjonali tal-Ġenituri tal-Persuni b'Diżabilità ġiet rappurtata li tinsab preokkupata bid-direttivi l-ġodda dwar sussidji u eżenzjonijiet ta’ vetturi għall-persuni b’diżabilità li daħlu fis-seħħ fil-bidu ta’ din is-sena u dan peress li llum, bid-direttivi l-ġodda, il-liċenzja tal-vetturi hi bla ħlas għall-ewwel ħames snin mis-sena li fiha l-vettura tkun ġiet manifatturata u fis-sitt sena l-ħlas tal-liċenzja jkun ta’ 50% għal vetturi li jaħdmu bil-petrol sa 180g/km C02 emissions u vetturi li jaħdmu bid-diesel sa 150g/km C02 emissions (minbarra vetturi li diġà għandhom bħalissa persuni b’diżabilità jew nies oħrajn li jikkwalifikaw); jista' l-Ministru jiddikjara jekk huwiex se jilqa' għal dan it-tħassib u jimplimenta tibdil fil-politika (policy) tal-gvern dwar dan?
ONOR. TONIO FENECH:  L-informazzjoni għadha qiegħda tinġabar.  Għaldaqstant ir-risposta se tingħata f'xi seduta oħra.
TAXXA TA' REĠISTRAZZJONI FUQ VETTURI 

8818. L-ONOR. OWEN BONNICI  staqsa lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsija parlamentari 8652 u ċioe: B'referenza għall-mistoqsija parlamentari 8033, tenut kont tal-fatt li r-residenza uffiċjali il din il-persuna ingħatat fis-26 ta' Novembru 2008 (ara kopja tal-ID card), tenut kont ukoll li l-vettura inġiebet Malta wara l-1 ta' Lulju 2008 (Dok B), tenut kont li din il-persuna diġà applikat u tat diversi dokumentazzjoni u tenut kont ukoll li l-istess persuna ingħatat risposta li bir-rispett kollu ma tagħmel sens ta' xejn la jekk taqraha u lanqas mil-lat legali (Dok C) u tenut kont li din il-persuna ċittadin membru ta' Stat fl-Unjoni Ewropea, li qiegħda Malta, tħallas it-taxxi u taħdem bi qligħ, ilha tirsisti biex il-karozza li dejjem kellha tkun tista' tirreġistraha Malta għal dawn l-aħħar tliet xhur, jista' l-Ministru jidħol f'dan il-każ u jispjega b'mod ċar x'irid isir f'dan il-każ?
ONOR. TONIO FENECH:  L-informazzjoni għadha qiegħda tinġabar.  Għaldaqstant ir-risposta se tingħata f'xi seduta oħra.
WIED INĊITA – RIMI TA’ SKART TAL-KOSTRUZZJONI

8819. L-ONOR. LEO BRINCAT  staqsa lill-Prim Ministru: Jista' l-Prim Ministru jwieġeb mistoqsija parlamentari 8661 u jgħid jekk il-construction waste li qed jiġi dumped fuq bażi regolari fil-barriera ta' wara Wied Inċita, f'mod li kwazi difinha, hux qed isir b'konformità stretta mal-liġijiet tal-pajjiż?
ONOR. LAWRENCE GONZI:  Tweġiba tingħata f’xi seduta oħra.
MARSA: HEXAGON HOUSE - PROBLEMA TAL-IRWEJJAĦ

8820. L-ONOR. LEO BRINCAT  staqsa lill-Prim Ministru: Jista' l-Prim Ministru jwieġeb mistoqsija parlamentari 8659 u jgħid x'kien l-eżitu tal-istudji ambjentali li saru dwar il-problema tal-irwejjaħ li kienu qed ibatu minnha l-ħaddiema tal-Awtorità ta' Malta dwar l-Ambjent u l-Ippjanar f'Hexagon House il-Marsa? Din il-problema ġiet riżolta definittivament?
ONOR. LAWRENCE GONZI:  Nirreferi lill-Onor. Interpellant għat-tweġiba li tajt għall-mistoqsija parlamentari 8659.
SPETTUR TAL-AMBJENT – ĦRUĠ TA’ LETTERS TO PROSECUTE

8821. L-ONOR. LEO BRINCAT  staqsa lill-Prim Ministru: Jista’ l-Prim Ministru jwieġeb mistoqsijiet parlamentari 8620, 8426, 8025, 7419 u 7237 u jgħid kemm inħarġu letters to prosecute mill-Ispetturi ta’ l-Ambjent, sena b’sena mill-2002 sa l-2008?  Dawn kif kienu mqassmin bejn tniġġis, ħsara jew qtil ta’ speċi protetti, twaqqiegħ ta’ ħitan tas-sejjieħ, importazzjoni ta’ speċi protetti, scrap yards illegali, tħaddim ta’ impjanti mhux skont ir-regoli ambjentali  u rimi ta’ skart?  Kemm minn dawn ġew deċizi mill-qorti u minn dawk deċizi instabu ħatja?
ONOR. LAWRENCE GONZI:  Tweġiba tingħata f’xi seduta oħra.
MWIET BIL-KANĊER

8822. L-ONOR. LEO BRINCAT  staqsa lill-Ministru għall-Politika Soċjali: Jista' l-Ministru jwieġeb mistoqsijiet parlamentari 8618, 8425 u 8103 u jgħid f'dawn l-aħħar ħames snin kemm mietu nies bil-kanċer, sena b'sena, kemm fuq skala nazzjonali kif ukoll minn lokal lokal?
ONOR. JOHN DALLI:  It-tagħrif mitlub għadu qed jinġabar.
DIRECT ORDERS

8823. L-ONOR. GINO CAUCHI  staqsa lill-Ministru tal-Finanzi, l-Ekonomija u Investiment: B'referenza għat-tweġiba li ngħatat għall-mistoqsija parlamentari 7488, jista' l-Ministru jispeċifika għal liema xogħol ingħatat id-direct order ta'  €351, 828.00 lil Galaxy Limited; €344,560 lil SG Solutions Limited u dik ta' €365,000,00 lil Nuctech Hong Kong Co. Ltd?
ONOR. TONIO FENECH: L-informazzjoni għadha qiegħda tinġabar.  Għaldaqstant ir-risposta ser tingħata f'xi seduta oħra.
FIOTT ADVOCATES - DIRECT ORDER 

8824. L-ONOR. GINO CAUCHI  staqsa lill-Ministru tal-Finanzi, l-Ekonomija u Investiment: B'referenza għat-tweġiba tal-mistoqsija parlamentari 7488, jista' l-Ministru jispeċifika għal liema xogħol ingħatat id-direct order lil Fiott Advocates u li għalih dawn tħallsu €81.53 għal kull siegħa xogħol u €582.34 għal kull ġurnata xogħol barra minn Malta?
ONOR. TONIO FENECH:  Ninforma lill-Onor. Interpellant li d-direct order tirrigwardja servizzi professjonali provduti minn Fiott Advocates in konnessjoni mat-trattat fuq taxxa doppja mal-Istati Uniti tal-Amerika u reviżjoni ta’ trattati simili mal-Libja u ċ-Ċina u trattati eżisenti oħra li jiġu indikati minn dan il-Ministeru.  Dawn is-servizzi jinkludu preparazzjoni għan-negozjati u parteċipazzjoni fid-diskussjonijiet mal-pajjizi konċernati.
SUSSIDJU LILL-KUMPANIJI LOW COST
8825. L-ONOR. GINO CAUCHI  staqsa lill-Prim Ministru: B'referenza għat-tweġiba tal-mistoqsija parlamentari 8163, jista' l-Prim Ministru jgħid kemm, b'mod kumpless, il-gvern ħallas flus f'sussidji lill-kumpaniji kollha li jħaddmu titjiriet minn u lejn Malta fuq bażi low cost?
ONOR. LAWRENCE GONZI: Tweġiba tingħata f’xi seduta oħra.
TNAQQIS TAL-LIVELL TA' CO2
8826. L-ONOR. FREDERICK AZZOPARDI  staqsa lill-Ministru għar-Riżorsi u Affarijiet Rurali: Jista' l-Ministru jwieġeb mistoqsija parlamentari 6017 u ċioe: Peress li Malta bħala membru fl-Unjoni Ewropea hija obbligata tirrapporta kull sena lill-Unjoni Ewropea fuq dak li Malta tkun qed tagħmel biex tilħaq miri stabbiliti dwar tnaqqis tal-livell ta' CO2, u peress li wieħed minn dawn it-targets li Malta għandha hu dak li sal-2020, 10% tal-enerġija tagħna trid tiġi minn sorsi nodfa billi nużaw teknoloġiji ta' enerġija alternattiva mix-xemx jew riħ, jista' l-Ministru jgħid xi strateġija se timplimenta Malta biex tilħaq din il-mira?
ONOR. GEORGE PULLICINO:  Risposta tingħata f’xi seduta oħra.
TNAQQIS TAL-LIVELL TA' CO2

8827. L-ONOR. FREDERICK AZZOPARDI  staqsa lill-Ministru għar-Riżorsi u Affarijiet Rurali: Jista' l-Ministru jwieġeb mistoqsija parlamentari 6018 u ċioe: Peress li Malta bħala membru tal-Unjoni Ewropea hija obbligata tirrapporta kull sena lill-Unjoni Ewropea fuq dak li Malta tkun qed tagħmel biex tilħaq miri stabbiliti dwar tnaqqis tal-livell ta' CO2, u peress li dawn it-targets jirrigwardaw is-setturi bħat-trasport, agrikoltura u skart, jista' l-Ministru jgħid xi strateġija se timplimenta Malta  dwar kif tista' tnaqqas b'mod konkret l-emissjonijiet tal-gassijiet serra f'dan is-settur?
ONOR. GEORGE PULLICINO:  Risposta tingħata f’xi seduta oħra.
BDIEWA U RAĦĦALA GĦAWDXIN LI BBENEFIKAW MILL-PROGRAMM TA' FONDI STRUTTURALI  

8828. L-ONOR. FREDERICK AZZOPARDI  staqsa lill-Ministru għar-Riżorsi u Affarijiet Rurali: Jista' l-Ministru jwieġeb mistoqsija parlamentari 6625 u jgħid kemm kien in-numru ta' bdiewa u raħħala Għawdxin li bbenefikaw mill-Programm ta' Fondi Strutturali taħt il-miżura għal Investiment fi Strutturi Agrikoli f'dawn l-aħħar tliet snin? Jista' l-Ministru jgħid min kienu dawn il-bdiewa u raħħala u l-ammont ta' għajnuna li ħadu kull wieħed?
ONOR. GEORGE PULLICINO:  Risposta tingħata f’xi seduta oħra.
GĦAWDEX - REMOTE GAMING
8829. L-ONOR. FREDERICK AZZOPARDI  staqsa lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsija parlamentari 6351 u ċioe: Peress li settur ġdid għal pajjiżna li permezz tiegħu qed jinħolqu aktar impjiegi f'Malta hu dak tal-logħob permezz tal-internet, jista' l-Ministru jintervjeni biex xi operaturi internazzjonali tar-remote gaming jiġu mħajra jinvestu f'Għawdex?
ONOR. TONIO FENECH:  L-informazzjoni għadha qiegħda tinġabar.  Għaldaqstant ir-risposta se tingħata f'xi seduta oħra.
TFAL B'DIŻABILITÀ INTELLETWALI 
8830. L-ONOR. FREDERICK AZZOPARDI  staqsa lill-Ministru għall-Politika Soċjali: Jista' l-Ministru jwieġeb mistoqsija parlamentari 5853 u jgħid kemm hemm tfal b'diżabilità intelletwali bħalissa li qed jużaw is-servizz taċ-child development and assessments unit (CDAU)? Kif huma mqassma skont l-età, subien u bniet? Liema huma s-servizzi li ngħataw lil dawn it-tfal? Kemm minnhom huma minn Għawdex?
ONOR. JOHN DALLI:  It-tagħrif mitlub għadu qed jinġabar.
VALLETTA: BIAGIO STEPS - MUŻEW

8831. L-ONOR. CHARLES BUHAGIAR  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tikkonferma l-pjanijiet li Biagio Steps fil-Belt jiġi konvertit f'mużew? Jekk fl-affermattiv, hemm xi data meta jista' jinbeda x-xogħol?
ONOR. DOLORES CRISTINA:  Nikkonferma li ġie deċiż li Biagio Steps fil-Belt jiġi konvertit f’mużew dwar il-fortifikazzjonijiet. Dan hu proġett bejn il-Ministeru għar-Riżorsi u l-Affarijiet Rurali u l-Ministeru tal-Edukazzjoni, Kultura, Żgħażagħ u Sport u bħalissa għaddejjin diskussjonijiet kif dan il-mużew se jiġi żviluppat u mmexxi.
FURJANA - ŻBIR TA' SIĠRA TAŻ-ŻEBBUĠ

8832. L-ONOR. JEAN PIERRE FARRUGIA  staqsa lill-Ministru għar-Riżorsi u Affarijiet Rurali: Jista' l-Ministru jara li tinżabar siġra taż-żebbuġ li l-friegħi tagħha qegħdin jostakolaw lin-nies li jitilgħu t-taraġ fiċ-ċentru tas-saħħa tal-Furjana?
ONOR. GEORGE PULLICINO:  Risposta tingħata f’xi seduta oħra.
DĦUL MILL-MAGNI TAL-LOGĦOB FIL-CASINOS
8833. L-ONOR. HELENA DALLI  staqsiet lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsijiet parlamentari 8637, 8431, 8276, 8118, 7523, 7294, 6957 u 6692 u jgħid għal kemm tammonta ċ-ċifra totali li l-gvern idaħħal  kull sena mill-magni tal-logħob li hemm allokati fl-erba' casinos li hawn f'Malta, jiġifieri gaming tax, income tax fuq il-kumpaniji, taxxi fuq il-qligħ, kontribuzzjonijiet soċjali tal-impjegati eċċ.?

Kemm-il persuna jimpjegaw l-erba' casinos f'pajjiżna?
Jikkonferma li hawn madwar 12,000 magna tal-logħob simili għal dawk li hemm fil-casinos imxerrdin fi ħwienet tal-logħob li qegħdin jinbtu f'kull belt u raħal ta' Malta?

Il-kondizzjonijiet għall-permessi għall-ftuħ ta' casinos f'pajjiżna jinkludu sbarrament tal-età, biex wieħed jidħol u jilgħab irid ikun għalaq 25 sena, self barring li jorbot għall-casinos kollha, skrutinju dettaljat tal-flejjes li jidħlu u joħorġu kif ukoll preżenza ta' uffiċjali responsabbli għas-setturi tal-gambling, taxxa, eċċ.  Jista' jispjega  jekk l-operaturi ta' dawn il-magni tal-logħob (mhux casinos) għandhomx l-istess regolamenti?
ONOR. TONIO FENECH:  L-informazzjoni għadha qiegħda tinġabar.  Għaldaqstant ir-risposta tingħata f'xi seduta oħra.
SPEĊJALISTI LI JŻURU MORDA FID-DJAR
8834. L-ONOR. CHARLES MANGION  staqsa lill-Ministru għall-Politika Soċjali: Jista' l-Ministru jwieġeb mistoqsijiet parlamentari 8677 u 8405 u jgħid x'inhi l-proċedura meta pazjenti li ma jistgħux joħorġu u ma jkunux rikoverati fl-Isptar Mater Dei ikollhom bżonn li jarahom speċjalista tal-gvern? L-ispeċjalisti tal-gvern għandhom xi allowance biex iżuru lil dawn il-morda li ma jkunux fl-Isptar Mater Dei jew jitħallsu għal kull vista li jagħmlu barra mill-isptar? F'każ li fl-affermativ, x'tip ta' allowance/ħlas jingħataw?
ONOR. JOHN DALLI:  It-tagħrif mitlub għadu qed jinġabar.
DJAR TAL-ANZJANI 

8835. L-ONOR. JEAN PIERRE FARRUGIA  staqsa lill-Ministru għall-Politika Soċjali: Jista' l-Ministru jgħid kemm hemm djar tal-anzjani li fihom hemm sħubija bejn il-gvern u l-privat? Liema huma? Kemm hemm anzjani fiħom f'kull każ u x'inhi r-rata li titħallas kuljum f'kull każ?
ONOR. JOHN DALLI:  It-tagħrif mitlub għadu qed jinġabar.
MINISTERU GĦALL-POLITIKA SOĊJALI - SERVIZZ TAL-INTERNET

8836. L-ONOR. CHARLES MANGION  staqsa lill-Ministru għall-Politika Soċjali: Jista' l-Ministru jwieġeb mistoqsijiet parlamentari 8678 u 8418 u jgħid min huma dawn il-persuni u x'inhu l-ammont li qed jitħallas kull xahar u minn liema service provider qed jingħata dan is-servizz?
ONOR. JOHN DALLI:  It-tagħrif mitlub għadu qed jinġabar.
KORPORAZZJONI ENEMALTA – TELF MILL-HEDGING AGREEMENTS
8837. L-ONOR. CHARLES MANGION  staqsa lill-Ministru għall-Infrastruttura, Trasport u Komunikazzjoni: B’referenza għat-tnaqqis fil-prezzijiet ta' konsum ta' dawl, jista' l-Ministru jwieġeb mistoqsija parlamentari 8614 u jikkonferma jekk it-telf li sofriet il-Korporazzjoni Enemalta mill-hegding agreements ġiex mgħoddi fuq il-konsumatur?

Jekk le hux il-ħsieb tal-gvern li eventwalment matul din is-sena dan it-telf jgħaddih fuq il-konsumatur ?

Peress li meta l-Awtorità ta' Malta dwar ir-Riżorsi kienet qed tanalizza l-aħħar stimi tal-KMPG fuq il-kontijiet tad-dawl u l-ilma  l-estimi mibgħuta mill-KPMG kienu kkakolati fuq il-bażi ta' Total Target Recovery  ta'  €305.1 miljun mit-tariffi, u peress li fil-kalkoli  tal-Awtorità ta' Malta dwar ir-Riżorsi, dan it-target issa nieżel  għal €254 miljun  jfissirx effettivament li r-roħs fit-tariffi huwa biss ta' 16.5% u mhux kif stqarr pubblikament il-Prim Ministru ta' 22%?
ONOR. AUSTIN GATT:  Ninforma lill-Onor Interpellant li r-risposta tingħata f'xi seduta oħra.

PROPRJETÀ MIXTRIJA MILL-UFFIĊJU KONĠUNT - KUNDIZZJONIJIET

8838. L-ONOR. JEAN PIERRE FARRUGIA  staqsa lill-Ministru tal-Finanzi, l-Ekonomija u Investiment: Jista' l-Ministru jgħid, persuni li huma propretarji ta' djar/appartamenti li xtraw mill-uffiċċju konġunt, x'kondizzjonijiet huma marbutin bihom biex ibigħu din il-proprjetà u wara kemm żmien? 
ONOR. TONIO FENECH:  Ngħarraf lill-Onor. Interpellant illi hawn taħt qiegħed nirriproduċi il-kundizzjonijiet li persuna hija marbuta bihom wara li tkun xtrat id-dirett dominju temporanju (fdiet iċ-ċens) u allura saret il-proprjetarja assoluta:
(1) Sa għoxrin (20) sena mid-data ta’ meta applikant ikun ġie infurmat bil-miktub bil-prezz li bih il-proprjetà tista’ tiġi mifdija jew mixtrija -
a)  il-proprjetà mibjugħa trid tibqa’ tintuża għal skop ta’ residenza; 

b) ma jkun permess ebda żvilupp (re-development) tal-proprjetà ħlief xogħol ta’ renovazzjoni jew rikostruzzjoni tal-istess fond kif kien oriġinarjament bl-istess numru ta’ fondi ta’ abitazzjoni;
c) madankollu, jekk il-proprjetà tiġi konvertita f’ aktar minn unità waħda ta’ residenza u tiġi trasferita lil dixxendenti u axxendenti lineari u bejn l-aħwa dan ma jitqiesx bħala re-development.  Jekk sussegwentement isir xi trasferiment ieħor lil terzi, dan ikun soġġett ukoll għal dak kollu li hemm provdut fil-paragrafu (3) hawn taħt imsemmi.

 (2) Ix-Xerrej jista’ meta jrid jitlob lit-Taqsima Proprjetà tal-Gvern biex kontemporanjament iċedi l-kundizzjonijiet skont il-paragrafu (1) hawn fuq imsemmija, u dan versu l-ħlas ta’ darba lit-TPG ta’ miżata ta’ ċessjoni ekwivalenti għal perċentagg tal-prezz (indikati hawn taħt) tal-bejgħ dikjarat fuq il-konvenju iffirmat bejn ix-xerrej u terzi, liema konvenju ikun dak li ġie debitament mibgħut lill-Kummissarju tat-Taxxi Interni.  Dan il-prezz irid jiġi sussegwentement konfermat fuq il-kuntratt tal-bejgħ.  It-TPG tirriserva id-dritt li tagħmel stima tal-fond, jekk u meta jkun meħtieġ.

(3) Il-persentaġġi li jridu jitħallsu huma dawn li ġejjin:

a) Sa ħames (5) snin mid-data ta’ meta applikant ikun ġie infurmat bil-miktub bil-prezz li bih il-proprjetà tista’ 
tiġi mifdija jew mixtrija, ħamsa u għoxrin fil-mija (25%) tal-prezz ta’ bejgħ;

b) Mis-sitt (6) sena sal-għaxar (10) sena mill-istess data, għoxrin fil-mija (20%) tal-prezz tal-bejgħ;
c) Mill-ħdax (11) il-sena  sal-ħmistax (15) il-sena mill-istess data, ħmistax fil-mija (15%) tal-prezz tal-bejgħ;

d) Mis-sittax (16) il-sena sal-għoxrin (20) sena mill-istess data, għaxra fil-mija (10%) tal-prezz ta’ bejgħ.

(4)  Sa ħames (5) snin mid-data ta’ meta applikant ikun ġie infurmat bil-miktub bil-prezz li bih il-proprjetà tista’ tiġi mifdija jew mixtrija:

a)  trasferiment inter vivos jista’ isir iżda suġġett għal kundizzjoni li titħallas is-somma ekwivalenti għal ħamsa u għoxrin fil-mija (25%) tal-prezz ta’ bejgħ lit-Taqsima Proprjetà tal-Gvern.

b) Madankollu, trasferimenti inter vivos ma’ dixxendenti u axxendenti lineari u bejn l-aħwa ikunu eżentati minn klawsola (4a) kemm il-darba il-fond jibqa’ bħala l-istess unità ta’ residenza u jibqa’ hekk jintuża.  Jekk sussegwentment isir xi trasferiment ieħor ikun soġġett ukoll għal dak kollu li hemm provdut fil-paragrafu (1) hawn fuq imsemmi.
c) Jekk fost l-applikanti pendenti hemm talba għal trasferiment minn persuni reġistrati mal-Kummissjoni Nazzjonali għall-Persuni b’ Diżabilità, tista’ tiġi kunsidrata biex il-kundizzjoni stipulata fil-klawsola (4a) hawn fuq imsemmija, ma tapplikax u għalhekk il-persuna tiġi eżentata minnha.  Din it-talba għall-eżenzjoni trid issir mill-applikant bil-miktub fl-istess ħin meta qed tiġi proċessata l-applikazzjoni ulterjuri.

d) Jekk fost l-applikanti pendenti hemm talba għal trasferiment minn koppja li illum hija separata wara deċiżjoni finali, res judicata  mogħtija minn qorti jew permezz ta’ kuntratt ta’ separazzjoni personali debitament awtorizzat mill-Qorti tal-Familja, il-kundizzjoni fil-klawsola (4a) fuq imsemmija ma tapplikax u għalhekk dawn il-koppji jiġu eżentati minnha.  Din it-talba għal eżenzjoni trid issir mill-applikant bil-miktub fl-isess ħin meta qed tiġi proċessata l-applikazzjoni ulterjuri.

UFFIĊĊJU TAL-VAT - KAŻ FUQ FRODI

8839. L-ONOR. CHARLES MANGION  staqsa lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsija parlamentari 8613 u jgħid f’liema stadju waslet l-investigazjoni dwar l-allegat frodi fl-uffiċċju tal-VAT? Jista' jgħid kemm huwa l-ammont ta' fondi iffrodati lill-gvern u t-taxpayer? Peress li l-gvern waqqaf ir-refunds dovuti lil persuni bona fide li huma intitolati għal dawn ir-refunds, jista' il-gvern jgħid meta se jibda jagħti lura dak li huwa ta' dawn il-persuni?  Nassumi li sal-lum il-persuni (vatable persons) li huma indagati għax involuti fl-allegat frodi huma identifikati u għalhekk id-dipartiment jista' juża diskrezjoni prudenti u jerġa' jagħti lura ir-refunds fejn dovuti? Jifhem il-Ministru li  fiċ-ċirkustanzi ħafna negozji għandhom nuqqas ta' cashflow li taffetwa negativament in-negozji tagħhom?
ONOR. TONIO FENECH:  L-informazzjoni għadha tinġabar.  Għaldaqstant ir-risposta se tingħata f'xi seduta oħra.
TAXXA TAL-BOLL U PROVISIONAL CAPITAL GAINS TAX FUQ KUNTRATTI

8840. L-ONOR. CHARLES MANGION  staqsa lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsijiet parlamentari 8683 u 8410 u jgħid kemm kien il-ħlas li l-gvern ġabar bħala taxxa tal-boll fuq kuntratti u provisional capital gains Tax fuq kuntratti xahar b'xahar matul is-sena 2008 sa Marzu 2009?
ONOR. TONIO FENECH:  L-informazzjoni għadha qiegħda tinġabar.  Għaldaqstant ir-risposta se tingħata f'xi seduta oħra.
EUREKA SERVICES LTD 

8841. L-ONOR. JOE MIZZI  staqsa lill-Ministru għall-Infrastruttura, Trasport u Komunikazzjoni: B'referenza għall-kuntratt li l-gvern iffirma ma' Eureka Services Ltd., jista' l-Ministru jwieġeb mistoqsija parlamentari 8680 u jinforma min hija l-persuna li skont il-ftehim qed tingħata kopja ta' “Eureka Images Database kif supplimentata u awmentata minn jum għal jum"? Kull meta qiegħda tingħata kopja aġġornata?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.

EUREKA SERVICES LTD

8842. L-ONOR. JOE MIZZI  staqsa lill-Ministru għall-Infrastruttura, Trasport u Komunikazzjoni: B'referenza għall-kuntratt li l-gvern iffirma ma' Eureka Services Ltd., jista' l-Mininstru jwieġeb mistoqsija parlamentari 8675 u jinforma kemm kien l-ammont ta' ħlas li l-gvern ħallas lil kumpanija għas-servizzi li din tat lill-gvern matul is-sena 2001 sas-sena 2009 sal-lum?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.

EUREKA SERVICES LTD

8843. L-ONOR. JOE MIZZI  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsija parlamentari 8685 u jgħid kemm ħallas il-gvern lil Eureka Services Limited xahar b'xahar matul is-sena 2007, 2008 u 2009 għar-riċerki? Kemm daħħal flus il-gvern xahar b'xahar għall-istess perjodu mingħand nutara u l-pubbliku ġenerali għall-istess riċerka? Kemm kienu r-riċerki li ma nġabrux u l-gvern ħallas tagħhom lil imsemmija kumpanija?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.

KUMITATI TA’ RIABILITAZZJONI - CHAIRPERSON
8844. L-ONOR. CHARLES BUHAGIAR  staqsa lill-Ministru għar-Riżorsi u Affarijiet Rurali: Jista' l-Ministru jgħid min hi l-persuna maħtura bħala chairperson tal-kumitati ta’ riabilitazzjoni? Kemm titħallas din il-persuna? Jista' jpoġġi l-kuntratt tagħha fuq il-Mejda tal-Kamra? 
ONOR. GEORGE PULLICINO:  Risposta tingħata f’xi seduta oħra.
VALLETTA:  PROĠETT TA’ PJAZZA SAN GORĠ - RWOL TA’ PERSUNA
8845. L-ONOR. CHARLES BUHAGIAR  staqsa lill-Ministru għar-Riżorsi u Affarijiet Rurali: Jista' l-Ministru jwieġeb mistoqsijiet parlamentari 8643 u 8434 u jgħid x'inhu r-rwol tal-persuna li d-dettalji dwarha qed jintbagħtu separatament, fil-proġett ta' Pjazza San Gorġ? Jista' jpoġġi fuq il-Mejda tal-Kamra kopja tal-kuntratt ta' din il-persuna?
ONOR. GEORGE PULLICINO:  Tweġiba tingħata f’xi seduta oħra.
COTTONERA WATERFRONT - XOGĦLIJIET

8846. L-ONOR. CHARLES BUHAGIAR  staqsa lill-Ministru għar-Riżorsi u Affarijiet Rurali: Jista' l-Ministru jwieġeb mistoqsija parlamentari 8646 li oriġinarjament saret lill-Ministru għall-Infrastruttura, Trasport u Kommunikazzjoni u li issa ġiet riferuta lilu u jgħid jekk hux qiegħed isir monitoraġġ tax-xogħlijiet previsti skont il-kuntratt għall-iżvilupp tal-Cottonera Waterfront, kemm dak tal-Cottonera Waterfront Group kif ukoll tal-Port Cottonera fit-termini taż-żmien kif previst fl-istess kuntratt? Jekk fl-affermativ, x'xogħlijiet fadal li jsiru sabiex il-proġett ikun komplut kif previst fil-kuntratt?
ONOR. GEORGE PULLICINO:  Risposta tingħata f’xi seduta oħra.
ŻEBBUĠ - ISEM LIL TRIQ ĠDIDA

8847. L-ONOR. CHARLES BUHAGIAR  staqsa lill-Ministru tal-Ġustizzja u l-Intern: Jista' l-Ministru jgħid f'liema stadju waslet it-talba tal-Kunsill Lokali ta' Ħaż-Żebbuġ għall-għoti ta' isem lit-triq il-ġdida fil-lokalità? 
ONOR. CARMELO MIFSUD BONNICI:  Ninsab infurmat illi l-Kumitat għat-Tismija tat-Toroq ma rċeva l-ebda talba mill-Kunsill Lokali ta' Ħaż-Zebbuġ, għall-għoti ta' isem lit-triq il-ġdida fil-lokalità.

Infurmat ukoll illi l-aħħar proposta ta' tismija ta' triq mibgħuta mingħand dan il-Kunsill kienet fl-24 ta' Awwissu tal-2004.
TIGNÈ U MANOEL ISLAND - XOGĦLIJIET

8848. L-ONOR. CHARLES BUHAGIAR  staqsa lill-Ministru għar-Riżorsi u Affarijiet Rurali: Jista' l-Ministru jwieġeb mistoqsija parlamentari 8648 li oriġinarjment saret lill-Ministru għall-Infrastruttura, Trasport u Kommunikazzjoni u li issa ġiet riferuta lilu u jgħid jekk hux qiegħed isir moniteraġġ tax-xogħlijiet previsti skont il-kuntratt tal-MIDI kemm f'Tignè Point kif ukoll f'Manoel Island b'mod partikolari meta mqabbel maż-żmien li kellhom jitlestew skont l-istess kuntratt? Jekk fl-affermativ, x'xogħlijiet fadal li jsiru sabiex il-proġett ikun komplut kif previst fil-kuntratt?
ONOR. GEORGE PULLICINO: Risposta tingħata f’xi seduta oħra.
HERITAGE MALTA – STEDINA LILL-ĦADDIEMA GĦALL-FTUĦ TA’ MUŻEW
8850. L-ONOR. OWEN BONNICI  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid għaliex il-ħaddiema ta' Heritage Malta li ħadmu biex ilestu l-mużew tal-gwerra ma ġewx mistiedna fil-ftuħ uffiċjali ta' l-istess mużew?  Għalfejn minflok ġew mistiedna f'ġurnata oħra?  Ma kienx ikun aktar għaqli li jiġu mistiedna fl-istess ġurnata?
ONOR. DOLORES CRISTINA:  Il-ħaddiema ta Heritage Malta, flimkien mal-familji tagħhom, ġew mistiedna għall-preview organizzat speċjalment għalihom qabel infetaħ dan il-mużew għall-pubbliku u ingħataw ukoll token bħala ringrazzjament waqt ir-riċeviment.
AWTORITÀ TAD-DJAR – MEANS TESTING
8851. L-ONOR. RODERICK GALDES  staqsa lill-Ministru għall-Politika Soċjali: Jista' l-Ministru jgħid kif familji li għandhom postijiet li fuqhom hemm ordni ta' rekwiżizzjoni qed jirċievu ittra fejn l-Awtorità se tneħħi din l-ordni minn fuqhom, iżda qed titlob li qabel ma jsir dan isir means test billi jiffirmaw numru ta' dikjarazzjonijiet u riċerki fuq l-inkwilini? Jista' l-Ministru jgħid x'inhu l-iskop li jsir dan il-means test ġaladarba l-ordni se titneħħa xorta waħda?

 

Jista' jgħid għaliex dawn il-familji qed jintalbu ħlas biex isiru r-riċerki dwarhom meta dawn ma talbuhomx huma?

ONOR. JOHN DALLI:  Informat li l-iskop wara il-means testing huwa biex l-Awtorità tara jekk hemmx il-ħtieġa ta’ xi għajnuna ta’ sussidju fuq il-kera li tista’ tiġi mitluba. L-inkwilini mhumiex obbligati jagħtu din l-informazzjoni però f’dan il-każ l-Awtorità ma tagħti l-ebda għajnuna.  
ATTIVITÀ WAQT IĊ-CHAMPIONS LEAGUE FINAL
8852. L-ONOR. ROBERT ARRIGO  staqsa lill-Prim Ministru: Kunsill Lokali li dettalji dwaru qed jintbagħtu separatament qed jibgħat flyers lir-residenti fejn il-kunsill stess se juri ċ-champions league final, u dan bi ħlas li jinkludi xi drinks u finger food. Jista' l-Prim Ministru jgħid jekk dan huwiex legali? Il-kunsill kellu jitlob xi permess mid-dipartiment? Kemm daħħlu flus minn din l-attività?
ONOR. LAWRENCE GONZI: Tweġiba tingħata f’xi seduta oħra.
FORZI ARMATI TA' MALTA - DIRECT ORDERS
8853. L-ONOR. LEO BRINCAT  staqsa lill-Prim Ministru: B'referenza għall-mistoqsija parlamentari 7721, jista' l-Prim Ministru jgħid fil-każ tad-direct orders li hemm in konnessjoni mal-Forzi Armati ta' Malta ta' €1 miljun 'il fuq, jew €1 miljun kumulattiv 'il fuq allokati lill-istess ditta, ġewx mitluba mill-inqas żewġ kwotazzjonijiet oħra f'kull każ? Jekk iva, jista' jgħid liema kienu d-ditti l-oħra li ġew avviċinati u li ma ntgħażlux?
ONOR. LAWRENCE GONZI:  Tweġiba tingħata f’xi seduta oħra.
QRATI - THEDDID BIL-BOMBI 

8854. L-ONOR. JOSÈ HERRERA  staqsa lill-Ministru tal-Ġustizzja u l-Intern: Jista’ l-Ministru jgħid mill-1 ta’ Jannar sal-lum kemm kien hemm theddid ta’ bombi fil-bini tal-qrati? 
ONOR. CARMELO MIFSUD BONNICI:  Ninforma lill-Onor. Interpellant illi mill-1 ta' Jannar 2009 sal-lum kien hemm 8 theddidiet ta' bombi fil-bini tal-Qrati tal-Ġustizzja.
TRIBUNAL INDUSTRIJALI – PUBBLIKAZZJONI TA’ SENTENZI
8855. L-ONOR. JOSÈ HERRERA  staqsa lill-Ministru tal-Ġustizzja u l-Intern: Għalkemm it-Tribunal Industrijali ma jaqax strettament taħt id-dekasteru tiegħu, jikkonsidra l-Ministru li bi ftehim jieħu ħsieb sabiex is-sentenzi tat-Tribunal Industrijali jiġu wkoll ippubblikati online fil-website tal-Ministeru? 
ONOR. CARMELO MIFSUD BONNICI:  Is-suġġeriment tal-Onor. Interpellant ser jiġi kkunsidrat.
TRIBUNAL INDUSTRIJALI - SENTENZI DEĊIZI

8856. L-ONOR. JOSÈ HERRERA  staqsa lill-Ministru għall-Politika Soċjali: Jista' l-Ministru jgħid matul dawn l-aħħar 12-il xahar kemm ġew deċizi sentenzi mit-Tribunal Industrijali u jagħti statistika ta’ kemm minn dawn il-kazi nqagħtu favur il-ħaddiem u kemm kien hemm każijiet fejn it-tribunal ordna reinstatement ta’ l-individwu konċernat?
ONOR. JOHN DALLI:  Ninsab informat li bejn il-25 ta' Mejju 2008 u l-25 ta' Mejju 2009 it-Tribunal Industrijali ta erbgha u sittin (64) decizjoni li għandhom x’jaqsmu ma allegat tkeċċija ngusta maqsumin hekk: -

Erbgħa u għoxrin (24) favur il-ħaddiema u min iħaddem ġie ordnat li jingħata kumpens.  

Deċiżjoni waħda (1) favur il-ħaddiem fejn ġie ordnat kumpens u reinstatement.

Disa' u tletin (39) kontra l-ħaddiem.

QORTI KOSTITUZZJONALI 
8857. L-ONOR. JOSÈ HERRERA  staqsa lill-Ministru tal-Ġustizzja u l-Intern: Peress li fuq domandi preċedenti l-Ministru kien wieġeb li ma tinżammx statistika dwar kemm inqatgħu kawżi mill-Qorti Kostituzzjonali u kemm minn dawn inqatgħu mill-individwu, peress li din hija kwesjtoni ta’ interess nazzjonali, jidhirlu l-Ministru li wasal iż-żmien li tibda tinżamm din l-istatistika?

Peress li għal għexieren ta’ snin saret prattika kostanti quddiem il-Qrati tal-Maġistrati li jsiru patteġġjamenti informali, jista' jintroduċi leġislazzjoni relattiva sabiex jirregolarizza din il-kwestjoni?
ONOR. CARMELO MIFSUD BONNICI:  Ninsab infurmat li l-mistoqsija parlamentari 1703 li ngħatat tweġiba għaliha, indikat bil-preċiż kemm inqatgħu kawżi mill-Qorti Kostituzzjonali.

Għar-rigward it-tieni parti, is-suġġeriment tal-Onor. Interpellant se jiġi kkunsidrat.
TRIBUNALI LOKALI – ĊENTRALIZZAZZJONI TAS-SMIGĦ TA' KAWŻI

8858. L-ONOR. JOSÈ HERRERA  staqsa lill-Ministru tal-Ġustizzja u l-Intern: Minħabba l-fatt li t-Tribunali Lokali (Kummissarju għall-Ġustizzja) jinsabu mifruxa ma’ Malta u Għawdex kollha, u b’hekk dak li jkun mhux qed jirnexxielu jsib avukat li jiddefendih, jista' l-Ministru jerga’ jiċċentralizza s-smigħ ta’ dawn il-kawżi fil-bini fejn jinstemgħu wara l-ħin tal-kawżi l-oħra? 
ONOR. CARMELO MIFSUD BONNICI:  Għalkemm hemm argumenti fuq kull naħa, l-pożizzjoni preżenti hija li dawn ma jerġgħux jiġu ċentralizzati.
VERBALI TAL-KUMPILAZZJONIJIET U TA’ APPELLI KRIMINALI

8859. L-ONOR. JOSÈ HERRERA  staqsa lill-Ministru tal-Ġustizzja u l-Intern: Jikkonsidra l-Ministru li jieħu ħsieb li l-verbali tal-kumpilazzjonijiet u tal-appelli kriminali jiġu wkoll ippubblikati online kif qed jiġu s’issa ppubblikati l-verbali f’kawżi ċivili? 
ONOR. CARMELO MIFSUD BONNICI:  Għalkemm lest li nikkunsidra dak li qed jipproponi l-Onor. Interpellant, wieħed irid joqgħod ferm attent, fejn si tratta ta' proċeduri kriminali, li tiġi osservata mhux biss il-kelma imma anke l-ispirtu tal-Artikolu 518 tal-Kodiċi Kriminali.  Fil-waqt li r-regola fiċ-ċivil hi li l-atti huma aċċessibbi għal kulħadd, fil-kriminali r-regola hi bil-kontra u, ċioe li huma biss il-partijiet u l-avukati tagħhom li għandhom aċċess għall-atti u d-dokumenti tal-qorti.
AMMONT DOVUT LILL-ITS
8866. L-ONOR. RODERICK GALDES  staqsa lill-Ministru għall-Edukazzjoni, Kultura, Żgħażagħ u Sport: B'referenza għall-mistoqsija parlamentari 8639, tista' l-Ministru tikkonsidra li dawn l-arrears of revenue li ilhom iktar minn 13-il sena u li l-persuna ma kenitx infurmata dwarhom jinħafru minħabba li fil-preżent din il-persuna qed taħdem bil-four day week għax il-fabbrika fejn qed taħdem intlaqtet ħażin u l-familja se jkollha tarbija għalhekk mhijiex f'pożizzjoni finanzjarja li tista’ tħallas dan l-ammont finanzjarju? Ma taħsibx li fiċ-ċirkustanzi li tinsab fihom din il-familji kien insensittiv li tintbagħat din l-ittra legali wara 13-il sena?
ONOR. DOLORES CRISTINA:  Nirreferi għat-tweġiba li tajt għall-mistoqsija parlamentari numru 8639. Mhux korrett li jingħad li l-persuna li għaliha qiegħda ssir riferenza f'din il-mistoqsija ma kienitx infurmata dwar l-ammont li kellha trodd lura lill-ITS li kienet irċeviet bħala stipendju.  Kull student jingħata kopja tar-Rules and Regulations tal-ITS. Barra minn hekk intbagħtu diversi ittri lill-istess individwu li qatt ma nisslu l-ebda reazzjoni mill-persuna msemmija. Kien biss meta nħarget ittra legali li kien hemm reazzjoni permezz tal-Onor. Interpellant.
DJAR RESIDENZJALI ŻGĦAR FIL-KOMUNITÀ

8879. L-ONOR. JUSTYNE CARUANA  staqsiet lill-Ministru għall-Politika Soċjali: Jista' l-Ministru jgħid x'servizzi joffri l-gvern fil-komunità u fi djar residenzjali  żgħar? 
ONOR. JOHN DALLI:  It-tagħrif mitlub għadu qed jinġabar.
UFFIĊĊJU TAL-PRIM MINISTRU - SERVIZZ TAL-INTERNET
8880. L-ONOR. CHARLES MANGION  staqsa lill-Prim Ministru: Jista' l-Prim Ministru jwieġeb mistoqsijiet parlamentari 8684 u 8415 u jinforma jekk hemmx xi impjegati tal-gvern mal-Ministeru inkluż s-segretarjat tal-Ministru li għandu servizz tal-internet mhux provdut mill-MITTS? Min huma dawn il-persuni u x'inhu l-ammont li qed jitħallas kull xahar u minn liema service provider qed jingħata dan is-servizz?
ONOR. LAWRENCE GONZI:  Ninforma lill-Onor. Interpellant li l-informazzjoni mitluba ingħatat fir-risposta 8684.
PERSUNI B'DIŻABILITÀ - SERVIZZI TA' RESPITE
8884. L-ONOR. JUSTYNE CARUANA  staqsiet lill-Ministru għall-Politika Soċjali: Jista' l-Ministru jgħid x'servizzi ta' respite joffri l-gvern għall-persuni b'diżabilità u l-familji tagħhom?
ONOR. JOHN DALLI:  Informat li l-Aġenzija Sapport ma toffrix sevizz ta’  respite  għall-persuni b’dizabiltà iżda s-servizz tal-Aġenzija fil- komunità f’ċerti sitwazzjonijiet jista’ joffri dan lil carers tal-membru tal-familja b’diżabilità meta l-ħaddiema tal-Aġenzija jkunu qed jaħdmu mal-istess persuna.
AWTORITÀ TAD-DJAR - TALBIET MINN PERSUNI B’DIŻABILITÀ
8889. L-ONOR. JUSTYNE CARUANA  staqsiet lill-Ministru għall-Politika Soċjali: Jista' l-Ministru jgħid f'dawn l-aħħar tliet snin kemm saru talbiet lill-Awtorità tad-Djar minn persuni b'diżabilità biex jagħmlu modifikazzjoni fir-residenzi tagħhom, kull sena separatament u kemm minn dawn it-talbiet ġew milqugħa?
ONOR. JOHN DALLI:  Ninforma lilll-Onor. Interpellant li f’dawn l-aħħar tliet snin l-Awtorità tad-Djar kellha s-segwenti talbiet minn persuni b’diżabilità biex jagħmlu modifikazzjoni fir-residenzi tagħhom:-

	Sena
	Numru ta’ Applikazzjonijiet
	Applikazzjonijiet Milqugħa

	2006
	106
	81

	2007
	130
	105

	2008
	137
	101

	2009
	30*
	2 #


* Sat-28 ta’ Mejju 2009

# 26 fil-proċess

PERSUNI B'DIŻABILITÀ - EŻENZJONIMILL-ĦLAS TAL-LIĊENZJA 

8891. L-ONOR. JUSTYNE CARUANA  staqsiet lill-Ministru għall-Infrastruttura, Trasport u Komunikazzjoni: Peress li issa in konsegwenza tat-talbiet li saru fuq ħlas tad-dazju fuq il-vetturi, il-persuni b'diżabilità ġew affetwati avversament, ma jaħsibx il-Ministru li tal-inqas dawn il-persuni għandhom jiġu eżentati mill-ħlas tal-liċenzja tat-triq?
ONOR. AUSTIN GATT:  Ninforma lill-Onor. Interpellant li r-risposta tingħata f'xi seduta oħra.

KONVENZJONI TAL-ĠNUS MAGĦQUDA - DRITTIJIET TAL-PERSUNI B'DIŻABILITÀ

8893. L-ONOR. JUSTYNE CARUANA  staqsiet lill-Ministru għall-Politika Soċjali: Jista' l-Ministru jgħid x'sar s'issa mill-gvern biex Malta tkun tista' tirratifika l-konvenzjoni tal-Ġnus Magħquda dwar id-drittijiet tal-persuni b'diżabilità?
ONOR. JOHN DALLI:  Ninsab informat li l-Gvern Malti, wara li ffirma l-Konvenzjoni tal-Ġnus Magħquda dwar id-Drittijiet tal-Persuni b'Dizabilità u l-Protokoll Mhux Obbligatorju, beda jaħdem biex jara x'hemm bżonn isir biex Malta tkun f'pożizzjoni li tirrattifika din il-Konvenzjoni. Għal dan il-għan, l-Uffiċċju tal-Prim Ministru ħatar kumitat biex jagħmel dan l-istudju. Dan il-kumitat li hu mmexxi mis-Segretarju Permanenti fil-Ministeru għall-Politika Soċjali, fih rapprezentanza ta' uffiċjali għolja mill-Uffiċċju tal-Prim Ministru, il-Ministeru tal-Affarijiet Barranin, il-Ministeru tal-Finanzi, l-Uffiċċju tal-Avukat Ġenerali tar-Repubblika, il-Kummissjoni Nazzjonali Persuni b'Dizabilità u l-Federazzjoni tal-Għaqdiet Persuni b'Dizabilità. Il-kumitat ħejja l-abbozz tar-rapport finali u hu mistenni li jtemm il-ħidma tiegħu wara li jispiċċaw l-aħħar konsultazzjoniet li qed jagħmel primarjament mal-Uffiċċju tal-Avukat Ġenerali.
AWTORITÀ TAD-DJAR - TALBIET MINN PERSUNI B'DIŻABILITÀ

8897. L-ONOR. JUSTYNE CARUANA  staqsiet lill-Ministru għall-Politika Soċjali: Jista' l-Ministru jgħid kemm għandha talbiet pendenti l-Awtorità tad-Djar għall-iskema ta' assistenza biex persuni b'diżabilità jkunu jistgħu jagħmlu modifikazzjoni fir-residenzi tagħhom? 
ONOR. JOHN DALLI:  Ninforma lilll-Onor. Interpellant li l-Awtorità tad-Djar għandha 50 każ pendenti għall-iskema ta’ assistenza biex persuni b’diżabilità jkunu jistgħu jagħmlu modifikazzjoni fir-residenza tagħhom.

Dawn huma pendenti għall-bosta raġunijiet bħal:-

fil-proċess li nistennew l-assi sabiex isir il-means testing fuq l-applikanti;
fażijiet riċenti li qed nistennew il-Bord tad-Diżabilità;
applikazzjonijiet pendenti peress li qed nistennew dokumenti mingħand l-applikanti; u
applikazzjonijiet sabiex jintbagħtu l-assi.
CRUISE LINERS – ĊITTADINI MESSIKANI
8901. L-ONOR. JEAN PIERRE FARRUGIA  staqsa lill-Ministru għall-Politika Soċjali: Jista' l-Ministru jwieġeb mistoqsija parlamentari 8663 li oriġinarjament saret lill-Ministru għall-Infrastruttura, Trasport u Komunikazzjoni u issa ġiet riferuta lilu u jgħid x'assigurazzjoni qed tingħata mill-medical officers ta' cruise liners li qed jidħlu fil-Port il-Kbir meta fost it-turisti li jinżlu l-art ikun hemm numru mdaqqas ta' Messikani, bħalma ġara nhar il-Ġimgħa 15 ta' Mejju 2009?

ONOR. JOHN DALLI:  It-tagħrif mitlub għadu qed jinġabar.
UFFIĊĊJU KONĠUNT - LIFT 
8926. L-ONOR. ANTON REFALO  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid x'inhi r-raġuni li fil-Joint Office f'Marsamxett Road, Valletta m’hemmx lift u dan meta bil-liġi anki sempliċi stabbiliment kummerċjali jrid ikollu lift? M'huwiex il-każ li l-gvern qed jikser il-liġi huwa stess?
ONOR. AUSTIN GATT:  Nitlob lill-Onor. Interpellant biex jagħmel il-mistoqsija tiegħu lill-ministeru konċernat.
GĦAWDEX – DĦUL MILL-CAPITAL GAINS TAX U BOLLA FUQ KUNTRATTI
8927. L-ONOR. ANTON REFALO  staqsa lill-Ministru tal-Finanzi, l-Ekonomija u Investiment: Jista' l-Ministru jgħid kemm inġabru f'Għawdex Capital Gains Tax u bolla fuq kuntratti mill-gvern sena b'sena mill-2005 sal-lum?
ONOR. TONIO FENECH:  L-informazzjoni għadha qiegħda tinġabar.  Għaldaqstant ir-risposta se tingħata f'xi seduta oħra.
QRATI - PERSUNI AKKUŻATI B’ABBUŻ SESSWALI FUQ MINORENNI

8930. L-ONOR. CHRIS AGIUS  staqsa lill-Ministru tal-Ġustizzja u l-Intern: Jista' l-Ministru jgħid kemm ġew imressqa l-qorti, persuni fuq abbuż ta' minorenni matul din is-sena?
ONOR. CARMELO MIFSUD BONNICI:  Ninsab infurmat illi bejn Jannar u Mejju ta' din is-sena, il-Pulizija bdiet proċeduri kriminali kontra 17-il persuna fuq akkużi ta' abbużi sesswali fuq minorenni.
QRATI - PERSUNI AKKUŻATI FUQ TRAFFIKAR TA’ DROGA
8931. L-ONOR. CHRIS AGIUS  staqsa lill-Ministru tal-Ġustizzja u l-Intern: Jista' l-Ministru jgħid kemm tressqu persuni matul din is-sena fuq abbuż u/jew traffikar ta' droga?
ONOR. CARMELO MIFSUD BONNICI:  Ninsab infurmat illi matul l-ewwel 4 xhur tal-2009, il-Pulizija bdiet proċeduri quddiem il-qorti kontra 215 persuna fuq akkużi relatati mad-droga.
QRATI - PERSUNI AKKUŻATI B’SERQ
8932. L-ONOR. CHRIS AGIUS  staqsa lill-Ministru tal-Ġustizzja u l-Intern: Jista' l-Ministru jgħid kemm tressqu l-qorti, persuni matul din is-sena fuq serq minn:
a) djar;
b) ħwienet;
ċ) karozzi; u
d) hold ups?
ONOR. CARMELO MIFSUD BONNICI:  Ninsab infurmat illi t-tagħrif hekk kif mitlub mill-Onor. Interpellant għadu qed jinġabar u għalhekk se jingħata f'xi seduta oħra.
DJAR TAL-ANZJANI – AMMONT TA’ RESIDENTI
8933. L-ONOR. CHRIS AGIUS  staqsa lill-Ministru għall-Politika Soċjali: Jista' l-Ministru jgħid kemm hu n-numru ta' anzjani maqsumin f'irġiel u nisa:

a) fir-Residenza San Vincenz de Paule;
b) fil-home ta' Bormla; u
ċ) fil-home taż-Żejtun?
ONOR. JOHN DALLI:  It-tagħrif mitlub għadu qed jinġabar.
BORMLA: DAR TAL-ANZJANI – ĦSARA FIL-LIFTS 

8934. L-ONOR. CHRIS AGIUS  staqsa lill-Ministru għall-Politika Soċjali: Jista' l-Ministru jgħid jekk il-lifts li hemm fil-home tal-anzjani f'Bormla humiex jaħdmu bħalissa? Kemm-il darba kellhom ħsara matul din is-sena u kemm damu weqfin f'kull każ?
ONOR. JOHN DALLI:  It-tagħrif mitlub għadu qed jinġabar.
BORMLA: DAR TAL-ANZJANI  - ĦADDIEMA MATUL IL-LEJL
8935. L-ONOR. CHRIS AGIUS  staqsa lill-Ministru għall-Politika Soċjali: Jista' l-Ministru jgħid kemm ikun hemm ħaddiema, maqsuma skont il-grad, matul il-lejl fil-home tal-anzjani ta' Bormla?
ONOR. JOHN DALLI:  It-tagħrif mitlub għadu qed jinġabar.
AWTORITÀ TAD-DJAR – ĦLAS GĦAL XOGĦLIJIET FUQ DAR 

8957. L-ONOR. RODERICK GALDES  staqsa lill-Ministru għall-Politika Soċjali: Jista' l-Ministru jgħid għaliex il-persuna li d-dettalji dwarha qed jintbagħtu separatament irċeviet il-ħlas dovut lilha skont il-kuntratt dwar ix-xogħlijiet relatati mad-dar fejn qed tgħix iżda rċeviet tnaqqis ta' €582?

 

Jista' jgħid kif inħadem l-ammont mogħti lil din il-familja?
ONOR. JOHN DALLI:  Ninsab informat li l-pagamenti saru skont l-ammonti tal-irċevuti provduti mill-applikant u skont l-istimi tal-perit għax-xogħlijiet neċessarji.
AWTORITÀ TAD-DJAR - APPLIKAZZJONI TAĦT L-ISKEMA CARE & REPAIR
8963. L-ONOR. RODERICK GALDES  staqsa lill-Ministru għall-Politika Soċjali: Jista' l-Ministru jgħid għaliex l-applikazzjoni taħt l-iskema Care & Repair tal-familja li d-dettalji dwarha qed jintbagħtu separatament sal-lum għadha ma ġietx proċessata wara li din applikat madwar sentejn ilu?

 

ONOR. JOHN DALLI:  Informat li  minħabba li-Awtorità tad-Djar għandha bosta talbiet għal tiswijiet u rrangar ta' postijiet, preżentement  qed tingħata prijorità lill-każijiet li jirrikjedu tiswijiet ta’ strutturi perikolużi.  Fil-każ imsemmi, li hu post privat, ix-xogħlijiet rikjesti mhumiex ta’ natura strutturali.  Għalhekk l-Awtorità tkun tista' tieħu ħsieb li jsir dan ix-xogħol wara li jitranġaw il-postijiet fejn hemm bzonn tiswijiet strutturali.
GĦAWDEX – APPLIKAZZJONIJIET GĦAL WORKSHOPS GĦAL GARAGE INDUSTRIES
8964. L-ONOR. ANTON REFALO  staqsa lill-Ministru tal-Finanzi, l-Ekonomija u Investiment: Jista’ l-Ministru jwieġeb mistoqsijijiet parlamentari 8709 u 8538  u  jgħid kemm hemm applikazzjonijiet għal art u/jew għal workshops għal garage industry f’Għawdex? Meta ġew sottomessi l-applikazzjonijiet? Kemm minhom huma approvati? Meta ġew approvati? Għaliex għadhom ma nagħtawx art/workshop? Kemm huwa mistenni li joħolqu impjiegi l-proġetti approvati? Dawk li ma ġewx approvati għaliex għadhom ma ġewx proċessati? Kemm huwa mistenni li joħolqu impjiegi dawn il-proġetti li għadhom mhumiex approvati?
ONOR. TONIO FENECH:  L-informazzjoni għadha qiegħda tinġabar.  Għaldaqsant ir-risposta se tingħata f'xi seduta oħra.
GĦAWDEX – CRUISE TOURISTS 

8968. L-ONOR. ANTON REFALO  staqsa lill-Prim Ministru: Jista’ l-Prim Ministru jwieġeb mistoqsijiet parlamentari 8024, 8539 u  8744 u jgħid kemm cruise tourists mistennija jżuru Għawdex mill-cruise ships li se jidħlu Għawdex  fis-snin 2009, 2010 u 2011?
ONOR. LAWRENCE GONZI:  Tweġiba tingħata f’xi seduta oħra.
XLENDI - BAGA GĦALL-CRUISE LINERS
8973. L-ONOR. ANTON REFALO  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jwieġeb mistoqsijiet parlamentari 8026, 8540 u 8746 u jgħid  din is-sena u fis-sentejn 2010 u 2011 kemm cruise Liners mistennija jagħmlu użu mill-baga li se titqiegħed ix-Xlendi?  Meta mistennija titqiegħed din il-baga?
ONOR. AUSTIN GATT:  Din l-informazzjoni tkun tista’ tingħata biss wara li l-baga msemmija tiġi wżata.
QORMI – ŻVILUPP TA’ ĠNIEN PARTI MINN BINI STORIKU
8988. L-ONOR. MARIE LOUISE COLEIRO PRECA  staqsiet lill-Prim Ministru: Jista' l-Prim Ministru jgħid xi studju sar mill-Awtorità ta' Malta dwar l-Ambjent u l-Ippjanar qabel ma tat il-permess fl-2007 (permess qed jidher separatament)  biex isir l-iżvilupp tal-ġnien li kien parti mill-bini storiku ta' żmien il-Kavallieri, jiġifieri l-Armerija fi Triq il-Kbira, f'Ħal Qormi, fir-rigward ta' jekk, per eżempju, taħt l-art kienx hemm xi parti mill-escapade li parti minnu għadu jeżisti taħt l-għassa tal-pulizija fl-istess lokalità? Jista' jgħid jekk l-Awtorità ħaditx in konsiderazzjoni l-impatt li dan l-iżvilupp se jkollu fuq il-bini storiku tal-Armerija u kif l-Awtorità tat permess biex l-istess żvilupp kważi jmiss ma' parti minn dan il-bini ta' patrimonju storiku u kulturali kbir?
ONOR. LAWRENCE GONZI:  Tweġiba tingħata f’xi seduta oħra.
QORMI – ŻVILUPP TA’ ĠNIEN PARTI MINN BINI STORIKU
8989. L-ONOR. MARIE LOUISE COLEIRO PRECA  staqsiet lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid kif il-ġnien li kien jagħmel parti mill-bini storiku tal-Armerija fi Triq il-Kbira f'Ħal Qormi, għadda f'idejn il-privat biex sussegwentement ingħata permess għall-bini fis-sena 2007 u issa sar l-iżvilupp?
ONOR. DOLORES CRISTINA:  Nitlob lill-Onor. Interpellant tagħmel il-mistoqsija tagħha lill-ministeru konċernat.
QORMI - ARMERIJA TAL-KAVALLIERI 

8990. L-ONOR. MARIE LOUISE COLEIRO PRECA  staqsiet lill-Ministru għall-Edukazzjoni, Kultura, Żgħażagħ u Sport: B'riferenza għat-twegiba tal-mistoqsija parlamentari  8032 dwar l-Armerija tal-Kavallieri f'Ħal Qormi, fejn intqal li fl-2005 is-Sovrintendenza tal-Patrimonju Kulturali kienet ġibdet l-attenzjoni tad-Direttorat tal-Awtorità ta' Malta dwar l-Ambjent u l-Ippjanar għall-importanza storika u arkitettonika tal-binja msemmija fil-mistoqsija parlamentari, is-Sovrintendenza rrakkmandat illi din il-proprjetà storika għandha tiġi protetta.  Tista' l-Ministru tqiegħed fuq il-Mejda tal-Kamra r-rakkmandazzjoni sħiħa li s-Sovrintendenza tat lill-Awtorità fis-sena 2005?
ONOR. DOLORES CRISTINA:  Ir-rakkomandazzjoni li s-Sovrintendenza tal-Patrimonju Kulturali kienet tat lill-Awtorità ta’ Malta dwar l-Ambjent u tal-Ippjanar fis-sena 2005 dwar l-iskedar protettiv ta’ bini li jinsab eżatt maġenb l-għassa tal-pulizija ta’ Ħal Qormi tpoġġiet fuq il-Mejda tal-Kamra waqt il-ħin tat-Tqegħid ta’ Karti.
QORMI - ARMERIJA TAL-KAVALLIERI 

8991. L-ONOR. MARIE LOUISE COLEIRO PRECA  staqsiet lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid meta l-Amerija li ġiet mibnija fi żmien il-Kavallieri f'Ħal Qormi u li parti minnha llum hija għassa tal-pulizija, se tkun skedata bħala post ta' patrimonju storiku u kulturali?
ONOR. DOLORES CRISTINA: Is-Sovrintendenza tal-Patrimonju Kulturali kienet għamlet l-ewwel rakkmandazzjoni għall-iskedar ta’ propjetà storika fiż-żona tal-Armerija ta’ Ħal Qormi fil-2005. 

Din ir-rakkmandazzjoni tirrigwardja l-proprjetà li fuqha kien hemm l-applikazzjonijiet għall-iżvilupp PA03261/04 u PA03263/04. Din hija l-propjetà li tmiss mal-għassa ta’ Ħal Qormi. 

Preżentement is-Sovrintendenza qed iġġedded r-rakkmandazzjoni għall-iskedar tal-proprjetà storika f’din iż-żona, inkluza il-binja magħrufa bħala l-Armerija, hekk kif provdut fl-Att dwar il-Patrimonju Kulturali u l-Att dwar l-Ippjanar.  

Madankollu, il-proċess tal-iskedar huwa mmaniġġjat mill-Awtorità dwar l-Ambjent u l-Ippjanar. Għaldaqstant il-mistoqsija dwar jekk u meta din il-propjetà se tiġi skedata għandha tiġi referita lil din l-Awtorità. 
QORMI - ARMERIJA TAL-KAVALLIERI

8992. L-ONOR. MARIE LOUISE COLEIRO PRECA  staqsiet lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid b'liema mod is-Sovrintendenza tal-Patrimonju Kulturali qed tieħu l-passi kollha neċessarji biex il-bini storiku tal-Armerija tal-Kavallieri f'Ħal Qormi jkun protett milli jiġġarraf?
ONOR. DOLORES CRISTINA:  Is-Sovrintendenza tal-Patrimonju Kulturali tirrikonoxxi li l-binja magħrufa bħala l-Armerija ta’ Ħal Qormi hija ta’ valur storiku u arkitettoniku, u għandha tiġi protetta skont il-ligi. 

Għaldaqstant is-Sovrintendenza qed tipprepara rakkmandazzjoni għall-iskedar ta’ din il-binja li issa tintuża bħala Għassa tal-Pulizija.

Is-Sovrintendenza qed tipprepara wkoll rakkmmandazzjoni sabiex iż-żona fejn tinsab l-Armerija tiddaħħal ġewwa l-konfini taż-Żona tal-Konservazzjoni Urbana. 

